Poštovane dame i gospodo narodni poslanici, nastavljamo rad sednice Četvrtog vanrednog zasedanja Narodne skupštine Republike Srbije u 2009. godini. Na osnovu službene evidencije o prisutnosti narodnih poslanika konstatujem da sednici prisustvuje 116 narodnih poslanika. Radi utvrđivanja kvoruma za rad Narodne skupštine, molim vas da ubacite svoje identifikacione kartice u poslaničke jedinice elektronskog sistema. Konstatujem da je primenom elektronskog sistema za glasanje utvrđeno da je u sali prisutno 89 narodnih poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Obaveštavam vas da su sprečeni da sednici prisustvuju sledeći narodni poslanici: Milica Radović, Laslo Varga, Elvira Kovač, Vlajko Senić i Gordana Rajkov. Prelazimo na 1. tačku dnevnog reda: –PREDLOG ODLUKE O IZMENAMA I DOPUNAMA POSLOVNIKA NARODNE SKUPŠTINE REPUBLIKE SRBIJE (nastavak) Narodna poslanica Nataša Jovanović želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, dame i gospodo narodni poslanici, javljam se na osnovu čl. 77. i 78. Poslovnika. Juče je, nešto malo pre 10.00 časova, otpočela sednica Administrativnog odbora, 34. po redu, a 1. tačka dnevnog reda je bila - razmatranje predloga odluke ovog nakaznog poslovnika koji urušava sve demokratske tekovine izgrađene u Srbiji od 1990. godine, od uvođenja višestranačja. Međutim, ono što je važno, gospođo Čomić, tačka 9. te započete, a nezavršene sednice Administrativnog odbora bila je - razmatranje podnetih ostavki od strane ovlašćenog predstavnika izborne liste SRS - dr Vojislav Šešelj za tri bivša poslanika SRS i isključena člana, i to Veroljuba Arsića, Jelenu Budimirović i Igora Bečića. Ta sednica je otpočela, uz obrazloženje gospodina Konstantinovića, koji sada nije ovde i zato se javljam, tražim od vas kao predsedavajuće da mi odgovorite – ili gospođa Kolundžija, koja je juče bila na toj 35. kasnije zakazanoj, da bi se dezavuisala ili pokušala da se dezavuiše SRS, što vam neće uspeti – kada će biti nastavljena 34. sednica i razmatranje ostavki bivših poslanika i vraćanje mandata SRS. Dame i gospodo poslanici, SRS je osvojila blizu 1.300.000 glasova i naša izborna lista SRS - dr Vojislav Šešelj je glasovima građana Srbije 11. maja prošle godine osvojila 78 poslaničkih mandata. Gospođo Kolundžija, u više navrata, više meseci unazad, kada se desio pokušaj puča koji su organizovali Amerikanci, Britanci, naravno vaš Tadić i srpski tajkuni, Mišković i ostali koji pljačkaju građane Srbije, vi ste uporno insistirali na tome da mi moramo da donesemo pred nadležni odbor Skupštine Srbije, jer smo konstatovali, odnosno isključeni Nikolić je sa govornice rekao da je ukrao ostavke. Mi smo vam doneli, onako kako to propisuje Zakon o izboru narodnih poslanika, Ustav, član 102. stav 2, ostavke za ova tri odmetnika i izdajnika iz SRS. Šta se dešavalo ranije? Setite se slučaja gospodina Čonjagića ili gospođe Ilić. Njih sam pomenula, izvinjavam se, nema veze iz koje su stranke, bivši poslanici G 17 plus, ali setite se takvih situacija kada je odmah, istog dana po donošenju ostavki i aktiviranju od strane ovlašćenog predlagača, održana sednica Administrativnog odbora. Vi mislite da smo mi mala deca i da možete tek tako da se igrate i sa onim što je obaveza Administrativnog odbora i vaša, kao vladajuće koalicije, i vas kao DS-a, jer na vama leži odgovornost za funkcionisanje ovog parlamenta. (Predsedavajuća: Tri minuta i trideset sekundi.) Završavam. Nemojte onda da se pojavljujete na medijima širom Srbije, u štampanim medijima, da nam govorite kako SRS opstruiše rad Skupštine. To upravovi radite. Gospođo Čomić, tražim od vas odgovor, izvinjavam se što sam prekoračila vreme, ne vidim gospodina Konstantinovića, kao potpredsednik Skupštine koji vam pomaže u radu zahtevam da mi to kažete... Želim da učestvujem, iako nisam član Odbora, u sednici Administrativnog odbora i da se stavi konačno ta tačka dnevnog reda i da se vrate tri mandata srpskim radikalima. (Predsedavajuća: Četiri minuta.) Hvala vam, izvinite što sam prekoračila.
Nema povrede člana 77. ni člana 78, niti je sadržaj izlaganja dao bilo kakvo obrazloženje povrede procedure tokom ove sednice, pogotovo ne tokom sednice Administrativnog odbora. Jedino kršenje Poslovnika je zajedničko kršenje predsedavajuće i govornice, pošto je govorila čitav minut duže nego što je to Poslovnikom dozvoljeno. Molim vas da ne zloupotrebljavamo Poslovnik za obrazlaganje povrede procedure tamo gde povrede procedure nema, zbog toga što je to učestvovanje u kršenju procedure koju Poslovnik propisuje. Narodna poslanica Zlata Đerić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, poštovana predsedavajuća, poštovani građani Srbije, imam obavezu da se pozovem na čl. 225. i 226. i zatražim informaciju koja je vrlo hitna, jer, kako rekoste, život ne može da čeka. Postoje zaista oblasti koje ne mogu da čekaju. Jedna od tih je poljoprivreda. Vrlo je urgentno da se građanima Sombora odgovori na jedno pitanje, s obzirom na to da je u katastarskoj opštini Sombor 10.000 ha izdato u zakup u dva sela, Aleksa Šantić i Gakovo, firmi "Višnja produkt" i Miletu Jerkoviću na ime. Ta zemlja koja je uzeta u zakup pre tri godine i koja se svake godine iznova licitira do sada je napravila dug tri miliona evra, odnosno tri miliona evra na osnovu zakupa nisu plaćena do dana današnjeg. To je 1.200.000 duga opštini Sombor, 900.000 evra duga Somboru, pokrajini Vojvodini i 900.000 evra duga budžetu Republike Srbije. Građane Alekse Šantića i Gakova, građane Sombora interesuje ko to u Ministarstvu poljoprivrede (zaista očekujem ovaj odgovor vrlo brzo) drži garancije ovih zakupaca u fioci, ne pokreće ih i svake godine omogućava prioritetno licitiranje od istih dužnika, ako znamo da je u opštini Sombor svaki zemljoradnik koji je iznajmio, odnosno licitirao zemlju platio zakup do poslednjeg dinara. Nijedan zemljoradnik u somborskoj opštini nije ostao dužan. S obzirom na to da se Ministarstvo unutrašnjih poslova vrlo aktiviralo oko korumpiranih državnih službenika, tražimo da reaguje po ovom pitanju i da se odgovor urgentno prosledi. Ko u Ministarstvu poljoprivrede nije pustio garancije banke ova dva dužnika već dve godine?
Da li žele reč predsednici ili ovlašćeni predstavnici poslaničkih grupa? Narodna poslanica Vjerica Radeta želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se na osnovu člana 27. a u vezi sa članom 104. Poslovnika Narodne skupštine. Juče sam više puta skretala pažnju na ono što se ovih dana dešava u javnosti, a odnosi se na izmene Poslovnika Narodne skupštine i na jednu neverovatnu zamenu teza koja dolazi, naravno, iz DS, i to najvećim delom u medijima od šefa poslaničke grupe ZES gospođe Nade Kolundžije, koja je više puta svojim izjavama u medijima na najgrublji način kršila, odnosno vređala dostojanstvo Narodne skupštine. Gospođo Kolundžija, ne postoji, a to važi za sve one koji pokušavaju da u medijima prikažu zašto je neophodno ovako navrat-nanos menjati sedam članova Poslovnika, umesto da se donese zakon o Narodnoj skupštini, pa da iz zakona proistekne Poslovnik, što je jedino pravno moguće... Vi idete samo na gušenje javne reči, na gušenje reči naroda, jer mi ovde predstavljamo narod. Ovim što predlažete ovim poslovnikom vi pokušavate da onemogućite poslanike SRS da se obraćaju javnosti Srbije u vezi sa temama koje su aktuelne u datom momentu. Vi pokušavate da prikažete da u parlamentu postoji sukob, kažete, SRS i nekih drugih radikala. Dakle, u SRS, ne znam koji put treba da vam ponovimo, nema nikakvog sukoba. SRS ima spor sa DS u parlamentu, zato što Demokratska stranka, kao vladajuća i kao stub vladajuće koalicije, ne želi da uradi ono što je u obavezi prema Poslovniku i prema Ustavu Republike Srbije, a to je da se na sednici Administrativnog odbora konstatuju ostavke tri bivša narodna poslanika SRS. Vi se, gospođo Kolundžija, u javnosti ponašate kao da smo mi ovde skupina ludaka kojoj je trenutno nestalo lekova, pa ćete vi da nas smirujete. "Trudili smo se", kažete vi, "da smirimo radikale, koji su ostali bez čoveka koji im je vodio kampanju. U suprotnom, bilo bi krvi." Gospođo Kolundžija, da li ste vi svesni onoga što izgovarate? Mi nikada nismo proizvodili krv ni na ulici, ni ispred Narodne skupštine, mi nismo palili Skupštinu, nismo glasali iz Bodruma, nismo terali celu poslaničku grupu iz Skupštine, nikada nismo koristili nedemokratska sredstva, nećemo ni ubuduće. Svim demokratskim sredstvima borićemo se, gospođo Kolundžija, protiv Demokratske stranke, protiv diktature Borisa Tadića … (Predsedavajuća: Tri minuta i trideset sekundi.) Završavam, izvinjavam se, borićemo se za volju građana Srbije i za 78 mandata SRS.
Nema povrede člana 27, ni povrede člana 104. Član 104. definiše povredu ugleda Narodne skupštine ili omalovažavanje tokom sednice Skupštine. Molim vas da ne pokušavamo da izostavimo obrazloženje kada dobijamo reč za povredu Poslovnika zbog toga što povrede Poslovnika ni u obrazloženju narodne poslanice Vjerice Radete nije bilo. Narodni poslanik Aleksandar Martinović, ovlašćeni predstavnik poslaničke grupe SRS. Tražite reč po ...? Narodni poslanik Aleksandar Martinović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, razumem, gospođo Čomić, da se vama žuri da pređete na dnevni red ali pre nego što pređete na dnevni red morate narodnim poslanicima da objasnite kako je moguće da sednica Administrativnog odbora juče počne, 34. sednica, da se od 10 tačaka dnevnog reda završi samo jedna, da se sednica prekine i da se onda za sat i po zakaže nova, 35. sednica, a da prethodna sednica Administrativnog odbora nije završena? Mislim da je to drastično kršenje Poslovnika Narodne skupštine i člana 79. Juče smo vam skretali pažnju na činjenicu da je predsednik Administrativnog odbora Nenad Konstantinović, da li namerno ili nenamerno, u stvari hteo da obmane narodne poslanike i građane Srbije, jer je podneo izveštaj da je Administrativni odbor na sednici koja je održana 10. februara razmatrao izmene Poslovnika i zauzeo određeni stav. Ta sednica je, gospođo Čomić, samo počela, ona nije završena. Dok se sednica ne završi do kraja, predsednik Administrativnog odbora nije mogao da podnosi bilo kakav izveštaj. Vi ste našli jedno solomonsko rešenje kako da pobegnete od rešavanja ključnog problema u Narodnoj skupštini, a to je krađa mandata SRS, tako što ste se dosetili da sednicu prekinete u pet do deset sa obrazloženjem da počinje sednica Narodne skupštine. Mi smo ovde imali pre nekoliko dana situaciju da su sednice Narodne skupštine pomerene ne za sat vremena, nego za tri-četiri sata, zbog Nadala, zbog Federera, tenisa itd. i baš juče, 10. februara, kada je trebalo da rešimo pitanje tih otetih mandata sednica je trebalo da počne baš tačno u 10.00 časova i nije mogla da bude pomerena za sat vremena. Vi se sećate, gospođa Nada Kolundžija je sad izašla, kada je nastala politička kriza u parlamentu Srbije šta su izjavili i Nenad Konstantinović i Nada Kolundžija - eto, posvađali se radikali, šta mi tu možemo. Da li imate blanko ostavke? Ako nemate, šta sad da radimo? Onda smo imali čvrsta uveravanja - kad nam dostavite papire, izjave poslanika, blanko ostavke, mi ćemo za 24 sata da zakažemo sednicu Administrativnog odbora i da to rešimo. Gospođo Čomić, 19. januara gospodin Dragan Todorović, kao ovlašćeni predstavnik SRS, podneo je i izjave bivših narodnih poslanika i blanko ostavke. Evo, danas je 11. februar i pitanje ta tri mandata još uvek nije rešeno. Ovim izmenama Poslovnika koje predlažete, izvinjavam se, znam da je proteklo vreme ali završavam za nekoliko sekundi, apsolutno nećete rešiti ništa. Kriza u parlamentu ne može da se rešava tako što donosite izmene Poslovnika na hajdučki način, na prepad. Morate da rešite pitanje mandata i da zaustavite politički kriminal u Narodnoj skupštini.
Narodni poslaniče, nema povrede člana 79. Sednica Administrativnog odbora zakazana je u skladu sa Poslovnikom i tekla je u skladu sa Poslovnikom. I drugi odbori koji su dostavljali izveštaje imali su više tačaka dnevnog reda i dostavili su izveštaje da bi narodni poslanici bili obavešteni o tome šta članovi odbora misle o amandmanima ili o predlozima zakona u načelu. Narodna poslanica Nataša Jovanović želi da govori o povredi Poslovnika i dobija reč na osnovu člana 100. stav 1.
Gospođo Čomić, dame i gospodo narodni poslanici, ponovo se javljam zato što smatram da su prekršeni član 79. i član 80. Poslovnika. Član 79. Poslovnika govori o radu sednice odbora, precizira kako teče sednica, kako se vodi načelna rasprava, zatim u pojedinostima, i donošenje odluka od strane prisutnih članova odbora. Član 80. precizira da se na svakoj sednici odbora vodi zapisnik, stav 2. kaže: "U zapisnik se unose imena prisutnih i odsutnih članova odbora i imena drugih učesnika sednice", to smo mi koji nismo članovi odbora, "usmeni i pisani predlozi, stavovi odbora, rezultat svakog glasanja, svako izdvojeno mišljenje, kao i izvestioci koje je odredio odbor". Tražim od vas i od sekretara Narodne skupštine da mi dostavite zapisnik sa 34. sednice, započete sednice Administrativnog odbora. Iz tog zapisnika ćete jasno videti, gospođo Čomić, da je prekršen član 79. i da Odbor nije završio 34. sednicu, već se pribeglo ovom rešenju da se izbegne u tom trenutku odlučivanje o tački 9. 34. sednice, a to je aktiviranje ostavki bivših izbačenih poslanika SRS. Prema tome, iz tog zapisnika ćete videti da smo mi u pravu kada tvrdimo da vi kršite pravila i Poslovnik, koji sada želite da menjate na ovakav način. Vi niste dali mogućnost ni nama koji smo se kasnije priključili članovima Administrativnog odbora, oko 13.00 časova, da razgovaramo o tačkama 34. sednice. Ja sam bila zapanjena u trenutku kada sam ušla i sela pored mr Mirovića i pitala sam – o čemu se ovde radi? Čovek mi je pokazao dnevni red i kaže – mi smo sada na 35. sednici, a u tom trenutku je Slavica Đukić-Dejanović rekla da je u toku 34. i da će se napraviti pauza u radu i nastavljamo kada se završi 34. sednica. Gospođo Kolundžija, u zapisniku sa 35. sednice, koja nije mogla da bude održana pre nego što su završene sve ove tačke, to će jasno da se vidi, na direktno pitanje Dejana Mirovića predsedniku Odbora Nenadu Konstantinoviću kada će se odlučivati o ostalim tačkama, kada će biti nastavljena 34. sednica Odbora... Insistirao je na tome da se razmatra pitanje ostavki koje, i sami znate, opet ponavljam, nikada nisu bile problem; istoga dana kada ih ovlašćeni predstavnik aktivira one moraju, po pravilu, da se nađu na dnevnom redu. Njega sada nema, pobegao je, kao što je bežao mesec dana od trenutka kada je gospodin Todorović, odnosno kada je naša stranka aktivirala ostavke liste SRS - dr Vojislav Šešelj. Prema tome, videćete iz zapisnika da je prekršen član 79, da Odbor nije završio svoje zasedanje, a Konstatinović je rekao da će to biti danas. Na dva naša pitanja rekao je – 34. sednica Administrativnog odbora. Tražim odgovor kada će biti nastavljena sednica da bi se razmatralo i da bi se, u skladu sa Ustavom, zakonom i Poslovnikom, aktivirale ostavke kako bi tri srpska radikala, Šešeljeva radikala, mogla da zauzmu mesto u poslaničkim klupama?
Nema povrede člana 79, ni člana 80, niti ste u izlaganju obrazložili povredu procedure. Zahtev za dobijanje zapisnika nije osnov za povredu procedure jer niste bili sprečavani da dobijete zapisnik. O nastavku sednice informaciju prvo može da da predsednik Odbora čija je sednica u toku. Sve to na šta ste se pozvali nije obrazloženje da je procedura povređena bilo kojim članom Poslovnika tokom rada Administrativnog odbora, a pogotovo ne tokom ove sednice. Molim vas, ako već dobijamo reč na osnovu člana 100, da se potrudimo da sadržaj našeg izlaganja sadrži obrazloženje proceduralne povrede, odnosno povrede člana, a ne da nam bude samo povod da iskažemo i svoj politički stav, što je legalno i legitimno, ali predstavlja i kršenje Poslovnika. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, javljam se na osnovu člana 101, pošto sam ovde u više navrata ne samo opomenuta, napadnuta, optužena za razne stvari, već je od mene traženo da dam i neke odgovore. Želim da kažem da predsednik Administrativnog odbora, kao što je juče rekao na Administrativnom odboru, koji je sazvao u skladu sa Poslovnikom... Dakle, i 34. sednica Administrativnog odbora je sazvana u skladu sa Poslovnikom, njen rad je prekinut takođe u skladu sa Poslovnikom; 35. sednica je zakazana i održana u skladu sa Poslovnikom, i on je juče na toj sednici rekao da će danas biti održan nastavak 34. sednice i on je zakazao tu sednicu za 15.00 časova danas. Mislim da dobro znate da nema potrebe da radite ovo što radite, s jedne strane, a sa druge strane, ako je to izgovor da mi ne bismo prešli na tačku dnevnog reda, onda to ipak vi objasnite. Hvala.
Član 101. podrazumeva pravo na repliku i pravo na dobijanje reči i osnov je javljanja, tako da smo narodna poslanica i ja saglasne da nije u pitanju pozivanje na kršenje bilo kog člana Poslovnika. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Javljam se zbog toga što su prekršeni članovi 101. i 104. Ovo što govorite, gospođo Kolundžija, pokazuje sav jad i bedu u kojoj se nalazi Srbija koju vi vodite. Ovo je dobro zbog građana Srbije, da vide kako se ponašate. Imate samo jedan cilj – da obmanete građane Srbije, da obmanete poslanike Skupštine Srbije. Govorite o tome da neko vrši opstrukciju Skupštine, govorite o tome da su troškovi zasedanja veliki, sve govorite ono što radite ili inicirate da se radi. Ceo dan su juče u Skupštini SRS i poslanici iz drugih stranaka pokušavali da vam ukažu na to da kršite Poslovnik, da zloupotrebljavate vašu većinu tako što ne radite po Poslovniku. Uopšte ne razumem zbog čega to ne uradite. Da li mislite da ćete prevariti građane Srbije? Nećete. Mislim da su građani Srbije potpuno svesni s kim imaju posla, ovo su samo nijanse. Pokušavate na svaki mogući način da stvorite privid kako navodno radite po Poslovniku, stavili ste određene tačke dnevnog reda na Administrativni odbor, stavili ste pitanje ta tri mandata kao devetu tačku i onda ste se dosetili da prekinete sednicu Administrativnog odbora, pa da nastavite 35., pa sada kažete da ste zakazali za 15.00 časova, imao sam informaciju da je zakazana za 14.00 časova. Ko uopšte vama bilo šta da veruje? Zašto ne uradite ono što mislite da treba da uradite? Nećete, zato što će građani Srbije videti jasno vaš politički dil sa onima koji su pokušali da izvrše puč u SRS, da su sve njihove pretpostavke propale, da morate da vratite ili uopšte ne morate da vratite ta tri mandata. Suštinski, nama to ne znači ništa, znači samo da se poštuje Ustav, da se poštuje Poslovnik i da se poštuje sve ono što se do sada radilo u Skupštini Srbije. Ali, vi to nećete, hteli biste da ostanete pošteni, ali za svaki slučaj naplaćujete uvek svoju uslugu. Gospođo Kolundžija, to ne može. Morate da izađete pred građane Srbije i da uradite ono što mislite da treba da uradite, nemojte da pokušavate da obmanjujete i nas i građane Srbije. To je ovde osnov. Suštinski varate i građane Srbije i Skupštinu Srbije, odnosno poslanike, i to je sada svima potpuno jasno.
Narodni poslaniče, nema povrede člana 104, niti je u vašem obrazloženju, uvidom u stenogram možemo se uveriti, jednom jedinom rečju obrazložena povreda člana 104. u nekom od stavova. Narodni poslanik dobacuje da ću shvatiti kad dobro protumačim. Vrlo dobro tumačim i mogu da dam dodatno objašnjenje da je vrlo jasno iz toka ove sednice, kao i ranijih, da naš prećutni dogovor podrazumeva da je u ime budućih dobrih odnosa i buduće svesti o tome da je Narodna skupština zajednička odgovornost opozicije i vladajuće većine poslanicima opozicije dato, tokom vođenja svake sednice, pravo da zloupotrebljavaju i krše Poslovnik. Još jedanput vas molim, ako dobijemo reč na osnovu člana 100, da se potrudimo i unesemo bar toliko poštovanja prema sopstvenom poslovniku u ovoj instituciji da bar jednom rečenicom obrazložimo u čemu je sadržana povreda člana i procedure i da onda ostala dva minuta i 45 sekundi upotrebimo na obrazloženje svog političkog stava, a ne na povredu procedure. Narodna poslanica je dala informaciju o nastavku sednice, dali ste informaciju da i vi znate da danas ima sednice, nekoliko poslanika je danas pitalo kada će biti nastavak sednice. Molim vas da ne omalovažavate Narodnu skupštinu, da ne zloupotrebljavate Poslovnik preko mere o kojoj postoji prećutan dogovor kada je upotreba i zloupotreba u pitanju, jer onda ne ostavljate prostora ni za šta drugo no za izricanje mera. Narodni poslanik Tomislav Nikolić želi da govori o povredi Poslovnika i dobija reč na osnovu člana 100. stav 1.
Javljam se zbog povrede Poslovnika članova 100, 101. i 104. Ovde se govori o nekakvim političkim dilovima i svi se vi iz SRS trudite da građanima Srbije predstavite kako SNS ima nekakve dilove sa Demokratskom strankom i kako ste žrtve tih dilova. Da vas podsetim na još jednu briljantnu izjavu vašeg predsednika od juče, koji je ovde sa ove govornice, govoreći o dilovima, rekao predstavnicima DS – vi koji ne ispunjavate dogovor i obećanja, od sada ćemo sa vama drugačije. Svedok sam tih vaših dogovora sa Demokratskom strankom i pošto politiku shvatam drugačije od vas, smatram da ste potpuno u pravu kada razgovarate sa bilo kime, a posebno sa onima koji vode Skupštinu, državu. To ne nazivam pežorativno političkim dilovima, smatram da je to saradnja u obostranom interesu. Nikakav dil ni sa kim nemamo. Manite se više priča o stranim ambasadama, manite se priče o tajkunima, manite se priče o izdaji zato što sve ono za šta ste me optužili, tobož, načinio sam veliki greh, radite intenzivno već dva meseca. Sednica na kojoj je donet Zakon o budžetu je znak kako tumačite svoje ponašanje u odnosu na ponašanje drugih. O tome nemam više šta da govorim. Što se tiče sednice Administrativnog odbora, voleo bih da bude nastavljena danas i da jedina tačka budu ti mandati troje narodnih poslanika. Niti su to mandati SRS, niti su mandati SNS i ne usuđujem se, kao vi koji mislite da ste veliki, da kažem da to nama suštinski ništa ne znači, nama to suštinski mnogo znači, ali to su ipak mandati troje narodnih poslanika i to troje narodnih poslanika ne žele više da budu članovi SRS, poslaničke grupe SRS, a žele da zadrže svoje mandate. Možete da zaustavite Skupštinu sve dok vam to oni budu dozvoljavali. Tako će da bude, i to vrlo dobro znate. Bolje razmislite o nepotizmu u svojim redovima, o kriminalu u svojim redovima, o tome kako sedam-osam vas ovde, koji ste ogrezli u razne vidove mita i korupcije, a vidim da vam je to sve spremljeno i spakovano i da će uskoro i da vam objave, zavodite ostale poslanike koji o tome ništa ne znaju i učestvuju u celoj ovoj ujdurmi zato što neko kaže - danas svi podignite Poslovnik da govorite o Poslovniku. O čemu, u stvari, ovde govorite? Videćete o čemu govorite, govorite o sumraku ideja koje sam zajedno sa vama propagirao i sprovodio u SRS. Na šta sada ličite, na koju ideologiju sada ličite, osim na to... (Predsedavajuća: Govorite tri minuta i trideset sekundi.) ... da me neki psuju dok prolazim, a neki mi se jave kulturno i ljubazno. Nisam vam valjao kao predsednik Administrativnog odbora, sada vam kažem da bi ta sednica već bila završena. Hteli ste predsednika iz DS, sada gledajte šta će da bude. (Za vreme govora narodnog poslanika Tomislava Nikolića narodni poslanici SRS lupaju o klupe.)
Narodni poslaniče, niste dali obrazloženje za povredu članova 100, 101. i 104. tokom procedure. Izvinjavam vam se što nisam u mogućnosti da primenim član 27. i da se staram o redu tokom sednice Narodne skupštine, jer određeni broj narodnih poslanika smatra svojim prirodnim i višim pravom u odnosu na sve nas ostale da dok govorite vi i neki drugi poslanici lupaju predmetima o inventar. Narodna poslanica Gordana Pop-Lazić dobacuje, molim vas da se to ne čini jer je to kršenje člana 104. Narodna poslanica kaže - molim lepo. Zajednička volja je da imamo primenu Poslovnika. Vaša volja da smatrate da je vaše političko i poslovničko pravo da se lupanjem predmetima o inventar odnosite prema svim narodnim poslanicima i da istovremeno smatrate svojim pravom da tražite i dobijete reč po povredi Poslovnika a da ne obrazložite povredu Poslovnika jeste stanje o kojem ne postoji prećutni dogovor. Molim vas da ne zloupotrebljavate članove Poslovnika koji omogućavaju davanje reči i da ne stvarate mogućnost za primenu člana 106 - izricanje mera, koje se zaslužuju primenom člana 106. koji propisuje izricanje mera. Narodni poslanik Vladan Batić ima reč, želi da govori o povredi Poslovnika i dobija reč na osnovu člana 100. stav 1, pa narodni poslanik Dragan Todorović.
Gospođo predsedavajuća, reklamiram povredu člana 27. Predsednik Narodne skupštine, između ostalog, treba da se stara o blagovremenom i usklađenom radu radnih tela Narodne skupštine. Mesecima slušamo polemiku o spornim mandatima. Zašto se ne zakazuje sednica Administrativnog odbora i zašto se ne preseče taj Gordijev čvor? Zašto bi svi drugi poslanici mesecima bili taoci, zašto bi građani Srbije mesecima bili taoci? U čemu je problem da se zakaže sednica Administrativnog odbora i da se odluči bilo kako? Apelujem i na predsednika Skupštine i na vladajuću koaliciju da se taj problem reši. Ne možemo mesecima da slušamo tako nešto. Vladajuća većina i predsednik Skupštine snose najveću odgovornost, najviše vremena se ovde troši oko toga, jer nema hrabrosti, odvažnosti, ne znam čega nema. Želim da iskoristim preostalo vreme i da od ministra ekologije i od ministra ekonomije zatražim obaveštenje. Svi ste čuli da je naprasno odlučeno da se izgradi TA "Nikola Tesla 3" i "Kolubara B", da se odmah to ustupi strancima za dve milijarde evra i onda ćemo svi lepo i srećno živeti i svi naši problemi će biti rešeni. Postavljam pitanje, koja je poslednja termoelektrana napravljena u Evropi, u bilo kojoj civilizovanoj zemlji Evrope? Elektrane "Nikola Tesla" su ekološki genocid.Tražimobaveštenjeodministra ekologije koliko puta iznad dozvoljenog su zagađeni vazduh, voda, zemlja. Desetine puta preko dozvoljenog. Pitam ministra zdravlja - koliki je procenat obolevanja od kancerogenih oboljenja, višestruko je veći na teritoriji Obrenovca i Lazarevca, oboljenja respiratornih organa? Đelić i Dinkić hoće da prave elektrane. Neka odu da žive u Ušću ili onim selima, gde ne može da se živi. Gde je napravljena poslednja termoelektrana u Evropi? Hoću odgovor. Hvala.
Narodni poslaniče, obaveštenje o toku i o nastavku sednice Administrativnog odbora je dato u toku ove sednice, tako da nema povrede člana 27, a vaš zahtev za obaveštenje će biti prosleđen. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Javljam se jer je povređen član 103. i 3. stav člana 104: "Narodni poslanici dužni su da poštuju dostojanstvo Narodne skupštine. Nije dozvoljeno korišćenje uvredljivih izraza, kao ni iznošenje činjenica i ocena koje se odnose na privatni život drugih lica." Dame i gospodo narodni poslanici, građani Srbije, imali ste prilike da vidite suštinski šta znači štaka Borisa Tadića. Kad god Boris Tadić treba nešto prljavo da uradi protiv SRS, on pribegne svojoj štaci i onda, umesto da to radi Boris Tadić, to radi njegova štaka. DS ima mogućnosti, verovatno zna i na koji način, da nađe ovakve štake i to su nesporne činjenice. Da je to tačno, imali ste prilike da vidite poslednjih dana dosta puta. Nudi se štaka svima, gotovo, više ne zna šta da radi, sad se nudi svima, i Demokratskoj stranci Srbije, i Demokratskoj stranci ponovo i Novoj Srbiji, hoće saradnju sa svima, čak se nudi i Srpskoj radikalnoj stranci. Ljudi moji, je l' to moguće? Da li je moguće da čovek sa ove govornice kaže da se neće smiriti dok ne uništi SRS, a po novinama kaže - možemo da sarađujemo i sa SRS. Otišla kola nizbrdo. Nije to taj čovek, iz njega govori Aleksandar Vučić, Boris Tadić ili Miki Rakić, onaj kome u tom momentu treba. Sednica radne grupe Borisa Tadića o prenosima sednica Skupštine Srbije – nijedna jedina opoziciona stranka ne sedi tamo, osim štake, jer je potrebno da građani Srbije vide da je to sve u redu, legalno, legitimno, sede predstavnici pozicije, sede neki, kao navodno, opozicija, potpuno slika za njih takva kakva im treba. Kao što je i ovo sa Administrativnim odborom, kao što je sve prevara, samo i isključivo prevara. Ne biste vi bili toliko uspešni u ovim prevarama da ne nalazite ovakve ljude koji te prljave poslove rade za vas. Mislili su da će uraditi mnogo gori, mnogo teži posao; na sreću nisu, potpuno su propali i sad samo polako tonu sve dublje, dok ne odu na ono mesto koje im pripada, a to je istorijsko smetlište.
Narodni poslaniče, nema povrede čl. 103. i 104, niti ste sadržajem svog izlaganja, u bilo kom delu, obrazložili povredu procedure, odnosno stavova čl. 103. i 104. Narodni poslanik Vladan Batić želi da govori o povredi Poslovnika i dobija reč na osnovu člana 100. stav 1. Narodni poslanici pitaju zašto narodni poslanik Vladan Batić. Zato što postoji prećutni dogovor da predsednici poslaničkih grupa, zamenici predsednika poslaničkih grupa, ovlašćeni predstavnici i narodni poslanik Vladan Batić imaju prednost kada se javljaju za reč, a žele da govore o povredi Poslovnika. To je jedan od dogovora koje smo postigli. Izvinite, poslaniče, zbog čekanja za vreme obaveštenja o razlozima zašto dobijate reč.
Ponukalo me ovo što je rekao gospodin Dragan Todorović. Samo jedno objašnjenje od nekoliko sekundi. Ja sam prisustvovao početku sastanka radne grupe o televizijskim prenosima. Kada sam video da tamo nema predstavnika opozicionih stranaka ja sam sastanak te radne grupe napustio. Hvala.
Narodni poslaniče, bar drugi put da se pozovemo na bilo koji član Poslovnika koji je povređen zbog toga što ovakav tok rada podrazumeva da neki poslanici imaju znatno veća prava nego neki drugi poslanici, pri čemu se ti isti poslanici koji imaju znatno veća prava pozivaju da nemaju dovoljno prava, za razliku od onih čija su prava umanjena zato što neki poslanici imaju malo veća prava. Narodni poslanik Tomislav Nikolić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, samo bi mi još falilo da pitam Dragana Todorovića kako ću da vodim SNS. Nudim saradnju strankama u opoziciji zato što je očigledno da je Srbija u krizi. Kada je i ove stranke na ovoj strani, apsolutno različite, ova kriza sastavila, otkud nama u opoziciji pravo da ne sarađujemo protiv vlasti, koja puca po šavovima i pitanje je dana kada ćemo imati priliku da idemo na nove izbore? Ne ljutim se na to što gospodin Todorović koristi uvredljive izraze kada sam ja u pitanju. To više govori o njemu i o njegovom odnosu prema ljudima koje je poznavao i sa kojima je bio prijatelj. Samo kažem da više niko neće moći da me pozove telefonom, pa da mi kaže - nećeš tako da radiš, nego drugačije. Skinuo sam sa leđa veliki kamen ispita u Hagu, koji je sada natovaren na vaša leđa i na leđa onih koji ne treba da ga nose, a moraju. Sada sam sam svoj sudija. Poslanička grupa Napred Srbijo sama vodi svoju politiku. Niste vi reper ko je u opoziciji, a ko nije. Ne možete vi to da određujete. Ako sam ja štaka Borisa Tadića, a koji se to magarac strašno sa njim dogovarao, pa mu Boris Tadić nije ispunio obećanja koja mu je dao? (Za vreme izlaganja narodnog poslanika Tomislava Nikolića poslanici SRS lupali su o klupe.)
Narodni poslaniče, niste obrazložili u čemu je povreda procedure, niti ste naveli koji je član povređen. Narodni poslanik Dragan Todorović želi da govori o povredi Poslovnika. Još jedanput se izvinjavam narodnom poslaniku Tomislavu Nikoliću zbog nemogućnosti da se primeni član 27, koji podrazumeva staranje o redu na sednici i još jedanput molim narodne poslanike koji smatraju svojim pravom da krše član 104. svojim političkim stavom da to ne čine dok se odvija sednica i dok bilo koji narodni poslanik govori na osnovu toga što je dobio reč po Poslovniku. Izvinjavam se, narodni poslaniče, što ste čekali, ali pitanje kredibiliteta celog procesa je ovde ozbiljan problem zato što tražite da neka pravila važe samo za vas, a ne i za druge. Prinuđena sam da objasnim da je to nedopustivo i da je kršenje procedure. Izvinite još jednom zbog čekanja. Izvolite.
Taman posla, gospođo Čomić, već sam vam nekoliko puta rekao da izuzetno cenim vaš način vođenja Skupštine Srbije. Razumem da vi hoćete da objasnite sve što se dešava, koliko ste u mogućnosti. Svestan sam i činjenice da je često situacija takva da bi teško ko mogao na drugačiji način da opiše sve što se dešava. Javljam se po članu 104, samo da kažem da mi je drago što se štaka prepoznala, a sa Tadićem je razgovarao magarac pre nego što je postala štaka.
Nema povrede člana 104. Izrekla bih meru da je povrede bilo. Molim narodne poslanike da svoje obraćanje samere odredbama Poslovnika Narodne skupštine. Narodna poslanica Vesna Pešić želi da govori o povredi Poslovnika i dobija reč na osnovu člana 100. stav 1.
Reklamiram povredu Poslovnika po članu 104, uvreda Narodne skupštine Srbije. Već drugi dan dolazimo da razgovaramo o promenama Poslovnika. Što se tiče LDP-a, zauzeli smo principijelno stanovište da je Poslovnik trebalo promeniti u skladu sa Zakonom o Narodnoj skupštini, ali promene Poslovnika koje smo predložili odnose se na suštinske promene Poslovnika da bi procedura bila moderna, da bi bila ubrzana. Glavna kritika je bila da ne donosimo dovoljno brzo zakone. Imali smo jedan tip procedure koji nije izmislila Liberalno-demokratska partija, nego je ta brzina donošenja evropskih zakona bila primenjena u Hrvatskoj i Sloveniji, državama koje jesu uspešno i brzo donosile evropske zakone, na šta se ova vaša intervencija i nametanje Poslovnika odnosi. Juče ste, gospođo Kolundžija, rekli kako su to suštinske promene i ne mogu biti prihvaćene. To je apsurd. Treba da vaše nametnute, kozmetičke promene, koje zaista neće dovesti do boljeg i efikasnijeg delovanja parlamenta... Evo zbog čega – zato što se pokazuje da postoje određeni sukobi u samom parlamentu, koji se moraju rešiti svaki put kada problem nastane, bez obzira na ove vaše kozmetičke promene. Postavljam pitanje, zašto ne uvažavate primedbe koje ima SRS? Zašto nas držite drugi dan i šta radi gospodin Nenad Konstantinović? Da li on ima neke advokatske poslove? Čime se on bavi, a ne poslovima ovde? Zašto ne uvažavate red? Verujte mi, donošenje Ustava, člana 102, to je katastrofa. Dali ste sve, napravili ste partijsku državu. Predsednici stranaka prave poslaničku listu od 250 poslanika. Oni kažu ko će da uđe u parlament. Sada pravite izmene, isto tako da ubijete svakog poslanika, da ponovo dajte poslaničkim grupama i šefovima partija veću moć nego što ima poslanik, a već nismo ravnopravni u tom pogledu. Ne mogu da razumem, gospodin Batić, koji nema grupu, dva puta čekam da on govori ispred mene, ne znam po kom pravilu se to dešava. I ove izmene idu u tom pravcu. Sada mi zaista objasnite zašto i šta radi Nenad Konstantinović. Zašto ne zakaže taj Administrativni odbor? Da li oni imaju te tri blanko ostavke? Verujte mi, meni se povraća na blanko ostavke, da unapred poslanik potpiše da vraća to poslaničkom klubu i partiji. Znači da ne postoji kao individua, da ne postoji nikakvo predstavništvo, da smo oduzeli suverenitet građana preko blanko ostavki. Vi ste uveli blanko ostavke. Nismo mi uveli blanko ostavke. Nije Liberalno-demokratska partija to uvela. Sada kada imaju blanko ostavke, kada imaju po zakonu pravo da se vrate ta tri poslanička mandata, ne zakazujete, jer gospodin Nenad Konstantinović ima druga posla i zakazaće u tri popodne da objasni građanima zašto ćemo da sedimo do tri popodne. Zato što Nenad Konstantinović ima druga posla. Zašto to nije obavljeno? (Predsedavajuća: Tri minuta i trideset sekundi.) Protiv sam tog principa, ali katastrofa je da vi imate druga posla i da nas ovde zamajavate već drugi dan.
Narodna poslanice, niste obrazložili proceduralnu povredu člana 104, a informacije o toku sednice Administrativnog odbora su nekoliko puta ponovljene. Molim sve poslanike koji su u sali, a one koje nisu da se na neki način obaveste da je nastavak sednice Administrativnog odbora danas u 15.00 časova i da ne zloupotrebljavamo... Ili u 14.00 časova, kad god je zakazana. Dobili ste, narodni poslanici dobacuju da nisu dobili poziv, informaciju koju ste tražili od predsednice poslaničke grupe ZES i predstavnice predlagača. Dakle, tražili smo reč na osnovu člana 100. da dobijemo informaciju o tome kada će biti zakazan nastavak sednice sa devet tačaka dnevnog reda. Dobili smo tu informaciju, ali to nije razlog da prestanemo da pitamo kada će da bude zakazan nastavak. Verovatno će odgovor biti dat onoliko puta koliko puta vi budete zloupotrebljavali Poslovnik. Ovim putem sve one koji imaju nameru da još jedanput pitaju kada će biti zakazana sednica upozoravam da će to biti osnov za primenu člana 106. zbog nepoštovanja, omalovažavanja toka sednice Narodne skupštine i za izricanje kaznenih mera. Narodni poslanik Aleksandar Martinović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, rizikujem da dobijem opomenu, ali zaista moram da vas pitam, gospođo Čomić, kada će biti zakazana sednica Administrativnog odbora?
Izričem vam prvu opomenu kao meru zbog kršenja upozorenja datog jer ste dobili dva puta informaciju kada će biti nastavak sednice Administrativnog odbora. Ta informacija je data javno za govornicom Narodne skupštine i vaše izlaganje predstavlja zloupotrebu Poslovnika, kršenje procedure, nepoštovanje Narodne skupštine i nepoštovanje upozorenja izrečenog od strane predsedavajuće da će se takva zloupotreba sankcionisati izricanjem mera opomene. Molim vas da u nastavku izlaganja vodite računa o sadržaju svog izlaganja i da on bude u skladu sa odredbama Poslovnika Narodne skupštine.
Dame i gospodo narodni poslanici, kralj Milan je streljao radikale, evo, Borisu Tadiću još to nije palo na pamet, ali ko zna, možda će i to jednog dana da se desi. Gospođo Čomić, ponovo rizikujem da dobijem opomenu, vi ste rekli – sednica je zakazana najpre za 15.00 časova, pa za 14.00 časova, pa vas sada pitam srpski – je l' 14.00 ili 15.00 časova? Za koliko sati je zakazana sednica Administrativnog odbora? Otkud to da šef poslaničke grupe Za evropsku Srbiju zvanično obaveštava narodne poslanike – znate, sednica je zakazana? Da li Administrativni odbor ima predsednika? Od kad to šef poslaničke grupe svečano obaveštava narodne poslanike – sednica tog i tog odbora je zakazana u toliko i toliko časova? I vi sami ste u dilemi. Vi sami sebi treba da izreknete opomenu, jer najpre kažete – sednica je zakazana za 14.00 časova, pa sednica je zakazana za 15.00 časova. Pitam vas sada srpski, je li u 14.00 ili u 15.00 časova? Da li možete da mi odgovorite?
Narodni poslaniče, upozoravam vas da nastavljate da kršite Poslovnik i da je ovo upozorenje pre izricanja druge opomene. Molim vas da to više ne činite. Davanje objašnjenja za vreme dok narodni poslanik izlaže je odluka predsedavajuće i ovo što sada činim je na vaš izričit zahtev. Dakle, narodna poslanica Nada Kolundžija, predsednica poslaničke grupe Za evropsku Srbiju, od strane vaših kolega pitana je nekoliko puta kada će biti nastavak zakazane sednice Administrativnog odbora. Narodna poslanica je, uvidom u stenogram možete videti, rekla da će to biti u 15.00 časova. Predsednik vaše poslaničke grupe je rekao da će biti u 14.00 časova i da oni imaju tu informaciju. Nakon toga sam ja kazala da vas molim da prekinemo da zloupotrebljavamo pravo na dobijanje reči kada očigledno i poslanici iz poslaničke grupe SRS imaju informaciju o tome kada će biti nastavak sednice Administrativnog odbora, a tek nakon što je predsednica poslaničke grupe, na vaš zahtev, dala informaciju da će to biti u 15.00 časova. Dakle, još jedanput, a sada po vašem zahtevu predsedavajućoj, nastavak sednice Administrativnog odbora je danas, 11. februara, u 15.00 časova. Imate još minut i deset sekundi da obrazložite proceduralno u čemu se sastoji povreda Poslovnika, a na osnovu čega ste dobili reč. Molim vas da znate da ste u poziciji da iskoristite svoj minut nakon drugog upozorenja. Izvolite.
Dame i gospodo narodni poslanici, sada tražim od gospođe Gordane Čomić da mi kaže u kom to članu Poslovnika piše da šef bilo koje poslaničke grupe obaveštava narodne poslanike o tome da je zakazana neka sednica.
Narodni poslaniče, izričem vam drugu opomenu. Način na koji se ophodite prema pravu na dobijanje reči je neprimeren i predstavlja omalovažavanje Narodne skupštine, predstavlja omalovažavanje informacija koje zahtevate i predstavlja urušavanje ugleda Narodne skupštine, te vam, na osnovu člana 106, izričem drugu opomenu. Molim vas da do kraja vremena koje vam je na raspolaganju, od jednog minuta, svoje izlaganje primerite pravilima koja pišu u Poslovniku Narodne skupštine i koja nas sve obavezuju.
Dame i gospodo narodni poslanici, nemam više šta da kažem, gospođa Gordana Čomić je o sebi rekla sve.
Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, reklamiram član 27, koji uređuje način vođenja onoga ko predsedava sednicom Skupštine Republike Srbije. Molio bih vas, vas radi, savesti radi, da pročitate stenogram koji se odnosi na deo sednice pre nego što je izašao gospodin Martinović, kada ste vi davali objašnjenje u koje vreme je zakazana sednica Administrativnog odbora. Pomenuli ste dva vremena, 14.00 i 15.00 časova, čak sam ja i sa mesta dobacio - da li je jedno ili drugo, vi ste prešli preko toga, jer zbog ovog momenta ne postoji saziv za sednicu Administrativnog odbora, ne postoji; ne postoji na oglasnoj tabli, sada smo proverili, ne postoji u poslaničkoj grupi. Možda, ne bežim od toga, Nada Kolundžija to zna, ali to ne znači ništa, valjda je vama jasno, gospođo Čomić, da to apsolutno ne znači ništa, dok ne uđe u proceduru. Vidite, i kada se zakaže sednica Administrativnog odbora ili Skupštine, to uopšte ništa ne znači. Znači da će početi, a kada će biti završena, šta će biti usvojeno itd., to sve zavisi od toka sednice odbora ili sednice Skupštine Republike Srbije. Mi ukazujemo na to sve vreme, na to šta radite vi iz Demokratske stranke, šta radi predsednik Administrativnog odbora. On verovatno postupa po nalogu, po nalogu nekoga izvan ove skupštine, apsolutno nemam nikakvu dilemu. On sve vas, poslanike Demokratske stranke, stavlja u ovu poziciju. Zbog čega to radi? Ne znam, neko ima te interese, ali sam siguran da to nisu vaši interesi ovde da vi sedite i da iz dana u dan slušate sve ove probleme, a oni mogu vrlo jednostavno da se reše na osnovu Poslovnika. Neko očito to ne želi i vi ste taoci toga, čak dovodite Gordanu Čomić u situaciju da apsolutno bez ikakvog razloga izriče opomene poslanicima. Da se razumemo, ako hoćete, politički nama to odgovara, došli ste u takvu situaciju da jednostavno više praktično ne znate šta da radite. Dogovorite se vi, pitajte šta treba da radite, pa jedanput da znate ima li odbora, nema odbora, šta ćete da radite. Vi ste i meni neke informacije davali, recimo, za sednicu Narodne skupštine, kada je u pitanju dnevni red, pokazalo se da su vas na neki način dezavuisali. Sećate li se toga? Ne mislim uopšte da ste vi to namerno uradili, ali to su činjenice. Šta ćete da uradite ako sednica bude zakazana za 16.00 časova, ili 13.00 časova ili 14.00 časova? Onda bi trebalo da se izvinite gospodinu Martinoviću, da se izvinite gospođo Čomić, jer ste vi sve ovo zamesili. (Predsedavajuća: Tri minuta i trideset sekundi.) Završavam. Gospodin Martinović je apsolutno nepotrebno dobio dve opomene. Oprostite zbog ovog produženja.
Nema povrede člana 27. Izricanje mera je diskreciono ovlašćenje predsedavajućeg. Uvidom u stenogram možete da izvršite kontrolu na koji način je i da li je u skladu sa procedurom izrečena prva, pa druga opomena narodnom poslaniku koji nije želeo da sasluša upozorenje koje je dato drugi put, a pre nego što je dobio reč na osnovu člana 100. stav 1. Saziv za sednicu, o čemu govorite u svom izlaganju obrazlažući to kao povredu procedure, postoji. Radi se o satnici, radi se o zahtevu narodnih poslanika da saznaju u koliko sati će biti. Odgovor na to je da ste vi imali jedan odgovor, a narodna poslanica drugi odgovor, cela Skupština je obaveštena. Treći put upozoravam, svaka vrsta traženja reči na osnovu člana 100. da bi se kao povreda procedure obrazlagao način na koji je dobijena informacija da je nastavak sednice zakazan za danas u 15.00 časova smatraće se aktom nepoštovanja Narodne skupštine, informacija koje ovde međusobno delimo i osnovom za izricanje mera opomene na osnovu člana 106. Narodni poslanik Nikola Savić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 104. Pre toga moram da priznam da sa velikim nezadovoljstvom izlazim za ovu govornicu kada predsedava gospođa Čomić. Juče sam bio u prilici da mi je gospođa Čomić posle pet ili deset sekundi koje sam proveo za ovom govornicom oduzela reč ...
Narodni poslaniče, ne možete iznositi neistine za govornicom Narodne skupštine. Obavezna sam da vas na to upozorim. U toku jučerašnjeg radnog dana vam nije oduzeta reč. Oduzimanje reči je treća mera u izricanju kaznenih mera zbog kršenja odredaba Poslovnika Narodne skupštine. Dakle, prva mera je izricanje prve opomene nakon upozorenja da se prestane sa kršenjem nekog od članova Poslovnika. Nakon izricanja prve opomene sledi druga opomena, koja se izriče nakon izricanja drugog upozorenja da se prestane sa kršenjem odredaba. Treća mera je oduzimanje reči, najdrastičnija i najgora mera koja može biti izrečena u bilo kom parlamentu. Vi ste juče tražili reč, došli za govornicu i rekli da postavljate poslaničko pitanje. Tok sednice ni juče ni danas ne dozvoljava postavljanje poslaničkih pitanja i rekla sam vam: "Nemate pravo na reč, na osnovu člana 100. stav 1.". Molim vas da se kada tražite reč koncentrišete na to šta je povreda procedure i na koji način ćete obrazložiti povredu procedure kada reč dobijete. Izvolite i upozoravam vas da ne iznosite neistine za govornicom Narodne skupštine, jer je to povreda člana 104.
Gospođo Čomić, kada vi predsedavate Skupštini, a ja se nađem za ovom govornicom, zaista osećam jednu vrstu mobinga koji vi vršite nada mnom. Zato ću se ovog momenta udaljiti sa govornice.
Narodna poslanica Gordana Pop-Lazić želi da govori o povredi Poslovnika i dobija reč na osnovu člana 100. stav 1.
Poštovane kolege narodni poslanici, gospođo predsedavajuća, imala sam prilike u jednom mandatu da sedim na vašem mestu i da zamenjujem ponekad predsednika Skupštine. Verujte, nikada sebi nisam dozvolila to što vi sebi dozvoljavate, ali to ide na vašu dušu. Samo bih vas molila da se ipak upoznate sa Poslovnikom. Sebe predstavljate kao osobu koja dobro poznaje Poslovnik, šta je to iz člana 106. gospodin Martinović uradio da biste mu vi izrekli opomenu? Nađite jednu alineju koja se odnosi na njega i reći ću da ste apsolutno u pravu. Što se tiče poslaničke većine, ovde se postavlja pitanje, ali to se postavlja od 2000. godine, ko je u ovoj državi jači i značajniji, ko je iznad koga, da li je Ustav iznad Nade Kolundžije, da li je zakon iznad Nade Kolundžije, ili kako se već zvao neki prethodni šef poslaničke grupe DOS ili sadašnje ZES, ili je možda predsednik Skupštine ili zamenik predsednika Skupštine jači od Ustava i zakona? Tako se u ovoj državi radi i zato je dozvoljeno i da se glasa iz Bodruma, da se glasa iz Soluna i da se izbaci cela jedna poslanička grupa iz ovog parlamenta i da jedno vreme imamo preko 300 poslanika. To nikome ne smeta, ničije to breme nije. Vi to breme odbacite, idete dalje i pokazujete sebe u najboljem svetlu. U kom to svetlu? Šta je to što nas čeka u budućnosti, šta je to što mi ovde ometamo da vi donesete? Koji su to evropski zakoni? Do 1. maja imate rok da ovoj skupštini uputite zakone koje nam evropska agencija koja kontroliše prelet i nalete preko naše zemlje nalaže da donesemo da bismo usaglasili te propise, kako ne bismo ostali bez kontrole leta nad našim nebom. Da li znate koliko para gubimo ako te zakone ne donesemo? To je 70 miliona evra. Verujem da ovde ima ljudi koji se u tu problematiku razumeju, ali opominjem i Vladu. Šta Vlada radi? Nema takvih zakona. To će verovatno Bugarska da kontroliše, kao što kontroliše Makedoniji, a mi ćemo 70 miliona da bacimo. Da vam nešto kažem, ne da ćete da vratite ova tri mandata, nego ćete da vratite sve, 21 mandat, inače ste politički mrtvi. Neće vas biti više posle sledećih izbora, jer građani to neće da vam oproste. Nisu to glasovi SRS, pojedinačno svakog od nas, to su glasovi politike i ideologije SRS. Građani su očekivali da se mi u tom broju založimo za ono što smo obećali pred izbore, a ova nova "atlantistička zvezda" koju ste stvorili, koja se nudi vama, gospodin Mićunović kaže: "Nudi se malo nama, nudi se malo Koštunici"... (Predsedavajuća: Tri minuta i trideset sekundi.) Koštunicu ne može očima da vidi, pljuje na Koštunicu. Bila sam prisutna kada se sa gađenjem odnosio prema njemu i to Koštunica zna. Vas hoće da iskoristi, naravno, da uzme one vaše mentore. Vi ste ugroženi i vrlo dobro znate da ste od njega ugroženi. Zato, vodite dobro računa o svojoj političkoj budućnosti, o našoj nemojte da brinete.
Narodna poslanice, niste direktno naveli član Poslovnika koji smatrate da je povređen. Tražili ste objašnjenje za izricanje mera opomena na osnovu člana 106. Poslednji stav: "ako drugim postupcima narušava red na sednici ili postupa protivno odredbama ovog poslovnika", i stav 3: "ako, i pored upozorenja predsednika Narodne skupštine, govori o pitanju koje nije na dnevnom redu". Uvidom u stenogram videćete da sam dva puta izrekla upozorenje koje se tiče nepoštovanja Narodne skupštine. Zloupotrebom prava da se dobije reč da se govori o povredi Poslovnika narodni poslanik Aleksandar Martinović je, i pored upozorenja, narušavao red i insistirao da govori o vremenu održavanja sednice Administrativnog odbora. Narodni poslanik Vitomir Plužarević dobacuje, što je takođe kršenje člana 104. Poslovnika Narodne skupštine. Molim vas da ne smatrate da odredbe Poslovnika važe samo za predsedavajućeg, da ih primenjuje sa teškom mukom, a da ne važe za narodne poslanike članove poslaničke grupe SRS. Važe za sve narodne poslanike, i član 104, član 101, član 100, član 103. i član 106. S obzirom na to da ste postavili pitanje da li je neko od nas iznad zakona, ne, ali nisu ni poslanici SRS iznad prava i obaveze poštovanja odredaba Poslovnika Narodne skupštine. Narodna poslanica Gordana Pop-Lazić, jer nije zadovoljna objašnjenjem. Bez obzira na to što niste rekli koji član Poslovnika je povređen, sada ćete... Dobija reč na osnovu člana 100. stav 1.
Gospođo Čomić, pozivam se na član 104. Vi zaista vređate moje dostojanstvo i moj zdrav razum. Lepo sam vas upozorila na član 106. Pošto vi nećete da ga pročitate, zarad javnosti ću da pročitam, jer vi ne možete da delite ovde packe i da terate poslanike u ćošak ako se vama prohte. Mi nismo vaši đačići, mi smo ovde narodni predstavnici. Kako se ponašate prema gospodinu Martinoviću, tako se ponašate prema 20.000 birača koji stoje iza njega. Prema tome, prva alineja člana 106: "Opomena se izriče narodnom poslaniku koji je prišao govornici bez dozvole predsednika Narodne skupštine", vi ste ga pozvali da izađe za govornicu, "koji govori pre nego što je zatražio i dobio reč", to nije uradio, dali ste mu reč, "koji, i pored upozorenja predsednika Narodne skupštine, govori o pitanju koje nije na dnevnom redu". On se pozvao na određeni član Poslovnika i pitao je ono što je pitao, a vi niste mogli da mu date odgovor, jer vi ste tek ovog momenta, videla sam, dobili saziv i znate o čemu se radi. Niste mogli da mu date odgovor na to pitanje, izbezumljeni što ne znate šta se dešava, jer se prethodno niste sa Nadom Kolundžijom dogovorili kada će biti taj odbor, a nije ni bitno, za nas je odbor zakazan onda kada je okačeno na oglasnu tablu, kada svako od nas 250 može na taj odbor da ode, to je naše poslaničko pravo. Zatim: "ako prekida govornika u izlaganju ili dobacuje, odnosno ometa govornika ili na drugi način ugrožava slobodu govora", to ste vi uradili, gospođo Čomić, trebalo je da sami sebi izreknete opomenu, "ako iznosi činjenice i ocene koje se odnose na privatni život drugih lica", što on nije radio, "ako upotrebljava psovke i uvredljive izraze". Bila vam je tu jedna "atlantistička zvezda", jedan građanin, jedan Nikolić, koji je nekoga nazvao magarcem, a vi niste ovde reagovali. Molim vas, preispitajte se da li ste sposobni da sedite tu gde sedite.
Zaboravili ste da pročitate poslednji stav člana 106. Poslovnika. On se nalazi na sledećoj strani Poslovnika. Kada okrenete stranu postoji još jedan stav člana 106. koji sam pročitala. Da li želite da se Skupština izjasni o tome? Dakle, narodna poslanica želi da se Skupština izjašnjava o tome da li je predsedavajuća prekršila član 106. izričući mere opomene. Moja je obaveza da obavestim i narodne poslanike i sve one koji će glasati da je izricanje mera opomena diskreciono pravo predsedavajućeg i da ne može da bude označeno kršenjem bilo koje odredbe Poslovnika, kao i davanje prava na repliku. Izricanje mera opomena je diskreciono pravo upravo zbog osetljivosti procesa kojim dajete meru opomene, u svakom parlamentu nepopularno, kao i ovde, i nije kršenje Poslovnika. Kao što je davanje replike diskreciono pravo predsedavajućeg i nije kršenje Poslovnika, jer predsedavajući ima obavezu da ceni da li neko ima osnov za repliku ili ne. Narodni poslanik Tomislav Ljubenović želi da govori o povredi Poslovnika i dobija reč na osnovu člana 100. stav 1.
Javljam se po Poslovniku, čl. 225. i 226. Umesto da imamo daleko liberalniji Poslovnik, da se narodnim poslanicima omogući da sve one teme koje su aktuelne u sredinama iz kojih dolaze i zahteve svojih glasača prezentuju u Skupštini, u najvišem zakonodavnom telu, mi imamo jedan daleko restriktivniji predlog poslovnika, koji upravo to onemogućava. Zamislite, za dva minuta treba da prezentujemo jedan amandman, na jedan kvalitetan način, tako da ga vladajuća većina prihvati. Da li je to moguće? Sasvim je normalno da je to nemoguće. Baš bih voleo da se iz vladajuće većine neko pojavi sa jednom takvom tezom da za dva minuta to može uspešno da prezentuje i da bude ubedljiv. Mislim da hoćete da nas stavite u situaciju da ubedimo one koji nisu ubedljivi. Dolazim iz sredine koja ima izuzetno velikih problema i ovog puta prezentujem samo jedan deo leskovačke opštine, južni deo. Kada je u pitanju Koridor 10, od značaja za južni deo leskovačke opštine, što znači da je na neki način žila kucavica kada je u pitanju Koridor 10 i izlazak kod mesta Predejane i od izuzetno velike važnosti za građane varošice Predejane upravo je objekat koji je u sklopu varošice, koji se nalazi... Građani su to prezentovali ministru Mrkonjiću, ministru za infrastrukturu, prezentovano je Ministarstvu za prostorno planiranje i životnu sredinu, Oliveru Duliću; zahteve koje imam dostaviću i vama da ih prezentujete Vladi. Znači, objekat je od velike važnosti i ima 130 zaposlenih; jednostavno, egzistencija tog naseljenog mesta je vezana za motel "Predejane". Iz kojih razloga to kažem? Na neki način, vlasnik motela "Predejane" jedan je od najuspešnijih privatnika u leskovačkoj opštini. To znači, ako pozitivno tretiramo uspešne privatnike, na neki način dajemo podsticaj da i drugi privatnici koji žele da investiraju budu prisutni na teritoriji leskovačke opštine. Činjenica je da upravo u Leskovcu, gde je DS u izbornoj kampanji 2001. godine prezentovala pilot-projekat da se sa juga najrazvijenije opštine krene sa razvojem, imamo katastrofalnu situaciju. U kom delu? Zato što jednostavno nijedno preduzeće ne funkcioniše. Imamo oko 13.000 nezaposlenih radnika, imamo potencijalno oko 23.000 radnika koji rade, ali koji samo odlaze na posao... (Predsedavajuća: Tri minuta i trideset sekundi.) Izvinjavam se, pitao bih još nešto, ne smem ništa više da vas pitam, samo bih vam dostavio odluke Skupštine grada Leskovcaza ministra Dulića, za ministra Mrkonjića i za Vladu, upravo o važnosti i odluci Skupštine grada Leskovca.
Reč ima narodni poslanik Sreto Perić. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, neću uopšte da vas pitam kada će biti održana sednica Administrativnog odbora. Juče sam bio prisutan na 34, a i na 35. sednici, gde je predsednik Administrativnog odbora na konkretno pitanje mr Dejana Mirovića odgovorio da će sednica Administrativnog odbora biti održana danas. Javljam se na osnovu odredaba članova 77. i 104. Poslovnika o radu Narodne skupštine. Vi ste delimično otklonili problem koji je prouzrokovala gospođa Nada Kolundžija kao šef poslaničke grupe ZES, jer u drugom stavu piše ko je nadležan da obavesti ili da zakaže sednicu Administrativnog odbora. Vi ste to otklonili i po tom pitanju nemam nikakve dileme. Moram da vam kažem sledeće i zbog javnosti Srbije: SRS nije ni u kakvom sukobu sa Tomislavom Nikolićem, a pretpostavljam da ljudi sa tim imenom i prezimenom u Srbiji ima više. Oni su čestiti. SRS nema problem ni sa jednim svojim članom. To je jedna moderna stranka, koja ima svoje akte i na osnovu toga postupa, sa veoma razvijenim demokratskim principima u okviru donošenja odluka. Srpska radikalna stranka, u ime građana Srbije, naspram sebe ima režim Borisa Tadića, i to je ono zbog čega mi postojimo i što je nama u političkom smislu cilj. U političkom smislu imamo velike ciljeve, a to su da obezbedimo građanima Srbije bolji život, bolje uslove. Jednostavno, Nada Kolundžija je rekla – mene napada. Niko nju ne napada. Ona je za mene televizor. Preko nje mogu da se informišem šta predsednik DS Boris Tadić upućuje građanima Srbije, i ništa drugo. Videli ste da postoje neki drugi koji se pojavljuju kada su teme mnogo prljavije i koji nastupaju u medijima i na drugim mestima. Poštovani građani Srbije, ovo su načini Demokratske stranke da predstavi da oni koji vas zastupaju prave neku opstrukciju. Sinoć smo imali priliku da na Javnom servisu čujemo šefa poslaničke grupe stranke koja učestvuje u vlasti. Kaže, trebalo je da do 31. decembra 2008. godine usvojimo zakon o Narodnoj skupštini. Srpska radikalna stranka nije bojkotovala, nije učestvovala, u želji da vi sami što pre donesete takav predlog i predložite ga Narodnoj skupštini. On kaže da je do 31. trebalo da bude usvojen zakon o Narodnoj skupštini, a mi ga ni do danas nismo dobili. U obrazloženju zbog čega se pristupa izmenama Poslovnika o radu Narodne skupštine kažete – zbog ubrzanog donošenja zakona koji će doprineti evropskim integracijama. Logično bi bilo da danas na dnevnom redu, a u ime skupštinske većine, imamo predlog da se smeni vlada propasti Srbije, a ne da menjamo Poslovnik, koji je inače restriktivan.Izvinjavam se, gospođo predsedavajuća, zbog malog prekoračenja.
Nema povrede čl. 77. i 104, niti ste u svom izlaganju dali obrazloženje u čemu se sastoji povreda procedure. Upozoravam vas da kada dobijemo reč na osnovu člana 100. treba da posvetimo bar 15 sekundi obrazloženju u čemu se sastoji povreda procedure, inače će se takav način zloupotrebe prava na dobijenu reč smatrati prekršajem ostalih članova Poslovnika. Narodni poslanik Dušan Marić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 104. zato šo smatram da je ovde grubo prekršen Poslovnik Narodne skupštine, da je prekršeno dostojanstvo Narodne skupštine i, najviše, da je prekršeno dostojanstvo predsednika Republike i lično dostojanstvo gospodina Borisa Tadića. O čemu se radi? Tomislav Nikolić je sa ove govornice izrekao tvrdnju da je neko razgovarao sa Borisom Tadićem. On je tog nekog nazvao magarcem. Mislim da je neosporna činjenica, ako je magarac razgovarao sa Borisom Tadićem, onda je i Boris Tadić razgovarao sa magarcem. Neosporna je činjenica, sa magarcima mogu da razgovaraju samo magarci. Na osnovu toga (izvinjavam se, ovo je vrlo ozbiljna stvar), ako je magarac razgovarao sa Borisom Tadićem, ako sa magarcima mogu da razgovaraju samo magarci, onda je, po nauci koja se zove logika, neko ko je razgovarao sa magarcem takođe magarac. Ovde je izrečena tvrdnja da je predsednik Srbije magarac. U ime poslaničke grupe SRS protestujem zbog toga što predsedavajuća i rukovodstvo Narodne skupštine Republike Srbije tim povodom nisu izrekli meru upozorenja i meru opomene Tomislavu Nikoliću. Podsetiću na još jedan slučaj, kada je predsedavajuća Narodne skupštine, mislim da je tad sednici predsedavala gospođa Slavica Đukić-Dejanović, takođe propustila priliku da izrekne bilo kakvu meru opomene, bilo kakvu meru upozorenja Tomislavu Nikoliću zbog grubog kršenja dostojanstva Narodne skupštine i narodnih poslanika. To se dogodilo 21. januara ove godine u 15.45 minuta kada je Tomislav Nikolić poslanike poslaničke grupe SRS uporedio sa manijacima. Hvala vam.
Nema povrede člana 104, jer je iskazivanje da je član povređen na osnovu vašeg stava šta biste vi uradili (i kako vi tumačite) da vi predsedavate, što nije bio slučaj. Dakle, nema povrede člana 104. Narodni poslanik Dragan Stevanović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se, gospođo Čomić, u skladu sa članom 226. Poslovnika o radu Narodne skupštine i tražiću informaciju, odnosno obaveštenje od nadležnih državnih organa. Ja ću svoje pitanje i sve ono što želim da kažem u svoja tri minuta pokušati da upodobim sa onim što je gospođa Đukić-Dejanović juče rekla, a to je da naša insistiranja na članu 226. otprilike dovedemo u vezu sa tačkom dnevnog reda koja je pred nama, odnosno odlukom o izmeni Poslovnika o radu Skupštine. Sve ono, gospođo Čomić, što se dešava u ovoj sali juče i danas, naročito danas kada je gospodin Martinović govorio za ovom govornicom, ukazuje na činjenicu da, bez obzira na promenu, izmenu ili usvajanje nekog novog poslovnika, političku aroganciju i drskost ne možete apstrahovati iz Skupštine, da politička arogancija i drskost isključivo zavise od nas koji smo kreatori parlamentarnog života u Srbiji. To ukazuje na činjenicu da ćete, kao što sam rekao juče, usvajanjem novog poslovnika, odnosno izmenama ovog poslovnika samo otvoriti još jednu Pandorinu kutiju i nećete promeniti ništa u afirmativnom i boljem smislu, odnosno nastavićete da se ponašate u skladu sa svojim manirima i u skladu sa svojim političkim sklonostima i opredeljenjima. Što se tiče mog pitanja, odnosno insistiranja na jednoj informaciji, ovo pitanje će u principu pokazati koliko su smislene i opravdane odredbe članova 225. i 226. Poslovnika. Naime, ja sam dvadeset i nekog decembra, tačnije 22, postavio pitanje, odnosno tražio informaciju od ministra finansija gospođe Diane Dragutinović. Ona je, kao odgovorna, mene kao poslanika, predstavnika zakonodavne vlasti, obavestila i poslala mi tu informaciju. Moje pitanje se odnosilo na kriminal koji se dešava u Apotekarskoj ustanovi u Vranju, na čemu je, između ostalog, gospođo Čomić, i vaša stranka na lokalnom nivou insistirala. U tom obaveštenju dobio sam informaciju da je u toku istrage, odnosno u postupku kontrole utvrđeno da je manjak u Apotekarskoj ustanovi devet i po miliona dinara i da je istraga i dalje u toku. Pošto je, kako u ovom obaveštenju stoji, u međuvremenu Ministarstvo unutrašnjih poslova, Direkcija policije, Uprava kriminalističke policije, tražilo da se neke dodatne inspekcije i kontrole izvrše, ja od vas tražim informaciju i obaveštenje, s obzirom na to da je to bilo pre mesec dana, da me obavestite kao narodnog poslanika, jer to pre svega interesuje građane juga Srbije i Pčinjskog okruga, iz kog dolazim, šta se dešava i koje mere će nadležni državni organi da preduzmu u vezi sa ovim. Zahvaljujem.
Reč ima poslanik Milorad Buha. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 27. Poslovnika o radu Narodne skupštine. Moram ovde upozoriti prevashodno predsednika Skupštine, a i javnost Srbije, da krši Ustav Republike Srbije. Kršenje Ustava Republike Srbije odnosi se na odredbu člana 100. Ustava Republike Srbije koji obavezuje Skupštinu da donese zakon o Narodnoj skupštini. Svi rokovi za donošenje ovog zakona su prošli. Ustavna obaveza je, takođe, da se na temelju Zakona o Narodnoj skupštini usaglase odredbe Poslovnika o radu i sa Ustavom i sa Zakonom o Narodnoj skupštini. Iz sredstava javnog informisanja dobijamo informacije da postoje dve radne grupe, koje je odlukom predsednika Skupštine formirala ova skupština, za donošenje zakona o Narodnoj skupštini i inoviranje odredaba ili donošenje novog poslovnika o radu Narodne skupštine. Ustavna i zakonska obaveza je da te radne grupe podnesu informaciju, ne predsedniku koji ih je formirao, nego Narodnoj skupštini. Da li smo dobili informaciju? Nismo. Znači, svesno kršimo odredbe Ustava, ne donosimo zakon o Narodnoj skupštini. Postavljam pitanje - zašto? Da li je to toliko složena materija da za nekoliko godina ne možemo doneti zakon o Narodnoj skupštini? Zašto kršimo odredbe Ustava i ne menjamo ovaj poslovnik o radu, u smislu inoviranja onih odredaba koje se moraju promeniti zbog ustavne obaveze, jer ih moramo usaglasiti? I proceduralno-pravno i statusno-pravno Poslovnik nam nije usklađen sa odredbama Ustava i mnogobrojnih zakona koji su u međuvremenu doneti. Najveća odgovornost je na predsedniku Skupštine. Predsednik Skupštine svesno krši Ustav. Ne znam zašto. I prethodni predsednici Skupštine takođe. To začuđuje, čudno je. Da li imamo uporedno pravo? Možemo li primeniti neke odredbe nekih … Pa, evo, i Evropska unija – svaka država ima svoj zakon i svaka država se pridržava tog zakona i to je materijalnopravna osnova za donošenje poslovnika o radu. Mi smo se opredelili za kozmetičke promene, svega šest materijalnopravnih odredaba o promeni Poslovnika o radu. Šta to znači? Ništa, to su kozmetičke promene, ne znače ništa, ali znače u medijima, da prikažemo kako je Skupština blokirana. Ne govorimo o našoj ustavnoj obavezi, nego to prebacujemo na opoziciju koja se, kao, nešto buni, blokira Skupštinu, a stvarno stanje je da kršimo odredbe Ustava. Predsednik Skupštine mora izaći ovde i dati informaciju zbog čega nije usaglašena odredba, zašto nije donet zakon, zašto idemo parcijalno u rešavanje Poslovnika, u nekoliko faza, kako je rečeno od strane vlasti. Hvala.
Nema povrede člana 27, bar ne u kontekstu obrazloženja koje ste dali, zato što Ustav ne propisuje rokove, no Zakon o sprovođenju Ustava. Koliko god ja bila saglasna sa vama da je nama neophodan zakon o Narodnoj skupštini, on jeste kao akt propisan Ustavom, ali bez rokova u Ustavu. Ako dobro pamtim, član 100, sekretar će me ispraviti, određuje samo sastav Skupštine, ne određuje rokove u kojima će Narodna skupština doneti zakon o Narodnoj skupštini. Članovi 15. i 16. Ustavnog zakona, niste to naveli u obrazloženju. To ne znam napamet, ali član 100, 102. i članove Ustava znam. Dakle, vaše obrazloženje ne ide u prilog tvrdnji da je kršen član 27. Radne grupe za izradu zakona o Narodnoj skupštini i Poslovnika, koji će biti donet nakon usaglašavanja teksta zakona, ni u jednom svom delu nisu prekinule rad, niti će prekinuti dok posao ne bude završen. One neće podneti informaciju, one će, na osnovu našeg zajedničkog dogovora, moja lična nada je da će to biti 250 poslanika, podneti predlog zakona o Narodnoj skupštini i predlog Poslovnika. Narodni poslanik Momir Marković želi da govori o povredi Poslovnika i dobija reč na osnovu člana 100. stav 1.
Juče smo, dame i gospodo narodni poslanici, gotovo čitav dan reklamirali povredu Poslovnika, člana 147. postojećeg Poslovnika, prilikom rasprave o zakonu o izmeni zakona o Poslovniku. Da bih podsetio i građane Srbije i vas, gospodo narodni poslanici, ponovo ću da pročitam član 147: "Predlagač zakona, nadležni odbori i Vlada dužni su da pre sednice Narodne skupštine razmotre amandmane koji su podneti na predlog zakona i da Narodnu skupštinu obaveste za koje amandmane predlažu da ih Narodna skupština prihvati, a za koje da ih odbije." Dakle, obavezni su da pre početka rada Narodne skupštine po tački dnevnog reda razmotre amandmane i da kažu koje će prihvatiti, a koje neće. Administrativni odbor je juče pred kraj radnog vremena rekao koje amandmane predlaže Skupštini da prihvati, a koje da odbije. Zakonodavni odbor, koji je takođe odbor ove Narodne skupštine i koji je obavezan da da svoje mišljenje o određenim amandmanima, još nije zasedao, tako da njegove stavove nemamo. Dame i gospodo narodni poslanici, u Narodnu skupštinu, u državu Srbiju se polako ali sigurno uvodi demokratura, diktatura onih koji u imenu svoje stranke imaju prefiks "demokratski". Ovako ćemo vrlo brzo doći u situaciju u kakvoj smo već bili posle 2000. godine. Ovako ćemo vrlo brzo doći u situaciju da onaj ko je idejni tvorac ovih izmena i dopuna Poslovnika, mislim konkretno na Boška Ristića... Podsećam vas, pogotovo vas koji malo duže pratite rad ovog parlamenta, na njegov manir da u jedan sat noću zakazuje vampirsku sednicu Administrativnog odbora da bi oduzeo imunitet narodnom poslaniku prof. dr Vojislavu Šešelju. Podsećam vas da nam se to zlo vreme polako ali sigurno primiče. Narodni poslanici neće imati prava da sa ove govornice, takoreći, bilo šta kažu. Dva minuta za obrazlaganje amandmana, pogledajte, pročitajte, prostudirajte još malo ovaj predlog zakona o izmenama i dopunama Poslovnika, jasno će vam biti. Prosto je neverovatno da neko sigurno uvodi diktaturu u državu Srbiju. Rekao neki Gros Andreas da ne valja Poslovnik, ne radi Skupština kako treba, i vi brže-bolje pripremate da još restriktivnije prema narodnim poslanicima... Narodni poslanici su predstavnici naroda i vi ste, gospođo predsedavajuća, samo jedna od svih nas 250.
Sa poslednjom rečenicom vašeg izlaganja se u potpunosti slažem i ponosna sam što sam jedna od nas 250. Ispravke radi, radi se o odluci, a ne o zakonu, pri čemu jedinstveni pretres o izmenama i dopunama Odluke o poslovniku Narodne skupštine još nije počeo. Član 147. nije povređen. Jedinstveni pretres podrazumeva tok rada u kojem se nalazimo sada i tok sednice nije ugrožen kršenjem člana 147. Narodni poslanik Marko Milenković želi da govori o povredi Poslovnika i dobija reč na osnovu člana 100. stav 1.
Na osnovu članova Poslovnika 225. i 226. tražim obaveštenje od predsednika Vlade Republike Srbije o privatizaciji fabrike "Hisar" u Prokuplju, o visini novčanog iznosa za koji je privatizovana i o obimu proizvodnje, iskorišćenosti proizvodnih kapaciteta i broju upošljenih radnika, paralelno za 1998. godinu i za danas, 2009. godinu. Kompanija "Hisar" je u oblasti prehrambene industrije, pored "Prokupca", "Milana Toplice", "Mlin prometa", bila jedno od najznačajnijih preduzeća privrede opštine Prokuplje. "Hisar" su odlikovali ogromni proizvodni kapaciteti. Ti kapaciteti se danas, nakon privatizacije od strane izvesnog Miroljuba Aleksića iz subotičkog "Pionira", koriste daleko ispod svog optimuma, što ne bi bilo toliko strašno da kao rezultat nema kontinuirano otpuštanje radnika s posla. U preduzeću je bilo zaposleno preko 900 radnika, a danas jedva nešto oko 250. Od strane novog vlasnika obećano je ulaganje u modernizaciju proizvodnog procesa, a donete su samo stare mašine subotičkog "Pionira", dok je radnike dočekalo restrukturiranje i socijalni program, uz svesrdno učešće demokratorskih vlastodržaca. Rezultati privatizacije su više nego poražavajući i karakteriše ih veliko nezadovoljstvo radnika zbog uništavanja firme koja je hranila 1000 prokupačkih porodica i koja je, pre svega, svojim kvalitetnim proizvodima snabdevala tržište cele Srbije. Interesantno je da ugovor o kupoprodaji nije bio dostupan nikome i niko ga nije video do danas, kao da je državna tajna. Sada periodično svakog trećeg ili četvrtog meseca osvane lista, spisak radnika koji ostaju bez posla i isti odlaze sa zakonskom otpremninom koja je jako mala. Osim toga, svi objekti "Hisara" u Srbiji su zatvoreni, a bilo ih je preko 50. Veliki broj zaposlenih prijavljen je u Aleksićevom preduzeću "Pionir" Paraćin, dok se fabrika u Prokuplju vodi kao pogon, a sedište je prebačeno u Beograd, Požeška 65b. Na kraju, ono što je alarmantno jeste da izvesni Miroljub Aleksić i dalje planira otpuštanje radnika sa posla, s planom da u radnom odnosu ostane tek 150 ljudi. To je pravi primer nebrige Vlade Republike Srbije o svojim građanima, posebno u Topličkom okrugu i na jugu Srbije. Hvala.
Reč ima narodni poslanik Milan Veselinović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se na osnovu Poslovnika Narodne skupštine Republike Srbije i reklamiram čl. 225. i 226. Prvo bih hteo da postavim pitanje, radi objašnjenja, gospođi predsedavajućoj na osnovu čega je izrekla opomenu gospodinu Martinoviću? Želim da se o njenoj opomeni, kazni izjasne narodni poslanici u danu za glasanje. Ovim želim predsedavajuću da podsetim na prošla vremena; kao čovek u godinama i dugogodišnji narodni poslanik, još iz ranih devedesetih godina, želim da podsetim predsedavajuću i ovu levu stranu, narodne poslanike Skupštine Srbije, posebno na '93-'94. godinu, kada se SRS, na čelu sa prof. dr Vojislavom Šešeljem, borila za osnovna načela demokratije, da narodni poslanik može da izađe ovde i da kaže šta misli. Mi smo tada za to zatvarani. Jedini je tada prof. dr Vojislav Šešelj bio u zatvoru u dva navrata, u CZ-u u Beogradu i u gnjilanskom zatvoru, dok su ostali koketirali, i vi "žuti", sa tim režimom. Od tog vremena do današnjeg dana dostigli smo nivo da narodni poslanik može da kaže ovde šta misli, da svaki građanin može slobodno da iskaže svoje mišljenje. Nažalost, danas doživljavamo vašu osionost i silu koju želite da primenite, represiju, prema opozicionim poslanicima, posebno poslanicima SRS, predlažući ovako represivne mere sa ovim poslovnikom, kozmetičke mere. Treba da vas je sramota zbog toga. Građani Srbije koji su zdušno podržavali promene od ranih devedesetih godina do današnjeg dana treba da se zamisle kome će da daju poverenje na sledećim izborima i na šta treba da liči ovaj parlament. Drugo pitanje koje hoću da postavim ministru unutrašnjih poslova gospodinu Dačiću jeste: po čijem nalogu je pre nedelju dana uhapšen Rodoljub Stefanović iz Novog Pazara, MZ Grubetiće, i deportovan hitno u popodnevnim časovima u Specijalni sud za ratne zločine u Beogradu? Naime, radi se o čoveku koji je više vremena proveo u inostranstvu u tim ratnim godinama, nego na prostoru bivše Jugoslavije. Čovek je samo zato što izgleda korpulentno i što je ortodoksni radikal priveden da svedoči, tobože, da je negde rekao da je sedeo sa Goranom Hadžićem. To je sramota. Znači da i dalje našom zemljom vršljaju razne tajne agenture, naša policija i vojska se ne pitaju ništa. Sad svaki građanin može biti uhapšen u kući, u krugu porodice; ne znamo šta nas čeka kad izađemo iz ovog parlamenta, ako nam se to ne desi i u parlamentu. To je ponižavajuće za srpski narod, to je ponižavajuće za sve nas.
Reč ima narodna poslanica Vjerica Radeta. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, javljam se na osnovu člana 27, u vezi sa članovima 77, 104. i 106. Poslovnika Narodne skupštine, i obraćam se vama kao trenutno predsedavajućoj ovoj sednici. Naime, gospođo Čomić, kad god vas Dragan Todorović pohvali kako dobro vodite sednice ovog parlamenta vi onda naprasno, ne znam iz kojih razloga, dobijete potrebu da umesto upotrebe zloupotrebljavate odredbe Poslovnika. Kada se obratite bilo kojem narodnom poslaniku, kada počnete sa "upozoravam vas" ili "izričem vam upozorenje", verujte, meni se sledi krv u žilama zbog tona kojim vi to kažete. Prvo, ne znam na osnovu čega izričete upozorenje, tako nešto u Poslovniku ne postoji. Znamo mi da ste vi ovih dana, ne samo ovih dana, pogotovo danas, u velikom problemu. Vi ste priterani uza zid, morate da održite sednicu Administrativnog odbora, morate da se izjasnite da li podržavate volju građana, da li ste za demokratske principe ili ste za primenu sile u parlamentarnom životu u Srbiji i to ćete danas jasno i glasno da pokažete na sednici Administrativnog odbora. Naravno, imate vi problem i zbog toga što niste znali za koliko je sati zakazan Administrativni odbor, što niste znali da li će uopšte biti, zašto je juče bio zakazan, pa otkazan, zato što ne znate u kom momentu u toku dana koga da slušate, da li krilo Bojana Pajtića, da li Dušana Petrovića, da li Mikija Rakića, da li Borisa Tadića, da li Đilasa. Vi ste zaista u velikom problemu. Molimo vas da te vaše probleme rešavate tamo gde vam je stranka, a da se ovde ponašate u skladu sa Poslovnikom. Vi, gospođo Kolundžija, nemate poslovničko pravo, niti mogućnost da vi obaveštavate o tome i da vi zakazujete sednicu Administrativnog odbora. To može predsednik parlamenta, to može jedna trećina narodnih poslanika i to može, prevashodno, predsednik Administrativnog odbora. Vi niste ništa od to troje. Zbog toga što ste vi zloupotrebili Poslovnik gospođa Čomić je takođe. Kaže, koristi svoje diskreciono pravo. Gospođo Čomić, vi ga zloupotrebljavate i zato ste, kao što ja sad kršim Poslovnik jer je prošlo tri minuta, ali završavam, pokušali da isprovocirate kolegu Martinovića, zato što pred njegovim argumentima svi vaši pravnici, iz kojeg god krila DS-a dolaze, nemaju šta da kažu.
Nema povrede čl. 27, 77, 104. ni 106, pogotovo ne u vezi sa izricanjem mera opomene ili primenom Poslovnika, a nakon što se predsednik poslaničke grupe SRS Dragan Todorović izrazio pohvalno o mom radu. Koliko ja mogu da pratim, on se stalno izražava pohvalno o mom radu, apsolutno. Ukoliko izvršimo uvid u stenogram, videćete da je sve urađeno u skladu sa Poslovnikom. Član 27. i staranje o redu podrazumeva da treba da upozorim narodne poslanike da se stvara prekršaj koji može biti osnov za izricanje opomene. Nekoliko puta sam rekla da moram da izreknem opomenu, da je to mera koja je nepopularna u svakom parlamentu, bilo koja od mera, i da bilo koji predsedavajući nerado izriče tu opomenu, ali ako me ostavite bez ikakvog drugog izbora onda zbog staranja o redu i našeg zajedničkog rada, a na osnovu člana 27, moram da upozorim da će primena člana 106. morati biti realizovana. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, dame i gospodo narodni poslanici, javljam se po čl. 101, 103. i 104. Javljam se jer je Poslovnik prekršen time što sam ja optužena da sam kršila Poslovnik. Želim da kažem da sam reč tražila na osnovu insistiranja poslanika SRS da dam odgovor na pitanje koje su oni ovde postavljali. Ja sam taj odgovor potražila od onih koji su nadležni da mi daju odgovor i zbog toga sam tražila reč i sa ove govornice dala odgovor koji je lično od mene tražen. I, mislim da je kršenje Poslovnika kada optužujete nekoga da je prekršio Poslovnik. Za razliku od vas koji ga redovno kršite i zloupotrebljavate, ja ničim nisam prekršila Poslovnik.
Nije bilo prekršaja Poslovnika. Ja pokušavam da, u skladu sa Poslovnikom, saslušam svakog od narodnih poslanika koji traže pravo da govore po članu 100. i mislim da je komunikacija, bez obzira na sve teškoće, ipak uspešno obavljena. Sada želim da obavestim Narodnu skupštinu da nam je u poseti grupa studenata Beogradskog univerziteta, koja želi da se na neposredan način upozna sa radom Narodne skupštine i organa, te želim da pozdravimo studente: Milana Vulovića, Miloša Markovića, Teodoru Jovanović, Sanju Soldo, Predraga Markovića, Dejana Obradovića, Jelenu Virić, Vladimira Lazara, Milana Mladenovića, Darka Angelova, Nikolu Božovića, Isaka Kadrolija, Protić Suzanu, Aleksandra Koraća, Nikolu Prelevića, Aleksandra Ivanovića, Milana Bizjaka, Sanju Jakšić, Bojana Prelevića, Ivanu Ivanović, Nevenu Pešović, Repac Ljubišu, Slavka Bižića, Danijelu Antić i Miloša Stošića. Dobrodošli u Narodnu skupštinu. Reč ima narodni poslanik Dragan Todorović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pre svega da se pridružim vašim pozdravima, da pozdravimo studente Pravnog fakulteta, da im poželimo da na vreme završe studije, zbog njih, njihovih roditelja i zbog naše države. Nadamo se da će ostati u ovoj državi, da će ova država imati mogućnosti da im pruži šansu da ovde formiraju svoje porodice, da rade, da odgajaju svoju decu i da budu srećni i zadovoljni. Inače, javljam se po čl. 101, 103. i 104. i hteo bih da upozorim gospođu Nadu Kolundžiju da poslanici mogu imati raznorazne zahteve i vi možete biti na neki način prozvani da date odgovore i ako već krenete da date odgovore, gospođo Kolundžija, bilo bi uobičajeno da imate čvrste dokaze da je to što govorite za govornicom tačno. Odmah da vam kažem, uopšte neću da vas na bilo koji način prozovem da to što ste rekli nije tačno, ali to vaše saznanje ne znači ništa. Znate kako se sazivaju odbori, šta znači kada se odbor sazove, koja je procedura itd. To je nešto u šta ne treba da se ubeđujemo. Ono što mi, na svaki mogući način, pokušavamo da stavimo do znanja i poslanicima, a pre svega građanima Srbije, jeste da pokušavate da manipulišete i građanima i poslanicima. Jedan vid manipulacije je zakazivanje sednice Administrativnog odbora, pa prekid sednice, pa danas verovatno nastavak, ali i taj nastavak ne znači ništa. Pitanje je do koje će tačke gospodin Nenad Konstatinović imati vremena da drži sednicu Administrativnog odbora. Razumem, gospodin Konstatinović je uspešan advokat, predmeti su takvi kakvi su, vrlo uspešan, jedino ako uzme tvoj predmet biće apsolutno neuspešan, jer tebe niko živ ne može da odbrani. Po tom pitanju uopšte nemoj da se nadaš da postoji neki advokat koji će uspeti to da uradi. Prema tome, gospođo Kolundžija, zahtevi poslanika SRS su vrlo jednostavni – da ova skupština radi u skladu sa Poslovnikom ove skupštine. Trebalo je da dođe taj saziv, da poslanici koji su članovi Administrativnog odbora imaju poziv za nastavak sednice i uopšte ne bi trošili ni jednu jedinu sekundu oko toga. Međutim, vi nas sada ubeđujete da je ta vaša reč dovoljna za nas da se sve prekine i mislite da ćete ponovo da nas prevarite, kao što ste to radili do sada. Ako mu postavim ponovo isto pitanje, da li zna gde zeka pije vodu, šta mislite kakav ću odgovor da dobijem? Ne zna. Još nije naučio. Kada to naučiš onda se javi. Hvala vam i oprostite zbog prekoračenja.
Nema povrede čl. 101, 103. i 106, niti ste u svom izlaganju obrazložili povredu procedure. Molim vas da u međusobnoj komunikaciji poštujemo odredbe Poslovnika na koje se pozivamo. Reč ima narodni poslanik Ivan Andrić. Želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, obraćam se isključivo vama. Pozivam se na član 98. stav 3. ili 2, izvinite, nemam pred sobom Poslovnik, a radi se o vašem pravu da odredite pauzu i održite konsultacije, da pozovete na konsultacije šefove poslaničkih grupa. Prilično je jasno da smo ušli u 26. sat rada Skupštine, a rasprava još nije ni počela. Prilično je jasno da problem postoji i predstavnici SRS taj problem ne kriju. Reč je o tri mandata za koje oni misle, osnovano, neosnovano, neću uopšte da ulazim u to... Radi se o tome da je za juče bila zakazana sednica Administrativnog odbora, da ta sednica nije dala očekivani rezultat ili odgovor. Ona prosto nije završena. Zakazana je za danas. Ceo dan sedimo i slušamo nadgornjavanje između vas i poslanika SRS. Molim vas da iskoristite svoje pravo i da odredite pauzu u radu Skupštine do okončanja sednice Administrativnog odbora, pošto je problem tamo. Problem nije ovde u Skupštini. Nema potrebe da sedimo i na bilo koji način dalje rušimo najgori ugled Skupštine od kada Srbija postoji kao višestranačka demokratija. Mislim da je potpuna iluzija da to bilo kome odgovara. Radi se o tome da poslanici SRS žele da ostvare nešto za šta misle da imaju pravo. To ne mogu da ostvare ovde. Mogu da ostvare samo na sednici Administrativnog odbora. Očigledno je, ako ste ispitivali njihovo strpljenje i upornost, da oni neće stati. Ovo će trajati do kraja sednice Administrativnog odbora. Molim vas da prekinemo ovo, da se dalje ne brukamo i pred ovim studentima koje ste lepo pozdravili, pred gledaocima koji gledaju, pred ljudima koji su za nas glasali. Sedimo ovde i slušamo, ovo je postalo stvar inspiracije i kreativnosti po kom članu Poslovnika će da se jave. Svi ostali sede, gledaju, ne učestvuju u tome, ko će kome bolje da odgovori, da li će Nada Kolundžija... Problem je na sednici Administrativnog odbora. Dajte bilo kakav odgovor na taj problem, pa da krenemo dalje. Sedimo, slušamo svi. Tu su svi poslanici. Nekada ih ima samo pet-šest, a nekad 70, ali to više nema svrhe. Molim vas, gospođo predsedavajuća, da iskoristite svoje pravo prema članu 98, stav 2. ili 3, i da proglasite pauzu, naredite održavanje te sednice Administrativnog odbora što pre. Nisam siguran da će tamo doći do preglasavanja. Može da se održi i bez predsednika, i da konačno Skupština radi svoj posao. U tome je problem, a ne u tome kakve su odredbe Poslovnika sada i kakve vladajuća većina želi da uvede. Hvala.
Zahvaljujem na sugestijama, narodni poslaniče. Starajući se o redu i primenom člana 27. procenjujem da nema potrebe za dodatnim sastankom i konsultacijama, a sednica Administrativnog odbora biće nastavljena danas u 15.00 časova u Pres sali. Ovo što se događa u sali događa se zbog izbora političke strategije i skupštinske strategije narodnih poslanika i poštovanja dogovora o primeni odredaba Poslovnika po kojima je ta strategija omogućena. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, pozivam se na član 103. i pozivam sve narodne poslanike da pređemo na tačku dnevnog reda. Ne postoji nijedna odredba Poslovnika na koju se može pozvati i tražiti ucenjivački da se nešto završi onako kako on misli, a da se pri tom blokira rad ove skupštine. Zaista molim da se bavimo onim što jeste na dnevnom redu. To jeste dovoljno važna i inspirativna tema, o kojoj možemo suštinski da raspravljamo. Ona jeste upravo rezultat ovoga što se dešava u ovoj skupštini. Dakle, izmene Poslovnika jesu nužnost koja je nametnuta zbog činjenice da je postojeći poslovnik na najgrublji način zloupotrebljavan, da je korišćen kako bi se uspostavljali nečiji politički zahtevi, vrlo često mimo onoga što ovaj poslovnik dopušta. Hvala vam.
Član 103. trenutno nije prekršen zato što rasprava nije još počela, ali sam saglasna da je jedno od tumačenja primene Poslovnika pozivanje da se član 103. primeni. Obaveza predsedavajućeg u striktnoj primeni čl. 103. podrazumevala bi osnov za izricanje kaznenih mera ukoliko se krši čl. 103, samo u tom kontekstu objašnjavam. Narodni poslanik Miloš Aligrudić želi da govori o povredi Poslovnika i dobija reč na osnovu člana 100. stav 1.
Osnov je član 101, a razlog je 104, pa ćete vi posle proceniti, kao i uvek, da li je tu bilo takvog osnova. Moram da se složim sa onim što je jedan od mojih prethodnika, gospodin Andrić, ovde rekao. Ono na čemu smo juče ceo dan insistirali da se dogodi na kraju se dogodilo. Predstavnik predlagača ovog predloga odluke o izmenama i dopunama Poslovnika učinila je ono što je od nje traženo, rekla je koji su amandmani za predlagača prihvatljivi, a koji nisu, pogledali smo stav Administrativnog odbora. Što se tiče DSS-a, time su iscrpljeni svi razlozi za neke naše primedbe u formalnom smislu kada je reč o toku ove sednice. Što se nas tiče, mi bismo mogli da pređemo na raspravu, jedinstven pretres o ovom predlogu odluke, jer bismo u tom jedinstvenom pretresu imali šta da vam kažemo i o samom predlogu, o onome šta se time postiže ili šta se ne postiže, bolje rečeno. Postiže se sve zlo i naopako, doprinosi se izgradnji loše atmosfere u Narodnoj skupštini. Kada je reč o efikasnosti rada, što je verovatno bila želja podnosioca predloga, očito se time to neće postići, bez obzira na to što nekome ko je ovo pisao izgleda kao da će to tome doprineti. Mislim da neko dalje odugovlačenje, što se nas tiče, kada je reč o upotrebi postojećeg poslovnika, da bi se sprečila rasprava o ovome što ste vi predložili, nema nikakvog smisla. Ali, ako se to i dalje dešava i ako postoji poslanička grupa koja to i dalje radi, nije to pitanje samo političke strategije ili političke taktike u datom trenutku. Nemoguće je gledati na tu stvar tako suvoparno. Očigledno je da mesecima ovde postoji problem što se tiče mandata i potreba da se rešavanjem tog problema izgradi pozitivna i dobra atmosfera. Mi smo već više puta na nekim sastancima šefova poslaničkih grupa razgovarali o tome i naša sugestija je bila da vladajuća koalicija, pre svega najveća stranka vladajuće koalicije, učini neke aktivnosti, učini napore da se ova situacija reši na zadovoljavajući način. Nije na nama bilo da dajemo te formule jer mi ovo nismo izazvali, ali trpimo štetu. Štetu trpi cela Skupština. Moja politička stranka, koju ja predstavljam ovde u ovom parlamentu, trpi veliku političku štetu zbog toga, a način na koji se to rešava suprotan je svim principima i demokratskim pravilima igre. Vi ste menjali predsednika Administrativnog odbora, menjali ste predsednika Odbora za finansije tako što niko o tome nije bio obavešten, sem možda jedne poslaničke grupe opozicije. Ne govorim vam o tome da je ta poslanička grupa u krivu kada je u pitanju ono što traži, čak duboko verujem da su u pravu, ali mora da postoji nešto što se zove odgovornost, preuzeta odgovornost vladajuće koalicije da problem reši. Sve ono do čega smo danas došli... (Predsedavajuća: Tri minuta i trideset sekundi.) ... završavam, samo još jednu, dve rečenice, do čega smo danas došli, to je uzrok tome. Kada je predložena izmena Poslovnika na ovakav način, o čemu ćemo kasnije pričati, predložena je ovako drastično i na ovakav ružan način da bi se rešio jedan separatni problem. Ali, to udara po leđima onih koji su birali druge političke stranke, DSS, NS, LDP i ostale, pa čak i članove SRS i one koji su birali SRS... (Predsedavajuća: Četiri minuta.) ... a na koncu, i vas koje je narod birao da budete u vladajućoj koaliciji. To zaista nema smisla. Ovaj predlog je bio zaista korektan, da se da pauza i da se vidi kako će se ovaj problem okončati. Jer, šta ovo znači da mi, javljajući se po Poslovniku, opstruišemo rad po tački dnevnog reda? Na pamet nam ne pada. Rešite problem.
Nema povrede člana 104, niti ste u svom izlaganju dali obrazloženje u čemu se sastoji, osim što smo zajedno kršili Poslovnik, jer ste govorili četiri minuta i trideset sekundi. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Reklamiram povredu članova 101, 103. i 104. Pretpostavljam, gospođo Kolundžija, da ćete vi i govor moga prethodnika, gospodina Miloša Aligrudića, protumačiti kao ucenu. Očigledno je, gospođo Kolundžija, da Demokratska stranka sve što njoj politički ne odgovara kvalifikuje kao ucenu, kao pritisak, kao nelegitiman zahtev, ili ne znam već kako vi to kvalifikujete. Gospođo Kolundžija, molim vas, kakva je to ucena ako mi tražimo da se radi u skladu sa Poslovnikom Narodne skupštine Republike Srbije? Kakva je to ucena ako mi očiglednu nameru da vi opstruišete rad Administrativnog odbora, da opstruišete rad Skupštine Republike Srbije... Vi prebacujete nama da je to ucena. Nije tačno i to je obmana, gospođo Kolundžija. Pogledajte zahtev za saziv Administrativnog odbora, pogledajte – da se reši parkiranje, neki troškovi, mere štednje itd. Nije sporno, sve je to važno i sve je to potrebno. Ali, ovo su jednostavne stvari, gospođo Kolundžija, setite se samo koliko je do sada Demokratska stranka promenila poslanika. Je li to bila ucena sa vaše strane ili ste koristili poslovničko pravo da predate ostavke po Poslovniku, da to uđe u proceduru, da se zakaže sednica Administrativnog odbora i da se ta stvar završi? Nije bila ucena. Ništa drugo ni mi ne tražimo. Koji je razlog da juče nije završena? Koji je razlog da danas počinje tek od 15.00 časova? Jednostavan razlog – vaš politički interes, ono što vas sve vreme vodi, vaša procena da će to naneti štetu SRS, samo to. Hajde da budemo do kraja iskreni prema građanima Srbije, prema poslanicima – zato što DS smatra da će to biti štetno za SRS krši i Ustav, i zakone, i Poslovnik, sve. To je osnovni problem. Vi to nazivate ucenom. Nema ovde, gospođo Kolundžija, ucene. Ako vama to što iznosi SRS liči na ucenu, da li je onda ucena ako to kažu predstavnici drugih političkih stranaka? Vidite da su njihovi zahtevi skoro istovetni. Nije ništa sporno, i u vladajućoj većini postoje šefovi poslaničkih klubova koji su rekli da je zahtev SRS potpuno legitiman. Nemojte da slušate Boleta, u njegovo vreme bila su 304 poslanika, slušajte mene i sigurno će vam biti korisnije. Prema tome, gospođo Kolundžija, nemojte da obmanjujete građane Srbije, ne ucenjujemo mi Skupštinu, nego tražimo svoja prava i nećemo odustati dok ne vratimo sve mandate koji pripadaju Srpskoj radikalnoj stranci, 21 mandat.
Hvala. Reč ima narodni poslanik Ivan Andrić, kao zamenik šefa poslaničke grupe, pa gospođa Gordana Pop-Lazić.
Meni je žao što je gospođa Čomić izašla, ali nema veze, i vi imate to pravo čim ste seli da predsedavate. Prosto, mislim da stvarno ne možete da ignorišete stvarnost, koliko god se trudili. Dakle, molim vas da ne radite to, sada vas stvarno molim. Dva predstavnika opozicionih poslaničkih grupa su tražila da se ova agonija zaustavi, da se prekine, da se održe konsultacije i sednica Administrativnog odbora što pre. To nije opstrukcija. Rasprava nije ni počela. Sedimo 26 sati ovde, rasprava nije ni počela. Odgovor na to je da vi kažete da ne postoje razlozi da se održe konsultacije i sednica Administrativnog odbora. Gospodine, jeste ona možda zakazana za 15 časova, ali tako je bila zakazana i juče i očigledno je da to nije dovoljno. Bar sedite i ubedite nekako da je dovoljno. Mi ne ulazimo u to. Mi ćemo prisustvovati kad god da je, svoj stav o tome imamo i svoj stav ćemo tamo reći. Nemojte maltretirati Skupštinu. To je stvar koja prevazilazi bilo kakva lična osećanja i neki osećaj za neke mere. Ako ova institucija nastavi da gubi ugled, koja će ga imati? Ko će to moći da predstavlja državu u bilo kom smislu? Nemojte to raditi, molim vas. Ako ste već seli tu i preuzeli odgovornost da vodite sednicu, nemate pravo da ne uslišite zahtev dve opozicione poslaničke grupe, koji nije nerealan. On je odraz realnog stanja i ono što mi tražimo ima smisla. Molim vas da sada ne koristite tu taktiku noja, da kažete "nema povrede Poslovnika, hvala, doviđenja", jer time preuzimate odgovornost za najgore rušenje ugleda Skupštine Srbije od kada ona postoji.
Nema ovde nikakve taktike, bar što se tiče nas koji predsedavamo. Naše je samo da damo reč narodnim poslanicima koji imaju pravo da reč traže, da reč dobiju i toga ću se pridržavati i dalje. Gospođa Gordana Pop-Lazić, kao zamenik šefa poslaničke grupe SRS.
Poštovani predsedavajući, dame i gospodo narodni poslanici, s obzirom na to da su mnogi poslanici poslaničke većine, a tu prednjači šef poslaničke grupe ZES, spočitavali opoziciji, dakle čitavoj desnoj strani, da opstruiše rad Skupštine, želela bih da nam predsednik Skupštine dostavi spisak tih evropskih zakona koji čekaju da budu na dnevnom redu ove skupštine, da vidimo koliko je to zakona Vlada pripremila, a sada ne može da se o njima raspravlja zbog toga što poslanici odugovlače rad tražeći samo ono što im Ustav garantuje. Ovde je na delu, možda, problem poimanja demokratije. Dakle, Ustav nalaže da se o tim mandatima raspravlja, da se ti mandati vrate, i to svi, 21 mandat. Jer, ti mandati jesu mandati poslanika SRS, ali to su, pre svega, mandati građana Srbije koji su glasali za SRS. Njima vi vraćate snagu u ovom parlamentu. Izašli smo na izbore sa listom SRS - dr Vojislav Šešelj, obećavali smo građanima da ćemo nešto u njihovo ime da uradimo u ovom parlamentu. Kamo sreće da nikada ovaj Zakon o privatizaciji niste ovde usvojili. Kamo sreće da smo to mogli da opstruišemo godinu dana! Da li mislite da svaki zakon ovde mora da bude usvojen? Zakon o radu, kamo sreće da smo imali toliku snagu da on ne bude nikada usvojen. Tu snagu građani Srbije traže u SRS i imaće je samo ako budete poštovali njihovu volju i ako ovde bude sedelo onoliko poslanika SRS koliko su građani Srbije to želeli. Verujem, zbog vašeg ponašanja, nipodaštavanja Ustava, nipodaštavanja osnovnih demokratskih načela, umeće i te kako da se opredele na sledećim izborima i da shvate ko je i kakvim političkim sredstvima dolazio na vlast, kako je tu vlast sprovodio, ko se i kako ponašao ne samo ovde u parlamentu, nego uopšte u političkom životu, ko se za šta zalagao. Srpska radikalna stranka uvek je samo za poštovanje Ustava, zakona, a Poslovnik je nešto što uređuje naš način rada. Neće vam služiti na čast, gospodo, to što ste od 2000. godine samo restriktivne mere uvodili, na taj način gušeći glas opozicije. Juče sam gledala TV "Espania": u parlamentu koji je mnogo veći od ovog sedi možda dvadesetak poslanika, jedan poslanik izlaže svoje izlaganje 45 minuta i to je sasvim normalno. Tu nema gušenja demokratije. Ovo, da izađemo dva minuta za govornicu i da se pozdravimo sa vama, to ne može da bude demokratija.
Reč ima narodni poslanik Vitomir Plužarević.
Dame i gospodo narodni poslanici, gospodine predsedavajući, pozivam se na čl. 225. i 226. i tražim određena obaveštenja, odnosno imam želju da vas i javnost obavestim da su nastali određeni problemi vezani za funkcionisanje zemljoradničkih zadruga. Dolazim iz Srema, u Sremu ima dosta zemljoradničkih zadruga, odnosno ZZ zadruga koje funkcionišu na određeni, da li zakonit, da li nezakonit, način. Želim da ministar za poljoprivredu, odnosno da Zadružni savez Srbije i Zadružni savez Vojvodine daju odgovore na postavljeno pitanje. Konkretno, Zadruga "Poljokop" u Vašici, to je malo mesto u opštini Šid, funkcioniše po sistemu zadrugarstva i ti zadrugari su svojim učešćem od 100.000 dinara stekli pravo da budu zadrugari. Njih ima 11. Vrednost te zadruge je oko 1,5 miliona evra. Jedna grupa iz te zadruge u ovom trenutku vrši pregovore sa određenim advokatom koji zastupa agrarnu mafiju i žele da kupe akcije, odnosno da kupe pravo tih zadrugara po ceni od 5.000 evra. Znači, ako se njih šest-sedam udruže i prodaju svoje zadrugarsko pravo, a to pravo bi koštalo oko 35.000-40.000 evra, ti novi, koji ulaze u sastav te zadruge, stiču neko pravo, odnosno obezbeđuju sebi pravo da raspolažu onom vrednošću o kojoj sam ovde govorio, a to je 1,5 miliona evra. Tražim obaveštenje o ovom problemu koji se odigrava u opštini Šid, odnosno u naseljenom mestu Vašica, i zahtevam da nadležni organi preduzmu sve mere kako se ne bi i dalje ovakve pojave dešavale, da li u Vašici ili u nekom drugom mestu.
Reč ima narodni poslanik Radiša Ilić.
Dame i gospodo narodni poslanici, javljam se po Poslovniku, na osnovu člana 226. Pre dva meseca sam se takođe javio po ovom članu i tražio obaveštenje od Agencije za privatizaciju, a u vezi sa situacijom u AD Srpska fabrika stakla Paraćin, koja je pre dve godine prodata kupcu iz Bugarske. Po običaju, Agencija za privatizaciju nikada nije dostavila nikakav odgovor, niti objašnjenje, kao ni drugim kolegama kada su postavljali pitanje i tražili objašnjenje od Agencije za privatizaciju. Povod za moje javljanje je činjenica da je trenutno 700 radnika Srpske fabrike stakla u Paraćinu u neizvesnosti da li će se posle 16. februara vratiti na svoja radna mesta, a od 15. novembra 2008. godine su upućeni na plaćeno odsustvo. Ova neizvesnost dodatno je potkrepljena sporazumima koje su radnici potpisivali, a po kojima su raskidali radni odnos u Srpskoj fabrici stakla Paraćin i rešenjima koja su ti isti radnici istovremeno potpisivali i postajali radnici nekih malih pogona u okviru staklare. Radnici s pravom postavljaju pitanje gube li na taj način prava koja imaju na osnovu kupoprodajnog ugovora između kupca i Agencije za privatizaciju, u kome su navedeni kao radnici Srpske fabrike stakla u Paraćinu. Tom prilikom sam Agenciji dostavio i kopije pomenutih sporazuma i rešenja. Otpremnina koja je obećana, nekih 160 evra po godini radnog staža, na ovaj način radnicima Srpske fabrike stakla verovatno će biti uskraćena. Ovo su neka pitanja koja postavljaju sami radnici i moja je obaveza da u ime tih radnika zatražim objašnjenje od Agencije za privatizaciju. Takođe, želeo bih da iskoristim ovaj trenutak, dok ne počne da funkcioniše, kako bih rekao, izmenjeni drakonski Poslovnik, da podsetim kolege narodne poslanike, pre svega iz vladajuće koalicije, na reči velikana srpskog parlamentarizma, slavnog državnika i vođe Radikalne stranke Nikole Pašića upućene njegovom partijskom saborcu koji mu je predstavljao nacrt novog poslovnika o radu Narodne skupštine koji je trebalo da uđe u skupštinsku proceduru. Nikola Pašić ga je pitao: "Valja li to makar nešto za opoziciju?" "Ne, gospodine predsedniče vlade", odgovorio mu je njegov sagovornik. "E, onda cepaj to, bićemo nekada i mi opozicija." Dame i gospodo narodni poslanici iz vladajuće koalicije, vi ne razmišljate tako, ali doći će verovatno vreme kada ćete se gorko kajati zbog ovog što upravo radite. Zahvaljujem.
Hvala. Reč ima narodni poslanik Vladan Jeremić. Inače, pitanje Srpske fabrike stakla u Paraćinu je upravo rešeno, na zadovoljstvo radnika, lokalne samouprave i države.
Koleginice i kolege narodni poslanici, poštovani građani Srbije, odavno smo već konstatovali da je jednom veštom manipulacijom aktuelnog režima naša država prebačena iz nekakvog realnog u potpuno virtuelni okvir. Građani nisu ni svesni koliko lepo žive, svakodnevno se otvaraju nova radna mesta, dinar je jači od evra, Euleks je zaštitnik srpskog življa na Kosovu i Metohiji, svetska ekonomska kriza će nas uglavnom zaobići ... (Predsedavajući: Izvinjavam se, molim vas, koji član?) Dobro. Po članu 226, ovo je bio samo uvod. Ono što nas bude zakačilo od svetske ekonomske krize će dodatno podići životni standard građana, penzije su 70% od prosečne plate, Ustav je svetinja, a EU nas očekuje raširenih ruku. Jedini problem ili crna tačka, kako nas je okarakterisao onaj koji najviše licitara sa terminom ulaska u EU, jeste Skupština i to, naravno, najviše zaslugom poslanika SRS, a jedno rešenje bi moglo da bude i ukidanje TV prenosa, kao i predložene izmene i dopune Poslovnika. Pošto je očigledno da je režim uveren da je najveći deo građana u dubokom zimskom snu, samo bih želeo da zarad budne javnosti, u skladu sa članom 226. ovog još uvek važećeg Poslovnika o radu Narodne skupštine, zatražim objašnjenje od Vlade Republike Srbije da li je tačno sledeće: pošto su evrointegracije i tzv. evropski zakoni glavni adut vladajuće većine, a pre svega DS, kako javnost da protumači činjenicu da, prema potvrdi predsednika parlamentarnog Odbora za evropske integracije, na usvajanje u Skupštini čeka 12 tzv. evropskih zakona? Jedan zakon je još uvek na Odboru, tri zakona čeka na usvajanje u Vladi, 14 zakona još nije ni došlo na razmatranje u Vladu, dok 12 tzv. evropskih zakona nije ni počelo ozbiljno da se piše. Dakle, naspram ovih 12, plus jedan zakon, za kašnjenje čak 29 evropskih zakona nedvosmisleno je odgovorna Vlada. Ko je onda crna rupa i gde je čep? Mislim da je odgovor na ovo pitanje iz dana u dan sve jasniji. Kažem, u skladu sa onim članom 226, tražim zvanično objašnjenje od Vlade Republike Srbije da li je tačno ovo što sam izneo. Hvala.
Hvala. Reč ima narodna poslanica Gordana Paunović-Milosavljević.
Dame i gospodo narodni poslanici, javljam se po Poslovniku, jer smatram da je povređeno dostojanstvo ove skupštine, član 104. Minornu izmenu šest članova važećeg Poslovnika Skupštine Republike Srbije potpisalo je 129 narodnih poslanika iz vladajuće koalicije. Ovo je, građani Srbije, bruka, sramota i nemoć Demokratske stranke. Vladajuća koalicija na sve moguće načine pokušava da spreči opoziciju da raspravlja u ovom uvaženom domu o životnim i egzistencijalnim problemima i zakonima koji su važni za sve građane Srbije, a i za državu Srbiju. Cilj ovog predloga je, s jedne strane, da se ućutka opozicija, da joj se zabrane svi principi elementarne demokratije na koju se vladajuća koalicija tokom svoje vladavine od 2000. godine tako važno poziva. U stvari, šta je pozadina ovog predloga koji je toliko loš da ubija izbornu volju građana i zabranjuje predstavnicima naroda, legitimno izabranim na izborima 15. maja 2008. godine, da se zalažu za građane koji su ih birali? Vi ste u ovom uvaženom domu pogazili dostojanstvo Skupštine i sve tekovine demokratije, jer pokušavate da obmanete građane Srbije da zbog opstrukcije opozicije ne mogu da se usvoje evropski zakoni. Gde su vam ti zakoni kada do danas nema u skupštinskoj proceduri nijednog evropskog zakona? Govorite da zbog opozicije ne možete u Evropu. Evropa vas neće zbog Đelića, Dinkića, njima sličnih, Borisa Tadića, bez obzira na to koliko ste vi servilni i poslušni. Pokušavate da na neustavan i nelegalan način ukinete demokratiju ne samo u ovoj skupštini nego i u čitavoj Srbiji. Dragi građani, Demokratska stranka pokušava da vas obmane i da skrene pažnju sa još većih problema koji se dešavaju u Srbiji, a ti problemi se svakodnevno gomilaju. (Predsedavajući: Vreme.) Oni su veći. Demokratska stranka pokušava da skrene pažnju sa problema Kosova i Metohije, statusa Vojvodine, siromaštva, bede, delikvencije, narkomanije, kriminala, a najviše pokušava da se opravda građanima i da im objasni zašto do sada ... (Predsedavajući: Vreme.) ... nije ispunila nijedno predizborno obećanje. Hvala.
Reč ima narodni poslanik Nikola Žutić.
Gospodo poslanici, javljam se po Poslovniku, čl. 225. i 226. Već sam jednom tražio obaveštenje od predsednika Skupštine i nadležnih. Postavio sam pitanje zašto je iz skupštinske procedure povučen Predlog zakona o udruženjima? Tada sam istakao i da je primarni interes države Srbije da se stvori pravni osnov za osnivanje i delovanje stranih nevladinih organizacija donošenjem posebnog zakona koji bi kanalisao njihov antidržavni rad. Tada sam istakao i da je destruktivni cilj pojedinih stranih nevladinih udruženja skriven iza lažnih formulacija o osnovnoj svrsi njihovog rada, pa se često navodi da je njihova aktivnost usmerena na pružanje direktne karitativne i humanitarne pomoći itd. Strane nevladine organizacije su transmisija između ideološke centrale u inostranstvu i Vlade u Beogradu, pa su one, u stvari, prikrivene nevladine organizacije koje bitno utiču na kreiranje vladine, odnosno državne politike. Može se zaključiti da su strane nevladine organizacije u Srbiji vrlo brojne. One agresivno deluju po Srbiji, vrše dresuru i države i naroda, propisuju kanone ponašanja i države i naroda kao evropski neokolonijalisti. Nevladina organizacija Fond za humanitarno pravo ozloglašene Nataše Kandić, možete misliti, citiram, "pomaže društvima i državama nastalim na teritorijama bivše Jugoslavije da uspostave vladavinu prava i prihvate nasleđe masovnog kršenja ljudskih prava u vreme oružanih sukoba, kako bi se onemogućilo ponavljanje, utvrdila krivična odgovornost za počinioce i zadovoljila pravda." Završen citat. Uz sve navedeno, Fond, bolje rečeno Nataša Kandić, kritikuje vlast što je nevoljna da se suoči s prošlošću, pa zato daje tzv. podršku domaćim suđenjima za ratne zločine, zatim zastupa ideju i potrebu za stvaranjem procedure za primenu procesa provera. Dalje, Fond podržava nacionalna suđenja za ratne zločine i daje ohrabrenje za podizanje novih optužnica. Antisrpski Helsinški komitet za ljudska prava, pod predsedništvom Sonje Biserko, takođe je tzv. nevladina organizacija s ciljem definitivne satanizacije Srba. Fond za otvoreno društvo osnovala je Sonja Liht i postala je njegov izvršni direktor. Taj fond se predstavlja kao nevladina, nepolitička i neprofitna organizacija koja razvija i podržava sistemske razvojne političke programe i aktivnosti usmerene na razvoj demokratske kulture i demokratske otvorenosti. Ovaj fond se, međutim, zalaže za poštovanje ljudskih prava za sve osim za Srbe. Fond Sonje Liht je deo međunarodne mreže Instituta za otvoreno društvo, čiji je osnivač Amerikanac mađarskog porekla Džordž Soroš, a koji je osnovan 1993. godine sa zadatkom da promoviše demokratsku vlast, ljudska prava, pravne, socijalne i ekonomske reforme. Fond utiče na stvaranje i donošenje predloga zakona. Ovo je vrlo važno za poslanike. Neumorna Sonja Liht nedavno je osnovala i Fond za političku izuzetnost... (Predsedavajući: Vreme.) Javiću se opet.
Hvala. Reč ima gospođa Elena Božić-Talijan.
Dame i gospodo narodni poslanici, na osnovu člana 226. tražim obaveštenje od ministra spoljnih poslova Vuka Jeremića, predsednika Vlade Mirka Cvetkovića i od predsednika Borisa Tadića u kojoj meri se u politički život u Srbiji mešaju inostrani ambasadori, pre svega američki ambasador Kameron Manter i britanski Stiven Vordsvort? Ovo obaveštenje sam više puta tražila za ovom govornicom, nabrajajući mnogobrojne očigledne primere koji upućuju na politički uticaj ove dvojice ambasadora i do sada nisam dobila nijedan odgovor. Još konkretnije obaveštenje koje tražim od navedenih predstavnika vlasti jeste da li će Vlada Srbije uopšte da reaguje na skandalozne izjave američkog ambasadora Kamerona Mantera, koje ne samo da predstavljaju grubo mešanje u unutrašnje poslove suverene države, već je to otvorena kampanja za urušavanje teritorijalnog integriteta Srbije. Ima više nego dovoljno razloga da se Manter proglasi za personu non grata. U par svojih intervjua datih ovih dana Manter je otvoreno pokazao da ne priznaje našu državu. U jednom od intervjua Manter ističe: "Kosovo jeste i biće nezavisna država, status je, što se nas tiče, rešen." Kraj citata. Takođe, naglasio je da Beograd mora u potpunosti da sarađuje sa Prištinom i sa Euleksom. Dakle, Manter demonstrira politiku sile i otvoreno pokazuje da SAD ignorišu proces u Ujedinjenim nacijama, odnosno pred Međunarodnim sudom za pravdu i da ih uopšte ne zanima kakav će biti odgovor koji će dati ovaj sud na protivpravno proglašenu nezavisnost Kosova. Grubo mešanje u unutrašnje poslove suverene države predstavlja i njegovo komentarisanje rada parlamenta. Da li predsednik Tadić u svojoj prepisci sa američkim predsednikom Obamom uopšte ukazuje da postoji problem kada je u pitanju politika njegove administracije prema našoj zemlji, ili mu samo šalje čestitke? Međutim, možemo da vidimo da ovakva američka politika i ambasador Manter u Beogradu dobijaju podršku i nekih novih stranaka na političkoj sceni Srbije, pre svega Nikolićeve tzv. napredne stranke. Ni ambasador Manter ne krije svoje oduševljenje Tomislavom Nikolićem. U svom poslednjem intervjuu Manter ističe kako ga Nikolić razume, kako razume o čemu on govori i da je Nikoliću zahvalan što je otvoren i iskren prema njemu. Potpuno je jasno zašto je Manter zadovoljan kad god naiđe na razumevanje kod političara, jer tu politiku sile, otimačine i urušavanja teritorijalnog integriteta ne može da razume niko ko štiti nacionalne interese. Već sam govorila o tome da se Manter založio kod Tadića za svog novog omiljenog političara. (Predsedavajući: Vreme.) Završavam. Naime, Manter je od Tadića zahtevao da kršenjem Ustava i zakona i prekrajanjem izborne volje građana na otetim mandatima SRS-a Tomislavu Nikoliću obezbedi sva prava, kao da je njegova stranka učestvovala na izborima. Da li je Tadić spreman da izvršava baš sve naloge Mantera videćemo i prema odluci Administrativnog odbora kada su u pitanju tri mandata SRS. Hvala.
Reč ima poslanik Zoran Popović.
Dame i gospodo narodni poslanici, javljam se u skladu sa članovima 225. i 226. Poslovnika, jer su mi potrebna određena obaveštenja od nadležnog ministarstva kako bih mogao da obavljam funkciju narodnog poslanika i da zaštitim interes građana šest opština kolubarskog regiona: Valjeva, Osečine, Uba, Lajkovca, Mionice i Ljiga. Pre nego što zatražim neophodno obaveštenje od nadležnog ministarstva, zbog javnosti i zbog građana kolubarskog regiona podsetiću vas da je u noći između 29. i 30. septembra 1998. godine Kolubarski okrug pogodio razoran zemljotres čija je magnituda iznosila 5,6 jedinica Rihterove skale, a epicentar se nalazio na području mioničke i ljiške opštine na planinskoj gredi od Suvobora do Maljena. Nakon toga, prema podacima Seizmološkog zavoda Srbije, na ovom području se dogodilo preko dvadeset zemljotresa, a jedan od potresa se dogodio 30. aprila 1999. godine, sa magnitudom od 5,7 jedinica rihtera. Prema podacima Direkcije za obnovu i razvoj Kolubarskog okruga, u zemljotresu je oštećeno 24.185 kuća u 64.430 domaćinstava, a najviše je objekata stradalo u valjevskoj opštini, zatim u mioničkoj, ubskoj, ljiškoj, lajkovačkoj i osečinskoj opštini. Koliko je zvanično objekata do danas obnovljeno, ne zna se, ali se kaže da je obnovljena polovina. Međutim, niko ne saopštava koliko ta polovina iznosi.Postoje procene, zasnovane na novcu koji se izdvaja za ovu namenu, da će obnova biti završena tek za 14 godina, ali ako se ima u vidu dosadašnji tempo obnove onda će to potrajati najmanje 20 - 25 narednih godina. Članom 5. Zakona o budžetu Republike Srbije za 2008. godinu ("Službeni glasnik Republike Srbije", broj 27/07) propisano je da se sredstva u iznosu od 400 miliona preko Ministarstva za infrastrukturu usmeravaju Direkciji za obnovu Kolubarskog regiona. Do 5. juna preko ovog ministarstva je usmereno 198.840.000 dinara, a od 5. juna preko Ministarstva životne sredine i prostornog planiranja trebalo je da se usmeri 201.159.645 dinara. U 2008. godini iz budžeta Republike Srbije od planirane aproprijacije za Direkciju preneto je 351,3 miliona ili 88%. Sredstva se prenose u mesečnim kvotama u visini jedne dvanaestine, međutim, u novembru i decembru Direkciji nisu prenete planirane kvote sredstava. Prema dokumentaciji, to je iznosilo 67,3 miliona, što je delimično umanjeno prinosom 30. 12. u iznosu od 18,7 miliona. Na kraju godine sredstva koja nisu preneta po programu iznose 48.668.000 dinara. Na osnovu iznetog, tražim obaveštenje od Ministarstva za zaštitu životne sredine i prostorno planiranje zbog čega ovo ministarstvo nije prenelo sredstva Direkciji za obnovu kolubarskog regiona u iznosu od 48.668.000 dinara. Da prevedem na običan jezik, tu je uskraćeno između 20 i 25 kuća u kolubarskom regionu.
Reč ima gospođa Gordana Pop-Lazić, kao zamenik predsednika poslaničke grupe SRS.
Poštovane kolege narodni poslanici, predsedavajući, predsedništvo, osnov za moje javljanje je član 104. Nakon izlaganja predsednika poslaničke grupe ZES, koji je SRS optužio da ucenjuje poslaničku većinu, smatram da je neophodno da skrenem pažnju i poslaničkoj većini i celokupnoj srpskoj javnosti da ovaj haos koji se proizvodi pre svega ugrožavanjem demokratije, teškom socijalnom krizom, inflacijom, porastom nezaposlenosti ne može da odgovara državi Srbiji, već samo neprijateljima ove države, a pre svega SAD, Velikoj Britaniji i njihovim ambasadorima koji vedre i oblače ovde na političkoj sceni Srbije. Upozoravam vas da ste sklopili pakt sa đavolom, a ko sa đavolom tikve sadi, o glavu mu se olupaju. Vodite računa s kim se dogovarate, sa kim pregovarate, u čije ime radite, jer na osnovu glasova koje ste od građana dobili imate obavezu da radite u interesu države Srbije. Danas ćete na ovom administrativnom odboru, gospođo Kolundžija, u 15.00 časova dokazati koliko poštujete Ustav i koliko poštujete demokratiju i Zakon o narodnim poslanicima. Epilog te sednice će pokazati da li ste dorasli tome da se uopšte nazivate demokratskom strankom. Dakle, od odluka koje budete doneli na toj sednici, a sa kojima će javnost biti, nadam se, upoznata – evo, ovim putem pozivam sredstva javnog informisanja da prisustvuju toj sednici i proprate rad Administrativnog odbora kako bi mogli realno da izveste – zavisiće dalje ponašanje SRS u odnosu na vas. Ne kažem da ne možete da budete politički partneri, mi ovde moramo da se uvažavamo jer su nam građani Srbije dali mandate da zajednički rešavamo mnoga važna pitanja u Srbiji, ali morate da pokažete da ste dorasli političkoj situaciji u zemlji, da niste slepi poslušnici Mantera i da ne radite u interesu onih koji u međuvremenu dok niste ovde sa vašim novim "atlantističkim zvezdama" dogovaraju šta će dalje u Srbiji da se dešava i kako će koji organ Skupštine da radi. Još jednom vas upozoravam, a znam šta spremate, vodite računa da se taj odbor održi, da se svih devet tačaka razmotri kako god, pokazaćete pravo lice na toj sednici.
Hvala. Čisto kao podsetnik da je nastavak 34. sednice Administrativnog odbora u 15.00 časova u Pres sali. Reč ima šef poslaničke grupe Nova Srbija gospodin Velimir Ilić.
Gospodine predsedavajući, dame i gospodo narodni poslanici, osetio sam potrebu da se javim ispred poslaničke grupe NS i da prokomentarišem ovaj naš rad i zalaganja danas i juče u borbi za demokratiju, za odbranu dostojanstva srpskog parlamenta. Podržao bih poslanike koji se ovde danima bore protiv jednog siledžijstva, demokratskog, kako ga oni nazivaju. Postoji i demokratski oblik siledžijstva od većine, vladajuće koalicije, gde samo pokušavaju da nas uvedu u dnevni red i nametnu nešto što nije u skladu ni sa kakvim demokratskim principima u Srbiji. Ceo život sam se borio za demokratiju, za poštovanje odluke većine, ali i da se sasluša manjina, da ne može da bude siledžijstva u bilo kom ponašanju, da ne može niko da nametne poslaniku da govori dva minuta o nečemu što je važno za ovu državu, da ne može niko da natera poslanika da ućuti kada je u pitanju njegova sredina i njegovi birači, kad treba da se brani neki amandman koji je bitan, da neko ne može grupu amandmana posle isteka nekog vremena koje je predloženo da odbaci i daih izbaci iz igre i podržavam ove napore da se protiv siledžijstva mora boriti i tražiti način kako da se ostvare prava za koja se godinama zalažemo. Ne bih se složio da sve to prihvatimo i zato apelujem i na opoziciju da budemo jedinstveni, da ovo ne dozvolimo, ovo je kršenje demokratije, ovo je tri koraka unazad. U ovom momentu nekome odgovara, a sutra će mu biti problem, veoma brzo će mu biti problem. Borimo se za demokratiju i za principe koje smo dogovarali godinama, usvajali. Nemojte da dozvolimo nigde bilo kakvo siledžijstvo, otimanje, zloupotrebljavanje. Svi se borimo na način kako znamo i umemo, neko zastupa svoje birače, možda to ne zna najbolje da kaže i iskaže, ali se bori, vidi da je neka nepravda. Prema tome, borimo se protiv nepravde i protiv siledžijstva koje pokušava da se nametne u parlamentu. Teško ćemo to vratiti nazad. Dajte te evropske zakone. Kao narodni poslanik ću apelovati da ih usvojimo bez ijednog amandmana. Dajte da ih vidimo. Gde su vam? Nemate nijedan, gospodo. O čemu pričate? Vas žulja statut Vojvodine, ne znate kud ćete i šta ćete, kako da izađete iz tog problema. Sada to prebacujete na opoziciju, mešate babe i žabe, mešate Administrativni odbor. Administrativni odbor treba da radi svoje poslove u skladu sa zakonom i Ustavom, ali nikako se sada ne vrši opstrukcija. Bio bih razočaran kada bi posle Administrativnog odbora neko bio zadovoljan, pa prekinuo. U borbi za demokratiju treba biti uporan i istrajati do kraja.
Hvala. Potpuno se slažemo da smo svi ovde, u neku ruku, i borci za demokratiju, a da bismo imali nekog uspeha molim sve narodne poslanike da se pozovu na član Poslovnika za koji smatraju da je povređen. Reč ima gospođica Nataša Jovanović, potpredsednica Narodne skupštine.
Gospodine Novakoviću, iz najbolje namere, da vam pomognem kao potpredsednik, pošto vi očigledno želite da ovaj skupštinski tok ide normalno i ne dajete nam neka nesuvisla obrazloženja koja traju po nekoliko sati. Kada se pogleda, do 31. oktobra prošle godine Gordana Čomić je potrošila 11,5 sati na objašnjavanje zašto je taj član povređen ili nije. To je koliko smo mogli da stignemo. Gospodine Novakoviću, 13 knjiga stenografskih beležaka o toku sednice je objavljeno od konstituisanja novog saziva. Oko tri knjige otprilike, to vi dobijete kao potpredsednik, sa obrazloženjima Gordane Čomić. Pošto ste vi dosta racionalniji čovek, ja ću to na primeru vaše stranke da vam objasnim. U pretprošlom sazivu u stranci G17 plus su bila dva poslanika koja su, zbog činjenice da je vaša stranka tako odlučila i vaš predsednik Mlađan Dinkić, izgubila status narodnih poslanika sa liste G17 plus. To su sada već bivši poslanici, tadašnje naše kolege, Sofrenije Čonjagić i Vesna Ilić, kojima ste vi iz G17 aktivirali ostavke koje su oni blanko dali na mesto poslanika. Tada još nije bio donet ni ovaj mitrovdanski Ustav, gde smo mi precizirali u članu 102. stav 2. da je poslanik slobodan da svojevoljno stavi na raspolaganje mandate stranci sa čije liste je izabran. Onda imate slučaj gospodina Gorana Paunovića i gospođe Ksenije Milivojević, gospođice pardon, koji su takođe iz vaše stranke i kojima su aktivirane blanko ostavke koje su poverili G17. Ako se sećate, gospodine Novakoviću, budite iskreni sada pošto ste na mestu predsedavajućeg, a iz stranke G 17 ste, gde ste imali četiri takva slučaja, dva plus dva, kada je bila zakazana sednica Odbora? Morate da se setite i činjenice da su brže-bolje Sofrenije Čonjagić i Vesna Ilić potrčali... Kao i ova tri nesrećna lica o čijim ostavkama treba danas, ako uopšte bude te sednice, da raspravlja Administrativni odbor. U tom trenutku su i Čonjagić i Vesna Ilić potrčali na pisarnicu i tamo napisali kako odustaju od toga i kako povlače svoje ostavke. To je bilo nemoguće i smešno za predsednika Administrativnog odbora u tom trenutku, a taj predsednik Administrativnog odbora nije bio niko drugi nego sadašnji građanin Tomislav Nikolić. Administrativni odbor je tog dana odmah zasedao, konstatovao da su ispunjeni svi uslovi o prestanku mandata Sovraniju Čonjagiću i Vesni Ilić, kasnije i Goranu Paunoviću i Kseniji Milivojević, pa ne vidim onda, gospodine Novakoviću, zašto govorite poslanicima SRS koji sve vreme... I članovi Administrativnog odbora, i naš predsednik poslaničke grupe, i gospođa Pop-Lazić, zamenik, i svi mi pojedinačno upravo vas podsećamo na to šta je vaša obaveza, ali sada vama vladaju Manter, Vordsvort i ostali koji vam izdaju naređenja... (Predsedavajući: Četrdeset pet sekundi.) ... i zbog toga mi imamo diktaturu u parlamentu. Četrdeset osam sekundi, minut ili dva više nije ništa u odnosu na ono što je poražavajuće - da ste pogazili sve ono za šta se zalažemo proteklih 18 godina. Hvala.
Hvala vama. Niste mi baš pomogli, ali sećam se vrlo dobro. Gospodin Čonjagić se zove Sovranije, a gospođa Vesna je Lalić. Nisam bio član Administrativnog odbora ni tada, ni sada nisam, na svu sreću. Da se vratimo na dnevni red. Reč ima gospodin Srboljub Živanović.
Dame i gospodo poslanici, ne znam kome bih se obratio sa ove leve strane, jer osim koalicionih partnera socijalista verovatno ne bi bilo nikoga od poslanika pozicije. Moram reći, nažalost, izašla je Nada, da je ona juče imala jedan revolucionarni, istorijski govor u Skupštini. Moram iskreno reći da je nisam ništa razumeo. To je verovatno njena priča koja treba da pokaže taj proces demokratije koji je tekao od 2000. godine naovamo. Pitam vas koji ste u ovim klupama, iz Demokratske stranke, kakav je bio proces traženja vaše demokratije koji je trajao od devedesetih godina pa do 6. oktobra? Kako i na koji način ste tražili vaša poslanička prava? Kako i na koji način pokušavate ta demokratska prava da ugušite? (Predsedavajući: Gospodine Živanoviću, koji član reklamirate?) Članove 27, 77, 104, 106, 225. i 226. Dame i gospodo, očekivao sam, pre donošenja ovih evropskih zakona, da će, pošto ste doneli zakon o obračunu sa korupcijom, taj obračun početi da deluje. Videli ste, to je počelo da funkcioniše, verovatno zahvaljujući određenim ljudima iz vrha vlasti, gospodinu ministru Dačiću, ali nažalost, čini mi se da je čišćenje počelo sa repa, a ne sa vrha. Vidite, ova vojna mafija, u vezi sa podelom ovih stanova – ko je uključen? Sad su tu uključeni referenti, oni koji su primali papire, oni su uključeni u taj proces kriminala, a ne onaj ko im je to omogućio. Dame i gospodo, mnogo pitanja imamo ovde, ali vreme teče, verovatno ću još izaći za ovu govornicu da vam kažem kako ste, u stvari, doprineli realizaciji pomoći u oblasti za koju se kao za slamku spasa hvatate, a to je poljoprivreda. Vi niste ništa na tom polju uradili. Vama je bitan ovaj poslovnik da biste mogli da se uhvatite u sistem Evrope, odnosno da se prikačite uz njih, ali oni vas neće. (Predsedavajući: Vreme.) Dame i gospodo, prolazi vreme, još ću se javiti da govorim o vašoj demokratizaciji. Hvala vam.
Hvala vama. Nema povrede Poslovnika, članova na koje ste se pozvali. Mogu samo da zamislim kakav biste šlagvort dali gospođi Čomić da vam objasni svaku od tih povreda. Reč ima gospodin Milorad Buha. Ovim, izgleda, počinjemo drugi krug.
Dame i gospodo narodni poslanici, javio sam se po čl. 27. i 77. Poslovnika o radu Narodne skupštine. Želim da kažem da sam bio prisutan na 35. sednici Administrativnog odbora Narodne skupštine kada je predsednik Odbora rekao da će se sednica Administrativnog odbora, 34. sednica i nastavak te sednice, desiti danas, ali nije definisano vreme. Uobičajeno je u takvim situacijama, kada se prekine jedna sednica i kada se krene u sazivanje druge sednice, da se definiše jasno vreme. Poslovnik o radu jasno daje određena prava određenim licima u smislu zakazivanja sednica, a u ovom slučaju nastavka sednice. Danas smo ovde dva sata čekali da dobijemo informaciju o tome kada će početi nastavak te sednice. Članom 77. Poslovnika o radu Narodne skupštine jasno su utvrđena prava ko ima mogućnost i pravo da da obaveštenje o tome kada će početi nastavak sednice koja je prekinuta. Niti je predsednik Administrativnog odbora rekao kada će to biti, niti njegov zamenik, niti predsednik Skupštine. Da napravimo jednu paralelu. Predsednik sam jednog odbora. U dva navrata nisam bio prisutan u sali kada su određeni poslanici tražili zasedanje Odbora za industriju. Predsednik Skupštine je, shodno odredbama člana 77, zakazala sednicu, prema pravu koje ima. U ovom slučaju predsednik Skupštine, shodno odredbi člana 27. stav 1. tačka 4), koja kaže da se predsednik Skupštine brine o blagovremenom radu radnih tela Skupštine, u ovom slučaju Administrativnog odbora, morala je i bila je dužna, ukoliko to nije učinio predsednik Administrativnog odbora ili njegov zamenik, tačno definisati vreme i dati obaveštenje narodnim poslanicima. Bili smo uskraćeni. Zašto je to bitno? Bitno je zbog suštine i sadržine onoga što je zahtev SRS. Srpska radikalna stranka je uputila zahtev Administrativnom odboru, kao nadležnom državnom organu, da reši pitanje povratka tri poslanička mandata. Zašto se čeka više od mesec dana? Iza svega toga stoji, postoji određeni razlog. Zašto predsednik Skupštine ili predsednik Administrativnog odbora ne izađe ovde i kaže koji su to razlozi? Normalno da to ne može učiniti niko od njih, nego ovde prisutna predsednik poslaničke grupe ZES-a izađe i da obaveštenje, suprotno Poslovniku o radu, izlazi za govornicu i kaže da nije povredila Poslovnik. Povređen je Poslovnik i tražim da se u danu za glasanje ova Narodna skupština izjasni o povredi Poslovnika koju je učinila Nada Kolundžija. Hvala vam.
Hvala vama. Reč ima Paja Momčilov.
Dame i gospodo narodni poslanici, poštovano predsedništvo, ukazujem na povredu člana 100. našeg poslovnika. Ne bi bilo zgoreg da se on i pročita. Odmah da kažem, izazvan sam da ukažem na povredu ovog člana Poslovnika zbog načina na koji je vođena sednica kada je predsedavala gospođa Čomić, a direktni povod je to što je izrekla, po mom mišljenju neopravdanu, disciplinsku meru poslaniku SRS gospodinu Martinoviću. Ovaj član koji stalno ponavljamo, iz dana u dan, član 100. u poslednjem stavu kaže: "Ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će bez pretresa odlučivati o tom pitanju u danu za glasanje". I ranije sam ukazao na to da gospođa Čomić autoritarno vodi ovaj parlament. Ona se izdiže iznad parlamenta i arbitrira. Iza svake naše reklamacije povrede Poslovnika donese sud i kaže – nije povređen Poslovnik. Da li je ikada zapitala da li je narodni poslanik zadovoljan odgovorom? Nisam čuo. Da li je ikada primenila poslednji stav odredbe člana 107? Iz dana u dan prisustvujemo flagrantnom kršenju povrede Poslovnika u članu 100, sa kojim uvek počinje, već sada, jednu ustaljenu frazu gospođa Čomić. Gospođa Čomić govori u formulama i u stereotipima. Naravno, kaže: "uvidom u stenogram", u koji ona apsolutno nije mogla da stekne uvid, jer sa mesta govori o stenogramu koji se u tom trenutku tek vodi. Prema tome, molim da se konačno prekine ovo što se događa, da se poštuje Poslovnik. Gospođa Kolundžija izađe i kaže: "Suština demokratije je u proceduri"; nova definicija, ali ako je tako, poštujte proceduru do kraja, na način kako je Poslovnikom zacrtano. To je jedna intervencija na koju bih ukazao. Inače, ovo što Demokratska stranka radi sa Administrativnim odborom, sa čitavim cirkusom i sa ovim merama koje hoće da nametne, ako govorimo o proceduri, to je procedura gašenja demokratije, utihnuća opozicije u parlamentu. Zašto gospođa Kolundžija kada je ovde iznosila razloge za donošenje novih mera nije navela kako je u američkom kongresu, kako je u britanskom parlamentu, kako je u nemačkom parlamentu, kako je u Francuskoj, da vidimo? Hoćete u Evropu, pa kažite kako se tamo donose zakoni i kako se tamo poštuje opozicija.
Hvala. Reč ima gospodin Petar Jojić. Komentar ću ostaviti gospođi Čomić.
Gospodo predsedavajući, gospodine potpredsedniče koji vodite ovu skupštinu, moram primetiti da bi ova skupština normalno radila kada biste je vi vodili. Mislim da onaj ko vodi Skupštinu mora prvo da položi ispit iz Poslovnika o radu Narodne skupštine da bi mogao da vodi parlament, jer bez toga ne može čovek da zna da li je neko povredio Poslovnik ili ne. Slažem se da vi kao veoma stručan pravnik i ugledni advokat možete da tumačite određene norme Poslovnika, ali to ne može svako da radi, pogotovo ako poslaniku oduzme više od pola vremena na objašnjavanje svojih utisaka i svog tumačenja, naopakog, određenih pravnih normi. Gospodine potpredsedniče, dozvolite mi da obavestim javnost da sam dobio pismo iz Bele Crkve, gde je privatizovan poljoprivredni kombinat PIK "Južni Banat" AD Bela Crkva. Prema pisanju radnika, objekti i oprema koji nisu navedeni u popisu prilikom prodaje PIK"Južni Banat" AD Bela Crkva, a izvršena je prodaja i privatizacija 2003. godine... U popisu nepokretne i pokretne imovine nije sledeće: asfaltni put do staklenika - 1831 metar, put kroz voćnjak, asfaltiranih 1658 metara do Crvene Crkve, selo, put kroz voćnjak, asfaltni, radna jedinica "Breskva" - 1658 metara, put od kamene kocke za radnu jedinicu "Vinograd" za Urvinu - 750 metara, put na radnoj jedinici "Jezero", "Kruška", asfaltni prema Vračev Gaju - 1735 metara. Betoniran je plato u krugu radne jedinice "Breskva" - 2935 metara kvadratnih, asfaltni plato između hladnjača - 1528 metara kvadratnih; sistem za navodnjavanje, pazite koje su to vrednosti, kap po kap na 530 hektara; glavni cevovodi i plastični u redovima voćnjaka i vinograda; zasadi vinograda, špalirani sa betonskim stubovima, bez zemljišta na površini od 198 hektara, jedan deo sa sistemom za zalivanje; zasad breskve, sa sistemom za zalivanje - 148 hektara... (Predsedavajući: Vreme.) Molim vas, samo da završim. (Predsedavajući: Da povredimo zajedno Poslovnik? Koliko još?) Imam još pet-šest rečenica. Zasadi višnje na 18 hektara, zasadi kajsije - sedam hektara, zasadi šljive - 12 hektara, zasadi jabuka - 375 hektara, jedan deo sa sistemom za zalivanje. Samo poljoprivredno zemljište na površini od 1.578 hektara; građevinsko zemljište 25 hektara, neobradivo zemljište 53 hektara, ukupno 1657 hektara nije ušlo, prema ovome kako pišu radnici. Nedostaju i pokretne stvari i veći deo voznog parka, kamioni, putnička vozila i ostale pokretne stvari koje su se zatekle u imovini. Gospodine potpredsedniče Skupštine, odlučio sam da ovo predam predsedavajućem Narodne skupštine, za Vladu Republike Srbije jedan primerak, za državnog revizora drugi primerak, za MUP Republike Srbije, gospodina Dačića, jedan primerak, republičkog javnog tužioca jedan primerak i za budžetsku inspekciju Republike Srbije jedan primerak. Molim vas da ovo prosledite, na ovome moramo insistirati jer je ovo dokaz, treba da se proveri je li ovo bila regularna, zakonska privatizacija ili je to bila lopovska privatizacija, a ovo je samo jedan primer u Srbiji. (Predsedavajući: Pet minuta. Hvala.) Srbija je opljačkana.
Hvala, gospodine Jojiću. Kao presedan, primiću zbog truda koji je uložen ovde. Za institucije koje nisu skupštinske potrudiću se da prosledim, ali molim narodne poslanike da sto predsedavajućeg ne koriste kao poštanski šalter, nego da se neposredno obrate institucijama od kojih traže odgovore i objašnjenja. Hvala lepo. Reč ima gospođa Lidija Dimitrijević.
Dame i gospodo narodni poslanici, pozivam se na članove 225. i 226. Poslovnika Narodne skupštine Republike Srbije, kojima je regulisano pravo poslanika na dobijanje obaveštenja. Potrebno mi je obaveštenje od ministra finansija, a u vezi sa pravima vojnih rezervista nekadašnje Treće armijske oblasti. Vlast u Srbiji još jednom je pokazala da nimalo ne vodi računa o svojim građanima i njihovim interesima. Juče su rezervisti iz Jablaničkog okruga morali da se za ostvarenje svojih prava obrate Prvom opštinskom sudu u Beogradu. Posle niza poniženja koja su doživeli od Vlade države čiji su integritet branili 1999. godine u ratu, kada je NATO napao našu državu, bivši borci su prinuđeni da tužbom sudu pokušaju da ostvare svoja prava. U više navrata rezervisti nekadašnje Treće armijske oblasti obraćali su se Vladi Republike Srbije sa zahtevom da dobiju isti tretman kao i ostali učesnici rata 1999. godine i da se i njima isplate ratne dnevnice u punom iznosu, koje su isplaćene najpre nekim pojedincima, a zatim i rezervistima iz Topličkog okruga. Na poslednjem sastanku sa jedinstvenim štrajkačkim odborom radna grupa Vlade iznela je predlog o isplati novčane pomoći, za koji su nekadašnji borci istakli da je više nego sraman. Inače, to je bio prvi put da radna grupa Vlade uopšte iznese bilo kakvu ponudu. Ona je, naravno, za bivše borce bila neprihvatljiva i ponižavajuća. Naime, radna grupa Vlade ponudila je da samo oni rezervisti čiji porodična primanje ne prelaze 13.500 dinara mogu ostvariti pravo na pomoć u iznosu od 70.000 dinara na 12 mesečnih rata. Nekadašnji učesnici rata na Kosovu i Metohiji 1999. godine ne žele nikakvu novčanu pomoć. Oni samo traže da ostvare svoje pravo na visinu ratnih dnevnica koje su isplaćene ostalim vojnim rezervistima. Imajući u vidu ekonomsku situaciju u zemlji bili su spremni da razgovaraju o dinamici i načinu isplate, tako što bi se povećao broj rata isplate, pa čak i da se pronađe drugi modus za isplatu. Dat je predlog da jedan deo sredstava bude u hartijama od vrednosti, kojima bi platili račune za struju i ostala komunalna davanja, a da deo duga bude isplaćen u novcu. Pošto Vlada nije imala razumevanja i nije pronađeno zajedničko rešenje, pripadnici rezervnog sastava prinuđeni su da na sudu ostvaruju svoja prava tako što će tužiti državu za čije su interese ratovali 1999. godine protiv NATO snaga. Želim sada samo da iznesem jednu od neprijatnosti na koje su naišli ... (Predsedavajući: Vreme.) Gospodine predsedavajući, javiću se još jednom da bih završila ovo, jer se tiče 12.000 građana Srbije.
Hvala. Reč ima gospođa Gordana Pop-Lazić, kao zamenik šefa poslaničke grupe SRS - dr Vojislav Šešelj.
Poštovane kolege narodni poslanici, verujem da ste svi primetili da je nakon mog izlaganja gospođa Nada Kolundžija napustila salu Skupštine Srbije, kao i mnogi drugi šefovi poslaničkih grupa, pogotovo poslaničke većine, očigledno shvativši da smo prozreli njihovu nameru i manevar koji su bili spremni da preduzmu kako sednica Administrativnog odbora ne bi bila održana i kako bi se određena pitanja koja su na dnevnom redu dalje prolongirala odnosno ostala nerešena. Sada javno, pred čitavom Srbijom kažem – da, tačno je, dobro me je shvatila, znam da joj je namera bila, odnosno namera poslaničke grupe ZES da ne dođu na sednicu Administrativnog odbora i da se pitanje mandata ne razreši. Dakle, neophodno je, gospodo, da pokažete danas na toj sednici svoje pravo lice. Pokazaćete ga i dolaskom i nedolaskom. Javnost Srbije će videti jeste li spremni da se suočite sa tim problemom ili niste, hoćete li dalje anarhiju u parlamentu, hoćete li nelegitiman parlament, hoćete li nelegalan parlament ili hoćete da krenemo prvo od ove naše kuće i da je uredimo u skladu sa Ustavom i zakonom, pa da onda uređujemo čitavu državu. Osnov za javljanje nalazim u članu 27, jer smo konstatovali da predsednik Narodne skupštine nije vršio svoju dužnost samim tim što je dozvolio da mesec dana ta sednica ne bude zakazana i ne bude na dnevnom redu ono što čeka da bude na dnevnom redu. Dakle, borimo se za to da ne izneverimo građane Srbije, da ne izneverimo birače, pre svega SRS, ali verujem da ni vi ne želite da izneverite svoje birače koji vas shvataju ili su vas shvatili kao političku partiju koja će se boriti za neke demokratske principe. Danas ćete da pokažete pravo lice. Mi smatramo da niste demokrate, da niste u pravom smislu demokrate, da ste možda demokratori. Ali, da li su konsultacije sada kod gospodina Tadića ili kod gospodina Mantera, to ćemo saznati, i u kom se sastavu konsultacije održavaju. Na vama je da uradite ono što vam savest nalaže. Ili ćemo mi imati ovde suverenu državu i mi sami odlučivati kako ćemo svoju kuću da uređujemo ili ćemo javno da kažemo srpskom narodu da je ovo kolonijalna demokratija i da nama državu uređuju Vordsvort i Manter.
Reč ima narodni poslanik Mirko Munjić.
Član 27. i 104. Poslovnika. Naravno, član 27. apsolutno se ne odnosi na sada predsedavajućeg, na vas, gospodine Nikola, već na predsedavajuću koja je skupštinsko zasedanje vodila pre vas. Kada je maločas naš poslanik Dušan Marić govorio da postoji gruba povreda Poslovnika jer je jedan od poslanika izjavio da je predsednik države razgovarao sa magarcem, a predsedavajuća na to konstatovala da u tim rečima nema povrede Poslovnika o radu Narodne skupštine, zaista je izvršila grubu povredu važećeg poslovnika. Njeno obrazloženje je da u tome nema povrede, a time što nije uvidela svoju grešku ona je učinila još jednu povredu člana 27. alineja 5. važećeg poslovnika. Dakle, ako neko na takav način vređa dostojanstvo ovog doma, a usput i predsednika države, to nije ništa drugo nego nepoštovanje ovog poslovnika. Predsedavajući je zaista dužan da reaguje u skladu sa Poslovnikom i u skladu sa zakonom, na to ga obavezuje član 27. alineja 5. Poslovnika. Kada su u pitanju ove fine umilne životinje sa malo dužim ušima, moram da kažem da svi oni koji naprasno srljaju u budućnost zaboravljajući prošlost, svi oni koji u tu budućnost žure zaboravljajući one koji su ih napravili političarima, svi oni koji zaboravljaju na svoj narod, na patnje svog naroda, liče na onu priču o magarcima u Italiji; znate kako su ih terali napred – stave im štap na glavu, a na vrh štapa malo sena, pa jadne životinje žure napred misleći da će dohvatiti to seno. Ovde se radi o nekom štapu, izgleda, ali na njegovom vrhu nije seno, izgleda da je to neko dohvatio.
Reč ima narodni poslanik gospodin Jovan Damjanović.
Dame i gospodo narodni poslanici, poštovani predsedavajući, javljam se po čl. 225. i 226. i tražim obaveštenje kada će biti izgrađeno naselje u romskom naselju Rit u Pančevu. Obišao sam to naselje i dobio sam informacije da je obećano od strane vlasti u Pančevu da će im ako glasaju za tu partiju biti izgrađeno naselje, infrastruktura, asfaltirano itd. Do današnjeg dana lokalna vlast nije ništa uradila. Ovo je još jedan dokaz da Romi ne glasaju samo za SRS, iako većina glasa za SRS, kao što ni svi Srbi ne glasaju za jednu političku partiju; ima raznih partija, demokratski je to, ali nije demokratski da se narodom koji je stvarno ugrožen na politički način manipuliše. To nije ni demokratija ni poštovanje nacionalnih manjina, od kojih traže glasanje i da daju podršku lokalnoj samoupravi, a kada dobiju vlast onda više nema ništa. Ako ne ova vlast, nadam se da će druga vlast koja dođe, ili SRS, učiniti ono što oni nisu učinili. Srpska radikalna stranka - dr Vojislav Šešelj je u svim gradovima gde je bila u lokalnoj samoupravi, gde je vodila lokalne samouprave, sva obećanja data pre izbora ispunila. Sve što su obećali romskoj zajednici u određenim gradovima, izgrađeno je i Romi su zadovoljni u celoj Srbiji. Međutim, šta će biti u Pančevu, čućemo, ali kao narodni poslanik tražim obaveštenje. Takođe, gospodine predsedavajući, hoću da kažem i ovo: svi znamo kako živi romska zajednica danas, verujem da većina Srba želi da pomogne romskoj zajednici, ali me čudi, ako je došlo 250 kontejnera iz Savezne Republike Nemačke, plus 90, da je posle četiri godine samo 11 kontejnera dato tamo gde je izgorelo. Postavljam pitanje i tražim obaveštenje gde su ostali kontejneri i kome su izdati, dati, prodati i zašto to nije dodeljeno romskoj zajednici? (Predsedavajući: Vreme.) Na kraju, gospodine predsedavajući, želim da istaknem poštovanje prema vama zbog toga što demokratski vodite ovu skupštinu i poštujete demokratiju i narodne poslanike. Hvala.
Hvala vama. Reč ima narodni poslanik gospodin Dobrislav Prelić.
Dame i gospodo narodni poslanici, gospodine Novakoviću, reklamiram povredu čl. 27. i 104. Naime, najgrublje je prekršeno dostojanstvo Narodne skupštine, ne od vas, gospodine Novakoviću, već od prethodnog predsedavajućeg gospođe Gordane Čomić. U dva navrata je izrekla opomenu poslaniku SRS gospodinu mr Aleksandru Martinoviću zbog toga što je, kao član Administrativnog odbora, tražio da bude obavešten kada će biti održana sednica Administrativnog odbora. Mislim da je način na koji gospođa Čomić vodi sednice Narodne skupštine više nego sraman i ponižavajući za narodne poslanike. Kažnjavanje poslanika SRS je posebno zadovoljstvo za gospođu Čomić. Navešću vam sada par konkretnih primera gde su, u najmanju ruku, prisutni dvostruki aršini. Obraćanje gospođe Nade Kolundžije gospođi Vjerici Radeti, kada je rekla, i to koliko je grlo nosilo, "šta hoćeš, sve ću vas izbaciti napolje", gospođa Čomić nije čula. Obraćanje mladog poslanika Marka Đurišića gospodinu Krasiću, kada mu je opsovao majku, više je nego sramno. Ni to, normalno, nije čula. Način na koji se gospodin Srđan Milivojević, koji je upravo ušao, obratio poslanicima DSS i NS, gde mu je izrečena samo opomena i to posle intervencije poslanika DSS i NS, jasno govori o tome kakvu vi diktatorsku palicu držite u Skupštini. Ne mislim na vas, gospodine Novakoviću, već da je gospođa Čomić instrument u rukama Borisa Tadića. Način na koji je kažnjen građanin Tomislav Nikolić u ovoj skupštini, kada je fizički napao narodnog poslanika Srboljuba Živanovića i povukao ga za kosu, gde je dobio samo opomenu, jasno govori o čemu se ovde radi. Potpisan je pakt, gospodine Novakoviću, između Mantera, Vordsvorta, Borisa Tadića i Tomislava Nikolića da se sva odgovornost i nemoć vladajuće koalicije prebaci na opoziciju, isključivo na SRS. Jako je dobro što se i dalje prenose sednice Narodne skupštine, da građani Srbije mogu da vide. Srpska radikalna stranka traži samo ono što joj legitimno pripada, a to je 78 poslaničkih mesta ovde. (Predsedavajući: Molim vas da ne dobacujete. Vreme vam je isteklo.) Ako mogu samo jednu rečenicu? (Predsedavajući: Ne može.) Hvala, javiću se ponovo.
To može. Reč ima narodni poslanik Momir Marković.
Dame i gospodo narodni poslanici, dok se mi bavimo izmenama i dopunama Poslovnika, kriminalni vozovi prolaze Srbijom već duže vreme. Javio sam se po čl. 225. i 226. da obavestim građane Srbije i da tražim neka objašnjenja i obaveštenja od nadležnih ministarstava. Žao mi je što studenti Pravnog fakulteta u Beogradu nisu tu, otišli su pre nego što sam se javio za reč, ovo bi za njih bilo vrlo interesantno. Za tebe su neki drugi studenti, gospodine, zaduženi... (Predsedavajući: Molim vas, nemojte dobacivati, pustimo gospodina da završi.) Radi se o fakultetu Union u Beogradu, o privatnom fakultetu, tačnije o Pravnom fakultetu Univerziteta Union u Beogradu. Prilikom osnivanja... Ono što je rekao gospodin: "Što se grbo rodi vreme ne ispravi"; što se napravi na kriminalnim temeljima vreme ne može ispraviti. Prilikom osnivanja, osnova za radnu dozvolu Pravnog fakulteta Univerziteta Union bila je saglasnost koju je tadašnji dekan Pravnog fakulteta Univerziteta u Novom Sadu Srđan Šarkić, rođeni brat Nebojše Šarkića, dao bez saglasnosti nastavno-naučnog veća Pravnog fakulteta Univerziteta u Novom Sadu. Dakle, prva kriminalna radnja. Osnivači: Mirko Drašković, Slobodan Badžević, Nebojša Šarkić, Milena Trgovčević-Prokić, Vladimir Vodinelić. Prva trojica su bila u Ministarstvu pravde, kupovali su kompjutere, a postoje indicije da su enormne cene za te kompjutere plaćali i da se veliki deo novca slio u privatne džepove. Tražim od MUP-a da preispita nabavku kompjutera u ono vreme za Ministarstvo pravde. Na Fakultetu za poslovno pravo održani su kursevi za obuku stečajnih upravnika. Među predavačima je bio gospodin Goran Kljajević, koji se posle dve godine jedva izvuče iz istražnog zatvora, a optužen je za stečajnu mafiju, kao jedan od vođa stečajne mafije. Kruna na sve ovo je oglas koji je objavljen u "Politici" na celoj strani gde oni... (Predsedavajući: Vreme.) Izvinjavam se, samo još jednu rečenicu. Gde oni sada održavaju seminare za pripremu polaganja pravosudnih ispita, a studenti koji dođu tamo da se pripreme za polaganje pravosudnog ispita su obavezni da daju 45.000 dinara. Tražim objašnjenje i obaveštenje od Ministarstva pravde, MUP-a, Ministarstva prosvete i Ministarstva finansija da na sva ova pitanja odgovore, a ja ću dostaviti materijal.
Hvala. Reč ima narodni poslanik Lidija Vukićević.
Dame i gospodo poslanici, uvaženi građani Srbije, ja bih da kažem nekoliko rečenica o onome što smo mogli u svim pisanim i elektronskim medijima da pratimo od sinoć, a to je akcija hapšenja osumnjičenih za zloupotrebe u Ministarstvu odbrane. Dakle, 16 je osumnjičenih, dva lekara su sa VMA, kako smo dobili informacije, na veoma populistički način, i sa RTS-a, a i danas smo mogli u svim novinama da pročitamo. Šta je, u stvari, tu problem? Javljam se po čl. 225. i 226. i tražim odgovor od ministra unutrašnjih poslova i ministra odbrane, dakle, gospode Dačića i Šutanovca, da mi objasne i odgovore na sledeće pitanje. Pre svega, moram da kažem da je celokupnoj javnosti poznato da se SRS uvek zalagala, zalaže se i uvek će zagovarati i ići tim putem da se bori protiv korupcije i kriminala. Korupcija i kriminal nisu sporni i ko god čini tako nešto u ovoj zemlji, prema zakonu, prema pravosnažnoj presudi koja stigne treba da bude i osuđen. Međutim, o čemu se ovde radi? Mislim da se u ovom slučaju, u kom su ljudi, njih 30, osumnjičeni (naglašavam to "osumnjičeni"), krši Zakonik o krivičnom postupku. Krše se odredbe Zakonika o krivičnom postupku i na veoma populistički način preduzimaju se neke radnje, kao što je prikazivanje likova tih osumnjičenih ljudi na televiziji, iznošenje svih njihovih generalija i svega onoga što bi trebalo da sledi posle donošenja pravosnažne presude. Dakle, bar poštujući njihovu decu, njihove porodice, njihove roditelje, mislim da ovaj ishitren način nije način da se javnosti predstavlja hapšenje tzv. a još nedefinisanih i jasno određenih kriminalaca. Opet govorim, svi oni koji su pribegli određenoj vrsti kriminala, da li je to građevinska mafija ili bilo koja druga, treba da budu osuđeni tek onda kada se pravosnažna presuda donese. Mislim da je to apsolutno poznato i da je to nešto što je najnormalnije. Podržavamo, naravno... (Predsedavajući: Vreme.) ... izvinjavam se, završavam, SRS podržava aktivnosti MUP-a i Ministarstva odbrane koji su uključeni u ceo ovaj proces, ali, molim vas, bez kršenja ljudskih prava. Ne tako davno imali smo isti slučaj sa velikom legendom našeg fudbala, "crveno-belih", Draganom Džajićem i na isti način je to rađeno. Sve je u redu, apsolutno treba osuditi svaki kriminal, ali, molim vas, dajte da budemo ljudi, da budemo dostojanstveni i da zaštitimo ljudska prava i porodice tih ljudi. Hvala.
Hvala vama. Mislim da se sa gospođom Vukićević možemo složiti od reči do reči. Gospodin Tomislav Ljubenović.
Dame i gospodo narodni poslanici, javljam se po čl. 225. i 226. Poslovnika. Da su neka srećna vremena, kao što su bila, rekao bih da dolazim iz grada kozmetike, da dolazim iz grada tekstilne industrije, iz "malog Mančestera", da dolazim iz grada konditorskih proizvoda, iz grada ugostiteljstva, iz grada hemijske industrije, metalskog kompleksa. Mogu samo izneti tužnu konstataciju da tamo ništa od svih pomenutih preduzeća ne funkcioniše, a sva su bila nosioci razvoja Leskovca i Jablaničkog okruga. Upravo to je učinila demokratija od 2001. godine, na čelu sa "žutim preduzećem". Sve što je funkcionisalo više ne funkcioniše, svi koji su radili više ne rade, na nivou okruga nezaposlenih je između 36.000 i 37.000. Sada možete da konstatujete da li u tom gradu, koji je funkcionisao i koji je radio,išta funkcioniše. Postali smo grad tuge, grad nezaposlenih. Imamo sada jednu izuzetno interesantnu situaciju. Upravo su se ti iz "žutog preduzeća" zalagali za takvu situaciju koja je stvorena u Leskovcu, a sada iz "žutog preduzeća" imamo projekte i zahteve za izlazak iz krize. Skupština je trebalo juče da se održi, napravili su opstrukciju i to je posao za organe unutrašnjih poslova, za MUP. Vrši se atak na odbornike opozicionih stranaka, SRS, DSS, NS i NDS. Obećavaju se kule i gradovi i dovodi se u pitanje Skupština i gradonačelnik, čovek sa vizijom, koji je mnogo toga započeo i puno toga treba da uradi, a to je dr Goran Cvetanović. Upravo po toj osnovi su mnogi iz "žutog preduzeća" već slali određene delegacije. Stigao je jedan projekat pomoći od dve milijarde dinara da bi se lokalna vlast, lokalni parlament i lokalna samouprava konsolidovali i počeli da funkcionišu. Kako da funkcionišu? U periodu posle 2000. godine imali su dva puta vlast, dva puta privremene mere. U ovoj situaciji, kada se održava Skupština grada Leskovca, trebalo je da svi direktori, načelnici daju izveštaje o poslovanju u prethodnom periodu. Upravo je to razlog zbog čega se ono desilo na jučerašnjoj sednici, koja je odložena za sutra. Desilo se iz tih razloga, a dubioza iz prethodnog perioda je osamsto miliona dinara i to su upravo tzv. demokrate napravile. Javiću se kasnije po ovoj osnovi da iznesem još puno toga. Hvala.
Reč ima narodna poslanica gospođa Aleksandra Janković.
Zašto je potrebno da postoje članovi 225. i posebno 226, upravo u ovakvom obliku u kakvom je prisutan u aktuelnom poslovniku, a naravno po tom članu se javljam? Zbog toga što neke teme od životnog značaja nikako ne mogu da čekaju otvorena vrata, već je neophodno odmah reagovati. Verovatno se sećate one ledene kiše. Da nije tada stiglo upozorenje iz Nove Srbije od nas i apel upućen gradonačelniku Beograda da utiče na poslodavce da pokažu maksimalnu toleranciju prema onima koji treba da dođu na posao, a kreću se prevozom koji ne funkcioniše po neraščišćenim ulicama, ništa se ne bi dogodilo. Ovako, gradonačelnik jeste reagovao. Stvarno mislim da je član 226. u tom slučaju bar bio spasonosan i za Beograđane, a i za mnoge druge građane Srbije. S tim u vezi, imam pitanje koje je još juče pokrenuo zamenik šefa poslaničke grupe Nove Srbije gospodin Miroslav Markićević. Dakle, posle objavljivanja istraživanja tzv. SES-a, Saveza ekonomista Srbije, da je Beograd najjeftiniji grad u regionu, oglasila se i Nacionalna organizacija potrošača Srbije, a i Pokret za zaštitu potrošača Beograda. Uz to, usijali su se telefoni u poslaničkom klubu Nove Srbije i u Gradskom odboru Nove Srbije, a verujem i u drugim strankama opozicije. Ne moram da vam objašnjavam koliko su se Beograđani razbesneli kad im je štimovano istraživanje objasnilo da žive bolje nego što se živi u Ljubljani, Sarajevu, Podgorici, Zagrebu, Sofiji, Bukureštu i Budimpešti. Bilo je tu spominjanja familije, raznih glagolskih oblika, moram reći, sasvim opravdano, jer narod više ne može da sluša laži i gluposti. Uostalom, na sličan način su ispratili i rezultate friziranih istraživanja o porastu rejtinga vladajuće stranke, kao i ovim lopovkama iz RIK-a koje moralno daju ostavku, ali moralno i ne vraćaju pare. Valjda su se toliko uvredile da ne mogu drukčije da se uteše nego da kupe sebi par bundi od nerca i da voze neke bele "mečke". Dakle, ne samo da tvrdnja kako je Beograd najjeftiniji grad u okruženju vređa zdrav razum i dostojanstvo građana, već na neki način daje vetar u leđa špekulantima koji će povisiti cene, jer, zaboga, ako Beograd ima najjeftinije tržište, kad je tako u glavnom gradu, u unutrašnjosti je maltene sve na rasprodaju. Ne bi nas čudilo, naravno, da posle takvih konstatacija počne prava trka ko će više podići cene u maloprodaji u radnjama i odrati narodu ono malo kože što mu je na leđima ostalo. Naravno, opet su istraživanja sproveli vajni ekonomski eksperti, a već imamo ogromno iskustvo da se baš u tim kvaziekspertskim grupacijama nalaze najveći hohštapleri, za koje je narod napravio novu varijantu poslovice koja sada glasi – ko krade, taj i laže. Dakle, ko je i po čijem nalogu naručio ovo istraživanje, ovakve rezultate i zašto država ne puni budžet naplaćivanjem kazni od nesavesnih proizvođača i trgovaca, a u skladu sa Zakonom o zaštiti potrošača? Budžet bi se ovajdio samo kada bi se naplatile kazne za neadekvatno skladištenje robe.
Hvala. Reč ima Bojan Mladenović.
Dame i gospodo narodni poslanici, javljam se po članovima 225. i 226. Pitanje upućujem Ministarstvu rada i socijalne politike i Ministarstvu zdravlja. Naime, u septembru mesecu je gospodinu ministru Rasimu Ljajiću upućeno pismo iz Specijalnog zavoda za decu i omladinu "Dr Nikola Šumenković" iz Stamnice, a takođe je upućeno i Ministarstvu rada i socijalne politike 17. decembra 2008. godine, ponovo 5. januara ove godine i 16. januara, takođe ove godine. Naime, zaposleni u ovom zavodu navode kako je bivši direktor Stević Ivica dosta toga uložio, uložio je trud i rad da bi adaptirao objekte, da je izgradio dosta toga uz pomoć donacija, da su jelovnici za decu postali raznovrsni, dobri, da su deca dobro obučena, čista, zadovoljna, posteljina i objekti su u svakom trenutku takođe besprekorno čisti. Takođe je bivši direktor organizovao brojne izlete, odlazak na more itd. Radnici postavljaju pitanje zbog čega je direktor, koji je toliko dobro i vredno radio i dosta vremena posvećivao deci, smenjen. Naime, nakon toga dolazi izvesni Miroljub Lazarević, koji je poznat kao najveći švercer deviza, koji je koristio vozila Zavoda u privatne svrhe, koji je, kako se navodi u ovim pismima, menjao ugovore o radu pojedinih radnika, samovoljno iselio dve korisnice zaštićenog stanovanja u Petrovcu, zatim zatvorio, iz nepoznatih razloga, pekaru koju su imali unutar ustanove za sopstvene potrebe. Zatim, navodi se i da je 2006. godine dobrovoljno uzeo socijalni program i na ime toga mu je isplaćen iznos od 314.000 dinara. Povratkom u istu ustanovu iz koje je uzeo socijalni program, verovatno svestan činjenice da je njegov povratak bio nezakonit, koju je oštetio za gore navedeni iznos, on je na zboru radnika 9. maja 2008. godine javno rekao da će vratiti celokupan iznos koji mu je isplaćen za socijalni program, što naravno do dana današnjeg nije učinjeno. U ovim pismima se navodi više malverzacija sadašnjeg direktora. Ne bih ulazio toliko u detalje da li su radnici u pravu, da li direktor, ovaj sadašnji ili bivši, ali jednostavno je neverovatno da Ministarstvo ne reaguje na ovakva pisma, pogotovo što su u pitanju deca, i to deca iz specijalnog zavoda, kojima je potrebno daleko više pažnje. Jednostavno, neprimereno je da ministar Ljajić, kome je ovo pismo upućeno još u septembru, još uvek nije obišao ovu ustanovu. Zbog toga apelujem na ova dva ministarstva da što hitnije obiđu ovaj zavod i da vide kakvi su tamo uslovi za decu, jer deca najviše ispaštaju zbog ovih sukoba u samoj ustanovi. Hvala.
Hvala. Pre nego što, na osnovu člana 85. stav 1, dam pauzu do 15.00 časova, ponavljam za svaki slučaj, ako neko nije čuo, nastavak 34. sednice Administrativnog odbora održaće se danas u 15.00 časova u Pres sali. Hvala.
Nastavljamo sednicu u popodnevnom delu. Reč ima narodna poslanica Lidija Dimitrijević. Želi da govori o povredi Poslovnika i dobija reč na osnovu člana 100. stav 1. Narodne skupštine.
Dame i gospodo narodni poslanici, javljam se na osnovu člana 226. Poslovnika Narodne skupštine, jer mi je potrebno obaveštenje od ministra finansija. U prethodnom javljanju, kako ne bih prekoračila Poslovnikom dozvoljeno vreme, nisam stigla da kažem koja su mi sve obaveštenja potrebna od pomenutog ministra. Govorila sam o nerazumevanju članova Vlade Srbije, a posebno ministra finansija za probleme koje su u više navrata pred njih iznosili vojni rezervisti nekadašnje Treće armijske oblasti. Prošlo je deset godina od ratnih dešavanja, a uslovi u kojima živi većina srpskih ratnih veterana poražavajući su i za njih i za državu koja ih je slala u rat. Mnogi od njih nemaju rešeno stambeno pitanje, rade teške fizičke poslove za nisku platu. Istraživanja ukazuju na opštu zdravstvenu ugroženost ovih ljudi. Najčešća oboljenja od kojih pate su povišen krvni pritisak, bolest zglobova mišića, čir na želucu, poremećaj vida, kao i posttraumatski stresni poremećaj. Želim da iznesem jednu od neprijatnosti na koje su naišli borci u ranijim pregovorima sa ministrom finansija. Na koliko su razumevanja naišli kod gospođe Diane Dragutinović govori njena izjava da je bolje da joj izvade zdrav zub, nego da od nje traže novac. Podsetiću samo još da je Akcioni tim Vlade Republike Srbije za okončanje saradnje sa Haškim tribunalom raspisao nagradu od milion evra u dinarskoj protivvrednosti za informaciju koja će dovesti do lociranja i hapšenja Ratka Mladića, a za informaciju o Goranu Hadžiću 250.000 evra. Na pitanje narodnog poslanika SRS gospođe Vjerice Radete gde su u budžetu predviđena sredstva od 1.250.000 evra, u dinarskoj protivvrednosti, za informaciju o Mladiću i Hadžiću, iz Ministarstva finansija je stigao odgovor da se za neplanirane svrhe za koje nisu izvršene aproprijacije ili za svrhe za koje se u toku godine pokaže da nisu bile dovoljne sredstva obezbeđuju iz tekuće budžetske rezerve. Od ministra finansija zahtevam obaveštenje kako to da se za cinkaroše koji bi izdali srpske junake uvek može naći novca, a za rezerviste koji su se odazvali pozivu svog vojnog odseka i branili interese svoje države na Kosovu i Metohiji 1999. godine novca nema, pa moraju da na sudu pokrenu spor protiv sopstvene države? Hvala.
Narodni poslanik Nikola Žutić i narodna poslanica Gordana Paunović-Milosavljević nisu u sali. Narodni poslanik Dragan Stevanović želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, javljam se na osnovu člana 226. Poslovnika, i to je već drugi put danas, u nameri da na indirektan način skrenem pažnju na smislenost članova 225. i 226. Poslovnika koji je još aktuelan i na snazi, a koji vladajuća većina drakonski želi da promeni i da pretvori u jedan restriktivan i rigidan dokument. Naime, svoje pitanje ću postaviti predsedniku Skupštine, u ovom slučaju čini mi se da to ide na vašu adresu pošto predsedavate, i definisaću ga na kraju svoja tri minuta. Ali, da bih postavio pitanje iskoristiću jednu konstataciju koju je malopre gospodin predsedavajući Nikola Novaković izneo, neće mi zameriti, parafraziraću ga, ali smisao je taj, rekao je da smo ovde svi zbog demokratije ili da je razvijamo, ili nešto tako. Bilo bi deplasirano da se oko toga sporimo, verujem da to jeste tako, ali sve ono što se dešava u poslednja dva dana, naročito danas i naročito jutros u prepodnevnom delu zasedanja, što se tiče kolege Martinovića, objektivno nameće zaključak da očigledno vi sa leve i mi sa desne strane kategoriju demokratije potpuno drugačije razumemo i doživljavamo. Da je to tačno govori i predlog poslovnika, odnosno odluke kojom će se menjati Poslovnik o radu Narodne skupštine, govori mnogo toga što se dešavalo u procesu konstituisanja ove skupštine i od momenta konstituisanja, pa, evo, do dana današnjeg. Pokušali ste vrlo neozbiljno i neoprezno da svoje namere sa ovim poslovnikom obrazložite da su one u funkciji obezbeđivanja političke stabilnosti, pre svega u parlamentu, a onda naravno i u celoj državi. Mislim da je to vrlo neozbiljno i neodgovorno. Ta priča o Poslovniku, o kome ćemo govoriti kad počne rasprava, liči na onu zubarsku priču: kad čoveka boli zub, umesto da ode kod zubara da leči zub ili da ga izvadi, on ode u apoteku i kupi sedative da umiri bol. Takva će biti i sudbina ovog poslovnika kada je u pitanju politička stabilnost. Što se tiče mog pitanja, gospođo Čomić, postoji jedan dokument koji je uz ovaj saziv poslala Vlada, zove se Nacionalni program integracija. Između ostalog, u njemu piše i sledeće: konstitutivna sednica Narodne skupštine Republike Srbije održana je 11. juna 2008. godine, u novi saziv Skupštine Republike Srbije izabrano je 250 narodnih poslanika iz osam stranaka ili koalicija. Moje pitanje za vas danas, na koje tražim odgovor, glasi: koliko političkih stranaka ili koalicija ima parlament Republike Srbije? Zahvaljujem.
Obaveštenje koje je potrebno nalazi se na internet stranici Narodne skupštine Republike Srbije i to je mesto gde možete biti informisani. Narodna poslanica Dušanka Plećević želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 226. Poslovnika i tražim obaveštenje i objašnjenje od ministra zdravlja Milosavljevića ko je odgovoran što je više stotina građana opštine Zaječar ostalo bez besplatnih vakcina protiv gripa? U toku akcije vakcinisanja protiv gripa u Zdravstvenom centru Zaječar ni ove, kao ni prethodnih godina nije bio obezbeđen dovoljan broj besplatnih vakcina za sve rizične kategorije stanovništva, iako je Ministarstvo zdravlja prvi put ove godine omogućilo da se naručuju dodatne doze u svim zdravstvenim ustanovama. Od epidemije gripa, koja se očekuje tokom ovog meseca, nisu zaštićeni svi stariji stanovnici, svi hronični bolesnici i profesionalno ugroženi građani ove opštine jer su nadležni u tom centru naručili nedovoljan broj jedinica, tačnije 5.150 doza, što je potrošeno vrlo brzo, uz neviđene gužve i incidente, tako da je morala da interveniše i policija. Po izjavi nadležnog lekara dr Predraga Marušića, pomoćnika direktora Zavoda za javno zdravlje "Timok" u Zaječaru, preko koga se naručuju sve vakcine za celu Timočku Krajinu, njegova procena je bila da je bilo potrebno oko 7.000 vakcina i tražio je pismenu potvrdu od Zdravstvenog centra u Zaječaru da im nisu potrebne dodatne doze. I pored toga, ogorčeni građani su mu, po njegovoj izjavi datoj jednom dnevnom listu, pretili bombom. Oni koji su ostali bez vakcina bili su prinuđeni da ih kupuju u gradskoj apoteci po ceni od oko 500 dinara. Da li se ovde radi o nemarnosti ili je u pitanju manipulacija, očekujem objašnjenje od ministra zdravlja. Takođe tražim obaveštenje od ministra Tomice Milosavljevića da li je preduzeo konkretne radnje u vezi sa žalbama i ukazivanjem zaposlenih u Zdravstvenom centru Bor na neke protivzakonite radnje menadžmenta tog zdravstvenog centra. Poslanički klub SRS je dobio pismo od jednog dela zaposlenih u Zdravstvenom centru Bor u kome navode da su se obraćali i ministru zdravlja i ministru rada i socijalne politike, kao i raznim inspekcijskim organima, ali po tom pitanju nije niko reagovao. Molim objašnjenje i odgovor.
Reč ima narodna poslanica Vjerica Radeta. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, osnov mog javljanja su, gospođo Čomić, čl. 27. i 106. Poslovnika koji ste vi u prepodnevnom delu, na najgrublji mogući način, prekršili. Podsećam i vas, i narodne poslanike i javnost da ste gospodinu Aleksandru Martinoviću izrekli dve opomene zato što je tražio da vi, kao trenutno predsedavajuća, kažete u koliko sati je zakazan Administrativni odbor. Vi ste, imam ovde i stenografske beleške, rekli da je to u 15.00 časova i čoveku, ni krivom ni dužnom, izrekli opomenu, jer je on valjda, kao član Administrativnog odbora, trebalo da baca pasulj da bi znao da je to u 13.00 časova. Ali, gospođo Čomić, vi ste obmanuli građane Srbije. Sada je 15.15 časova, a sednica Administrativnog odbora nije počela. Sada bih volela da nam kažete, nakon što ja završim, ne bih volela da me prekidate, ukoliko ne osetite potrebu koja vam se s vremena na vreme javlja, kome ćete izreći meru opomene zbog toga što je javnost Srbije dovedena u zabludu, s vaše strane, da će Administrativni odbor zasedati u 15.00 časova i da će na dnevnom redu da se nađe tačka 9. sednice započete pre dva dana, a ta tačka 9. je uzimanje, odnosno konstatovanje podnetih ostavki za tri bivša poslanika SRS. Radi se o tome, i to je sada očigledno i očigledno je da je ono što smo mi u prepodnevnom delu pokušavali da objasnimo, sigurna sam, vrlo uspešno građanima Srbije, a i vi sami to znate, da vi iz Demokratske stranke niste spremni da se ponašate u skladu sa imenom svoje stranke. Očigledno je da nemate nameru da radite u skladu sa Poslovnikom, da poštujeteUstav Republike Srbije, očigledno je da je vama Manter i Ustav Srbije, i zakoni i Poslovnik Narodne skupštine. Vi radite isključivo po nalogu. Ne mislim ovaj put na vas lično, jer vi radite po raznim nalozima u toku dana, zavisi iz koje frakcije DS-a stignu, ali je činjenica da Boris Tadić radi isključivo po nalogu Mantera, američkog ambasadora. Izvinjavam se, devet sekundi sam prekoračila.
Nema povrede člana 27. Uvidom u stenogram može da se utvrdi da su do trenutka kada je izrečena prva, pa druga opomena poštovane sve obaveze predsedavajućeg po Poslovniku, pre nego što je izrečena mera jedne, pa druge opomene. Sednica Administrativnog odbora je bila zakazana u 15.00 časova i sve što će se dešavati na toj sednici je na članovima Odbora i na predsedniku Odbora. Predsednik, predsednica ili predsedavajući Narodne skupštine može da se, primenom člana 27, stara samo ako iz nekih razloga i bez objašnjenja članovima Odbora sednica nije održana, ili bilo koji drugi razlog da je tada nastupio pa da sednica nije održana u dogovoreno vreme. Da li žele reč ovlašćeni predstavnici? Narodni poslanik Milan M. Nikolić želi da govori o povredi Poslovnika i dobija reč na osnovu člana 100. stav 1.
Poštovani narodni poslanici, po Poslovniku, čl. 226. i 225, tražim obaveštenje konkretno od predsednika Skupštine. Radi se o sledećem: da li je dokument validan, prošao je skupštinsku proceduru, svi poslanici su ga dobili preko Administrativnog odbora, kada je konstatovana ostavka poslanika DSJagode Jorge? Taj dokument je zaveden 16. 12. 2008. godine, pa kaže: "Ostavka. Na osnovu člana 102. stav 2. Ustava Republike Srbije i ugovora o međusobnim pravima i obavezama, podnosim neopozivu ostavku na mandat poslanika u Narodnoj skupštini Republike Srbije. Istovremeno ovlašćujem podnosioca izborne liste ZES - Boris Tadić, odnosno ovlašćeno lice podnosioca izborne liste Borisa Rankovića iz Obrenovca, ulica Mislođinska 163...", matični broj nije bitan, "... da bezuslovno preda ovu ostavku, u skladu sa Poslovnikom Narodne skupštine Republike Srbije, za to nadležnom organu ili službi. Saglasno mojoj ostavci i prestankom mandata narodnog poslanika, potrebno je da, u skladu sa važećim zakonskim propisima, moj poslanički mandat dodelite licu sa izborne liste ZES - Boris Tadić, a po predlogu koji je članica koalicije DS predložila koaliciji. U Beogradu," bez datuma, "2008. godine, podnosilac narodni poslanik Jagoda Jorga. " Koliko se ja razumem, ovo je blanko ostavka koja je u skladu sa Ustavom, koja je uvažena i prošla svu proceduru. Tražim od predsednika Skupštine da mi da objašnjenje da li je ovaj dokument validan. Hvala.
Narodna poslanica Vjerica Radeta želi da govori o povredi Poslovnika i dobija reč na osnovu člana 100. stav 1. Izvinjavam se, narodni poslaniče Iliću, rečeno mi je da ste samo upozorili da narodni poslanik Milan Nikolić želi reč. Dobićete reč posle narodne poslanice Vjerice Radete.
Nije nikakav problem, stići ćemo svi na red, svi koji smo zainteresovani da učestvujemo u radu parlamenta. Gospođo Čomić, opet su član 106. i član 27. u pitanju, kada sam vas malopre upozorila kako ste grubo prekršili član 106. jer ste izrekli dve opomene kolegi Aleksandru Martinoviću vi ste rekli da to nije tačno i da postoje stenogrami, da može da se izvrši uvid na koji način ste vi reagovali. Gospodin Martinović je rekao: "Dame i gospodo narodni poslanici, rizikujem da dobijem opomenu, ali zaista moram da vas pitam, gospođo Čomić, kada će biti zakazana sednica Administrativnog odbora?". Vi kažete: "Izričem vam prvu opomenu, kao meru, zbog kršenja upozorenja datog, jer ste dva puta dobili informaciju" itd. Ovo je zaista nešto neverovatno. Idete dalje. Gospodin Martinović dalje napominje, podseća da je kralj Milan streljao radikale, a da to može da padne i Borisu Tadiću na pamet, što je očigledno, s obzirom na ponašanje, i kaže: "Gospođo Čomić, ponovo rizikujem da dobijem opomenu. Vi ste rekli – sednica je zakazana najpre u 15.00 časova, pa u 14.00 časova, pa vas sada pitam srpski – je l' u 14.00 ili u 15.00 časova? U koliko sati je zakazana sednica Administrativnog odbora?". Nemam vremena sve da čitam. Kaže: "Pitam vas sada srpski, još jedanput, je li u 14.00 ili 15.00 časova, da li možete da mi odgovorite?". Vi onda, naravno, počinjete vašu opservaciju i filozofiranje: "Narodni poslaniče, upozoravam vas da nastavljate da kršite Poslovnik...", gde ste našli taj osnov, to niko živi ne zna, ovde ga očigledno nema, i da je ovo upozorenje pre izricanja druge opomene. Kažete: "Narodna poslanica Nada Kolundžija, predsednica poslaničke grupe ZES, od strane vaših kolega pitana je nekoliko puta kada će biti nastavak zakazane sednice Administrativnog odbora. Narodna poslanica je, uvidom u stenograme možete videti, rekla da će to biti u 15.00 časova. Nakon toga sam ja kazala da vas molim da prekinemo da zloupotrebljavamo pravo na dobijanje reči, kada očigledno i poslanici poslaničke grupe SRS imaju informaciju o tome kada će biti nastavak sednice Administrativnog odbora, a tek nakon što je predsednica poslaničke grupe na vaš zahtev dala informaciju da će to biti u 15.00 časova.". Posle toga vaša tvrdnja, dakle: "Još jedanput sada, po vašem zahtevu predsedavajućoj...", vama, "... nastavak sednice Administrativnog odbora je danas, 11. februara u 15.00 časova.". Dakle, niste rekli: "zakazana je sednica", već ste rekli: "nastavak sednice je" ... Moje pitanje je, gospođo Čomić, zašto nema nastavka sednice Administrativnog odbora, da li ste spremni da povučete ove opomene koje ste protivposlovnički izrekli kolegi Martinoviću i da li ćete da se izvinite što ste se ogrešili o Poslovnik i što ste ... (Predsedavajuća: Tri minuta i trideset sekundi.) Hvala lepo. Izvinjavam se.
Zahvaljujem se na citiranju, pošto ste verodostojno za kolegu iz poslaničke grupe dva puta pročitali da je u svom izlaganju dva puta rekao "rizikujem da dobijem opomenu", što znači da pokazuje svest o tome da krši Poslovnik. Nije prvi put i nije jedini put da narodni poslanici krše Poslovnik, da to zna i onaj ko govori i da to znam ja i da se, u ime tolerancije i prećutnog dogovora, nijedna od mera ne izriče. Prethodna istorija komunikacije između raznih poslanika i mene kao predsedavajuće je neposredno pred njegovo javljanje bila završena izricanjem jasne mere upozorenja da će svaka zloupotreba traženja prava na reč da se govori o povredi Poslovnika i ako se pri tome sadržaj izlaganja ispuni političkim stavovima o početku sednice Administrativnog odbora biti osnov za izricanje opomene. Narodni poslanik Aleksandar Martinović, čije je znanje, i poslovničko i pravno, nesporno i uvaženo u ovoj skupštini, izlazi i dva puta kaže - rizikujem da dobijem opomenu. To pokazuje svest o nameri da se Poslovnik krši. Nije mi ostavio prostora, zaista, osim da se mera izrekne. Molim vas da sada saslušamo upozorenje koje saopštavam, da će kao povreda procedure obrazlagana odluka predsedavajućeg da se izrekne mera opomene smatrati osnovom za kršenje Poslovnika. Svi poslanici koji sede u ovoj sali sada znaju vrlo dobro da Poslovnik primenjujemo vrlo široko i tolerantno, počevši od primene čl. 225. i 226, što je tradicija svoje vrste, uz dobacivanje - demokratska tekovina; čak i sa tim da se složim, članovi 225. i 226. se primenjuju bez obzira na to što ne pripadaju pravu na reč za govor o tome gde je povređena procedura, već pripadaju poglavlju Prava i dužnosti narodnih poslanika. S obzirom na to da svi to znamo, molim vas da ne preteramo u kršenju prava dobijanja reči da se govori o povredi procedure. Narodni poslanik Aleksandar Martinović je svesno tražio da bude kažnjen opomenom u prvom i u drugom slučaju. Kada dobijete kompletan stenogram, ponavljam upozorenje, svako pozivanje na povredu Poslovnika zbog toga što je izrečena mera opomene smatraće se osnovom za izricanje mere opomene, jer su kaznene mere pravo predsedavajućeg. Narodni poslanik Radiša Ilić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, povod za moje obraćanje nadležnim organima ove države, odnosno Vladi Republike Srbije, a po čl. 226. Poslovnika o radu Narodne skupštine, i posebno Ministarstvu za poljoprivredu, šumarstvo i vodoprivredu jeste činjenica koja baca sumnju na Vladu Srbije da sredstva koja su planirana i opredeljena budžetom ne troši onako kako je zakonom koji je Narodna skupština izglasala predviđeno. Zato tražim obaveštenje od pomenutog ministarstva. Evo o čemu se radi. U budžetu za 2008. godinu u okviru sredstava namenjenih Ministarstvu za poljoprivredu, šumarstvo i vodoprivredu opredeljena su sredstva za projekat "Selo za 21. vek" koji obuhvata, čini mi se, 27 sela u Srbiji, maltene, u svakom okrugu po jedno. Sredstva su bila predviđena za izgradnju i rekonstrukciju infrastrukture po tim selima, kao što su škole, putevi, ambulante itd. Sredstva po jednom selu, a na osnovu već priloženih projekata, iznosila su od 30 do 50 miliona dinara, pa tako ispada da je ukupno jedna milijarda dinara bila predviđena za ovu namenu. Od toga, naravno, nije bilo ništa. Sve se svelo na besplatno reklamiranje stranaka na vlasti u toku predizborne kampanje. Obećanja su tako postala predizborna laž. Sela su ostala bez vodovoda, škola, bez puteva, a zašto sve to? Zato što Srbija ima upravo takvu Vladu, koja obeća jedno, a radi sasvim drugo, odnosno ono što nije od koristi građanima Republike Srbije. Jedna milijarda dinara je očigledno isparila, recimo, otišla je možda na plate Krišta i njegovih kolega u ostalim javnim preduzećima; otišla je na finansiranje, nažalost, gej udruženja, što je bruka i sramota i Vlade Republike Srbije i Ministarstva za kulturu; otišla je na raznorazne reprezentacije po elitnim hotelima i restoranima; otišla je na sumnjive usluge po ugovoru itd. Pola Srbije je, nažalost, prazno. Sela su opustela ili će to postati za koju deceniju. Umesto da baš tu država pokaže brigu za selo, ona, u stvari, tom selu zavrće slavinu. Sada se dešavaju tragikomične scene. Predsednici opština treba da objašnjavaju seljacima u tim selima kako ih nisu slagali oni već njihove stranačke kolege iz Vlade Republike Srbije. Treba objasniti i građanima predizbornu prevaru kojoj su bilo izloženi tokom kampanje za majske izbore, sličnoj onoj sa besplatnim akcijama Mlađana Dinkića. Tražim zvanično objašnjenje, odnosno obaveštenje, sa konkretnim imenima sela i dodeljenim iznosima sredstava, a u vezi sa projektom "Selo za 21. vek", kao i informaciju zašto nije došlo do realizacije ovog projekta u 2008. godini. Takođe tražim obaveštenje gde su utrošena ova namenska sredstva, ako već nisu za ono za šta su bila predviđena, kao i informaciju šta će uopšte biti sa ovim projektom u budućnosti. Zahvaljujem.
Reč ima narodni poslanik Dragan Todorović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, ja bih da pokušamo, istine radi, da razjasnimo kako i na koji način je došlo do toga da vi izreknete opomenu našem poslaniku Aleksandru Martinoviću, i mislim da će stenografske beleške biti dovoljne, ne sa željom da na bilo koji način vas stavimo na stub, nego zbog građana Srbije i poslanika, jer mislimo da ipak moraju, pre svega, da se poštuju činjenice i istina. Sada ću vam reći šta ste vi izjavili i zbog čega je Aleksandar Martinović postavio pitanje koje je postavio. Kažete vi: "Molim sve poslanike koji su u sali, a one koji nisu da se na neki način obaveste da je nastavak sednice Administrativnog odbora danas u 15.00 časova i da ne zloupotrebljavamo, ili u 14.00 časova, kad god je zakazana." Gospođo Čomić, da analiziramo: "Molim sve one koji su u sali i one koji nisu u sali", hajde da to ostavimo na stranu, ali kažete "da je nastavak sednice Administrativnog odbora danas u 15.00 časova i da ne zloupotrebljavamo, ili u 14.00 časova, kad god je zakazana". Možda je i u 13.00, možda je u 18.00. Gospođo Čomić, recite mi na koje ste vreme mislili. Ovo što sam pročitao, šta smo mi kao poslanici koji smo u sali i oni koji nisu u sali mogli da zaključimo, o kom vremenu se radi? Petnaest ili četrnaest? Verujte mi, Aleksandar Martinović je to uočio. Reagovao je odmah i hteo da vam postavi pitanje. Kada? Koje je to vreme? Pazite, on je član Administrativnog odbora. Nije bilo na oglasnoj tabli, nismo dobili u poslaničkom klubu, nisu članovi Administrativnog odbora dobili poziv za sednicu Administrativnog odbora. Znači, apsolutno bez ikakve želje da se krši Poslovnik, da vas dovodimo u neprijatnu situaciju, samo smo hteli tu jednostavnu činjenicu da saznamo, pošto ste nam vi rekli ovo što ste rekli, on je izašao i rekao - rizikujem da mi izreknete opomenu, ali jednostavno pitanje. Evo, gospođo Čomić, ja ću da siđem, molim vas, na osnovu ovoga, recite mi kada je bio zakazan Administrativni odbor?
Bez obzira na to što niste naveli član Poslovnika koji je prekršen, na šta ste obavezni, a uvidom u stenogram, dakle, u vreme za koje čitate belešku može se videti, evo dokaza još jedanput, narodni poslanik Dragan Todorović kaže: "Zaboravio sam, član 106." Ista situacija dobacivanja bila je i kada sam nakon 15.00 časova rekla u 14.00 časova, jer ste vi iz klupe dobacili: "Nije u 15.00, nego u 14.00 časova". Postoji vreme između stenografske beleške koju ste sada čitali i još poslanika koji su govorili i moje izrečeno upozorenje kada smo definitivno utvrdili da je sednica zakazana za 15.00 časova. Nakon toga narodni poslanik Aleksandar Martinović dobija reč na osnovu člana 100. i u prvom izlaganju, izostavljam u slobodnom citatu, dame i gospodo poslanici, kaže: "rizikujem da dobijem opomenu", što pokazuje svest o tome da je za govornicu izašao sa svešću da krši Poslovnik i da računa na to da neće biti kažnjen. Da nisam izgovorila upozorenje da će se takvo obrazlaganje smatrati osnovom za opomenu, ja bih i tada prešla preko toga. Pošto sam neposredno pre njegovog javljanja jasno kazala da će se traženje prava na reč po članu 100. i obrazlaganje povrede Poslovnika smatrati osnovom za opomenu, onda je opomena izrečena, nakon čega je... Još jedanput se zahvaljujem poslanicima SRS koji citiraju svog kolegu, ponavljam, nesporno je njegovo poslaničko umeće i njegovo pravničko znanje, dakle, drugi put kaže: "rizikujem da dobijem opomenu". To je bio razlog zašto mu je izrečena i druga opomena. Sada ponavljam upozorenje: svako traženje reči, a zatim u izlaganju isticanje primedbe zbog izricanja opomene smatraće se osnovom za izricanje opomene. Molim vas da to imamo u vidu. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pozivam se na član 100. stav 4. Gospođo Čomić, hvala vam veliko što ste utrošili dosta vremena da nam objasnite, ali to što ste vi objašnjavali uopšte nisam pitao. Molio bih vas da se vratimo na temu, kako neki vole da kažu, pa da mi na osnovu stenografskih beležaka... Pročitao sam, ako treba još jedanput ja ću to uraditi, ali da ne bi ispalo da zloupotrebljavam govornicu samo vas molim, na osnovu ovoga što ste rekli kako bi poslanici u sali i van sale mogli da znaju koje je to vreme, da nam kažete u koliko časova je bio zakazan Administrativni odbor, ništa više, gospođo Čomić. Pretpostavljam, ovo su zdravorazumski ljudi, neće biti nikakvih problema. Nećemo mi uopšte po ovom pitanju više da se javljamo kada je Administrativni odbor zakazan, ali nam recite u koliko, jer vi kažete da ste imali obaveštenje. Molim vas, recite poslanicima u koliko sati je bio zakazan Administrativni odbor, na osnovu stenograma i vaših reči koje ste izgovorili ne prilikom govora Aleksandra Martinovića, nego pre njega, posle izlaska gospođe Nade Kolundžije. Stvarno bih vas molio, samo nam recite koje je to vreme, i ništa više. Hvala vam veliko, gospođo Čomić.
Još jednom niste naveli član Poslovnika koji je povređen. To verovatno sada treba da se pretvori u praksu, da predsednici poslaničkih grupa to ne moraju da rade, a moraju. Dakle, morate da navedete član Poslovnika koji je povređen. (Dragan Todorović, sa mesta: Član 100. stav 4, rekao sam.) Taj član Poslovnika nije u vezi sa onim što ste u izlaganju obrazlagali i molim vas da uvidom u stenogram sami utvrdite, od dela stenograma koji ste čitali do dela stenograma kada je narodni poslanik Aleksandar Martinović dobio reč, da sami čitanjem stenograma utvrdite u kom trenutku je nepobitno bilo utvrđeno da je sednica Administrativnog odbora u 15.00 časova. Narodni poslanik Filip Stojanović želi da govori o povredi Poslovnika i dobija reč na osnovu člana 100. stav 1.
Poštovani narodni poslanici, dame i gospodo, javljam se po čl. 225. i 226. Poslovnika Skupštine Srbije i tražim obaveštenje od Vlade Srbije i Ministarstva za KiM. Znamo koliko su pregovori od šest tačaka važni za srpsku zajednicu na Kosovu i Metohiji, ali albanska strana i njihovi lideri su sve nervozniji, jer postoji uslovljavanje sa albanske strane da Srbija treba da prizna nezavisnost Kosova. Od međunarodne zajednice se traži da pregovori Beograda i Prištine teku na ravnopravnom nivou, kao između dve suverene države, što je nerealno i nemoguće. Srbija ne sme priznati nezavisnost Kosova, ali ne sme dozvoliti nikakvo uslovljavanje za bilo kakve pregovore. Svi znamo da je još uvek na snazi Rezolucija 1244 Saveta bezbednosti UN koja Srbiji garantuje suverenitet i teritorijalni integritet. Tražim od Vlade Srbije obaveštenje i objašnjenje da li je tačno da gospodin Zanijeri vodi tajne pregovore sa našim ljudima iz Beograda na Brezovici, a da ovaj dom nije upoznat, niti smo mi poslanici informisani o tako važnim stvarima. Sa druge strane, Zanijeri vodi takođe tajne razgovore sa albanskim liderima kako bi ih ubedio da sednu za pregovarački sto gde bi Piter Fejt, kao specijalni izaslanik EU, učestvovao kao posrednik. Albanci traže od UN da ne učestvuju u pregovorima, jer je njihova misija, kako kažu, praktično završena formiranjem kosovskih bezbednosnih snaga, čije je delovanje počelo 21. januara 2009. godine. Njihov sastav, kao što znate, sačinjavaju pripadnici OVK, tj. UČK. U ovom trenutku ove snage predstavljaju potencijalnu i ozbiljnu pretnju za mir i stabilnost u regionu, a posebno na Kosovu i Metohiji. Ugrožavaju stabilnost celog Balkana. Ove snage su formirane kao nelegalna paravojna organizacija, koja predstavlja jasnu pretnju za bezbednost Srbije. Poštovani narodni poslanici, dame i gospodo, vi iz vladajuće koalicije, ne zaboravite, vi ste praktično od 2000. godine uništili sve što se zove vojska i policija, a sve u dogovoru sa vašim prijateljima sa Zapada koji su vas doveli na vlast. Zašto? Da bi uništili sve što je srpsko i pravoslavno. Sve što su tražili, sve ste im dali, i još traže i nigde kraja, samo zato što nemamo domaćina da jednom kaže – dosta. Sada predsednik Republike Srbije Boris Tadić oštro protestuje kod generalnog sekretara UN Ban Ki Muna, pa onda kod generalnog sekretara NATO-a, ali od toga nema ništa, jer oni spremaju svoju vojsku za nova osvajanja, potpomognuti Amerikancima, Englezima i Nemcima. Zato tražim od predsednika Republike Srbije Borisa Tadića da se obrati poslanicima u parlamentu i svim građanima Srbije i da nam da odgovor na neka pitanja, šta će konkretno preduzeti. Hvala.
Narodni poslanik Paja Momčilov želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, poštovani predsedavajući, prinuđen sam da ponovo reklamiram povredu člana 100. našeg poslovnika. Ponovo čitam poslednja dva stava. Naravno, to mi ne ulazi u vreme. "Predsednik Narodne skupštine je dužan da nakon toga da objašnjenje". Znači, nakon onoga što iznese poslanik kao povredu. Završni stav: "Ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će, bez pretresa, odlučiti o tom pitanju u danu za glasanje". Gospođo Čomić, nijednog trenutka niste postupili po članu 100. Poslovnika, a uvek započnete davanje reči nekom poslaniku citirajući ovaj član. Vi permanentno kršite Poslovnik Narodne skupštine. U čemu se ogleda to vaše kršenje? Prvo, sednice vodite na autoritaran način. To je vaš problem. Gospodin Novaković, koji je predsedavao, tolerantan je čovek, koji to sebi nikada ne dozvoljava, niti da analizira šta je ko mislio, niti da nas deli prema tome da li imamo pravnog umeća ili znanja, pa na osnovu toga da možemo da imamo više ili manje prava. Gospođo Čomić, mi smo ovde svi jednaki, ali vi sebi dozvoljavate nešto što je u parlamentu i u demokratiji nedozvoljeno. Vi arbitrirate. Vi kažete "nema povrede Poslovnika" i stvar je završena. Vi ne poštujete poslednji stav člana 100, gde se ne daje vama pravo da presudite. Vi ste svoje uradili, dali ste tumačenje. Ko presuđuje? Svi poslanici. Vi nemate autoritet parlamenta u tom trenutku i ne možete ga nositi. Na stranu što i ne zaslužujete, na stranu što ste niz ovih kazni izrekli danas, i gospodinu Martinoviću, neopravdano. Čovek je pokušao da upotrebi član 27. i da dobije neophodnu informaciju za dalje postupanje. Samo je to čovek pokušao. Plediram na član 27: "Stara se o blagovremenom i usklađenom radu radnih tela Narodne skupštine". Čuli smo i kako je citiran stenogram. Vi redovno kažete: "uvidom u stenogram može se zaključiti", ali stenogram se tek pravi, vi nemate uvid u taj stenogram. Vi toliko daleko idete, pa nam i leksička predavanja držite. Gospođo Čomić, nisam ja kriv što srpski jezik nema 450.000, kao u Vebsteru. Jezik je nešto što je živa stvar i promenljivo. Kad neko kaže "reklamiram Poslovnik", može da kaže, i to nije u suprotnosti sa srpskim jezikom. Drugo je pravopis. Pravopisna pravila su nešto drugo i to treba poštovati. Molim vas da odgovorite meni zašto vi ne poštujete zadnji stav člana 100. i za to date objašnjenje. Hvala.
Narodni poslaniče, nema povrede člana 100, ni u trećem ni u četvrtom, poslednjem stavu. Kada god narodni poslanik želi da govori, dobije reč. Kada obrazloži, ako obrazloži povredu Poslovnika, u obavezi sam da mu kažem da li je ili nije povređen. Ako se slažem sa narodnim poslanikom da je došlo do povrede, nema razloga da mu dajem objašnjenja. Ako mislim da nema povrede Poslovnika, onda dam objašnjenje. Na narodnom poslaniku je izbor da li želi da se o tome Skupština izjašnjava ili ne. Na taj način je član 100. primenjivan u svakom pojedinačnom slučaju. (Paja Momčilov, sa mesta: Vi kažete da poslanik dobacuje. Evo, sada dobacujem, nezadovoljan sam ovim što ste vi kazali. Znači, ovo je neformalno komuniciranje, na šta vi mene upućujete i to je opet kršenje Poslovnika sa vaše strane.) Narodni poslaniče, tražili ste od mene objašnjenje i objašnjenje ste dobili. Nakon toga ste mi se neprimerenom komunikacijom obraćali sa mesta, znajući da imate prava da tražite reč po Poslovniku i da se pozovete da sam u objašnjenju kršila proceduru, da niste zadovoljni i da želite da se Skupština izjasni. Taj deo nije sporan. Sporno je to što smatrate da imate prava da mi se, nasilnom komunikacijom i kršenjem Poslovnika, obraćate sa mesta i što se smatra da to treba da toleriše svaki predsedavajući. To je nedopustivo. Razlog zašto vam nije izrečena opomena je taj što smatram da se nas dvoje i ostalih 240 poslanika borimo da jedni druge razumemo i kada tako komuniciramo. Molim vas da tu vrstu komunikacije kontrolišete. Narodni poslanik Zoran Krasić želi da govori o povredi Poslovnika i dobija reč na osnovu člana 100. stav 1.
S obzirom na to da baš nisam mnogo spreman da preuzimam veliki rizik, moram da vam kažem da sam izašao i pozivam se na član 226. Poslovnika, još uvek važećeg. Tražim od vas, ne lično od vas po imenu i prezimenu, nego od funkcije, vaše i onoga ko je predsednik Narodne skupštine, jer smatram da su potrebna, dodatna obaveštenja, a bogami i temeljna objašnjenja ne samo meni, nego svim poslanicima koji se nalaze u Narodnoj skupštini Republike Srbije. O čemu se radi? Gospodin Srboljub Živanović je dobio (predaću vam, gospođo Čomić, na kraju ovaj original, a mogao bih i odmah da vam to dam) u Skupštini pismo. Verovatno je poslato iz Beograda, junak se nije potpisao, ali sudeći po vrlo skromnom fondu reči i upotrebi raznih psovki na račun porodice Srboljuba Živanovića, smatram da Narodna skupština mora da reaguje, kao što mora da reaguje i povodom nekih poternica koje su se lepile ovih dana i takođe tražio, navodno, poslanik SRS. Kada dajete ta objašnjenja ili tražite od nadležnih organa da postupe po ovim informacijama, samo da vam skrenem pažnju da se u ovom anonimnom pismu nalazi vokabular koji je upotrebljen ovde pre nekoliko dana iz jednog reda, doslovce je čovek napisao ono što je rekao javno, pa su ga razdvajali svi. Ako može da se uđe u trag nekome ko šalje poruke iz Čikaga ili iz Australije, verovatno može da se uđe u trag i ko je autor ovakvog pretećeg pisma. Naravno, poštovani gledaoci, ovo morate da shvatite u kontekstu nagoveštaja ukidanja prenosa, restrikcija u pogledu mogućnosti poslanika da obaveste javnost o tome šta se dešava, u kontekstu neke buduće tačke dnevnog reda gde treba da se da saglasnost na statut AP Vojvodina, u kontekstu činjenice da ova Narodna skupština nije donosila rezoluciju o Kosovu i Metohiji, o Euleksu, u kontekstu svega ovoga što se dešava u političkom životu. Naravno, SRS i njeni poslanici postaju predmet progona, pretnji, kako od strane onih koji zvanično nešto uskraćuju, tako i onih koji anonimno prete da će da kolju familiju, da ubijaju. Zbog poslanika SRS i svih poslanika u Narodnoj skupštini zamolio bih da od nadležnih organa tražite da intervenišu, vi da tražite, Narodna skupština da traži da se ovo zaustavi. (Predsedavajuća: Tri minuta i trideset sekundi.) Izvinjavam se, vidite i sami da sam bio u pravu što se tiče rizika.
Reč ima narodni poslanik … (Nataša Jovanović: Na šta ovo liči, gospođo Čomić?) Molim vas, ako ste završili i vratili se na svoje mesto... poslanicu Natašu Jovanović molim da me ne ometa pri vođenju sednice. Reč ima narodni poslanik Aleksandar Martinović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, danas, 11. februara, Srbija se nalazi na pragu uvođenja otvorene političke diktature. Suspendovani su Ustav, zakoni, Poslovnik i jedina volja koja se poštuje u ovom trenutku jeste volja nekrunisanog kralja Srbije Borisa Tadića. Što se tiče sednice Administrativnog odbora, trebalo je da ona bude nastavljena danas, ta započeta 34. sednica, a od narodnih poslanika iz DS došao je samo predsednik Odbora Nenad Konstantinović, konstatovao je da ne postoji kvorum i rekao nam je: "Majke mi, zakazaću novu sednicu u petak". Time je drastično pogazio član 77. stav 3. Poslovnika o radu Narodne skupštine koji kaže da se rasprava na sednici Odbora vodi bez obzira na broj prisutnih članova Odbora. Dakle, 34. sednica Administrativnog odbora je započela juče i nije bilo nikakve potrebe da se utvrđuje kvorum. Ovo nije nova sednica, ovo je nastavak započete sednice. Rasprava na sednici Administrativnog odbora je mogla da se vodi. Tražio sam reč. Nenad Konstantinović mi nije dao reč i tako je sednica završena. Sada je potpuno jasno da je Tomislav Nikolić čedo Borisa Tadića. Zaista molim narodne poslanike iz SRS da više ne uzimaju u usta Tomislava Nikolića. Očigledno je da je jedini krivac za slom pravnog sistema u Republici Srbiji Boris Tadić. Očigledno je da više u Srbiji ne vrede nikakva pravila. Džaba vama pozivanja na evropske principe, na EU, na Savet Evrope, Srbija postaje jedna orijentalna despotija i pitanje je šta će biti sa svima nama. Još samo počnite da hapsite članove SRS, otvorite koncentracione logore, počnite da nas streljate i onda će priča da bude završena. Mislim da su opomene koje izričete narodnim poslanicima suviše blage. Znate, kralj Milan je streljao radikale. On se makar služio nekim viteškim sredstvima. Vi se služite takvim sredstvima da obećavate iz dana u dan... Pa, vi se smejete. Vama je sve smešno. Vi ste državu doveli do propasti. Država je iz godine u godinu sve manja i manja. U nasleđe ste primili 2000. godine celovitu SRJ; pod vođstvom Borisa Tadića, oduzeše nam Kosovo i Metohiju, a sada vi na tacni nudite Vojvodinu. Evo, danas pišu novine, vi gospodine, koji se smejete, u Novom Sadu u kom je izglasan statut Vojvodine, za koji ste glasali i vi iz DS, ispisane parole "Srbe na vrbe", veliko slovo "U", i to u krugu univerzitetskog kampusa, tamo gde dolazi hiljadu studenata. Vi mi kažite da je to slučajno. Vi se smejete. Pazite da ne bude kasno. Nadam se da i vi imate decu. Nadam se da i vi želite da vaša deca žive… (Predsedavajuća: Tri minuta i trideset sekundi.) Završavam. Nadam se da i vi želite da živite u Srbiji u kojoj ... (Predsedavajuća: Molim narodne poslanike da omoguće narodnom poslaniku Aleksandru Martinoviću da, bez obzira na prekoračenje vremena, dovrši svoje izlaganje.) Molim vas, gospođo Čomić, nije sporno. Što se mene tiče, možete da me streljate. Imam malu decu, zapamtili su, makar ću ući u istoriju. Ovo je zaista prevršilo svaku meru. Kažite – nećemo da vam vratimo mandate, možemo da radimo šta nam je volja. To je bolje nego da nas zamajavate i vučete za nos. Vi dovodite u nezgodan položaj predsednika Administrativnog odbora... (Predsedavajuća: Četiri minuta.) … čovek ne zna šta da kaže od sramote. Nemojte bar njega da brukate. Kažite otvoreno – ne damo vam mandate, uzećemo svih 78, pohapsićemo vas itd. To je bolje i poštenije nego to što vi radite. Vi brukate državu Srbiju.
Četiri minuta i trideset sekundi. Nema povrede člana 77. stav 3. Današnja sednica nije ni prva ni poslednja koja je trajala više dana i od članova odbora, i tog i svakog drugog, zavisi kada će biti nastavak. Za danas zakazan, 15, kada god vam je rečeno da će nastavka biti. Vas molim da u pokušaju obrazloženja da je došlo do kršenja člana 77. svoje izlaganje uskladite sa obavezama po Poslovniku, da ne upotrebljavate u ophođenju sa drugim poslanicima neprimerene reči. Narodni poslanik Aleksandar Martinović dobacuje: "Što se poslanici smeju?" Posao predsedavajućeg je da poslanike upozorava na nedopustivost dobacivanja i na nedopustivost ometanja narodnih poslanika. Tokom vašeg izlaganja, a tokom prekoračenja vremena, upozorila sam poslanike da vam omoguće da završite svoje izlaganje, bez obzira na to što prekoračujete vreme po Poslovniku, u trajanju od tri minuta, da izreknete povredu u proceduri za koju smatrate da je do nje došlo. Narodni poslanik Miloš Aligrudić želi da govori o povredi Poslovnika i dobija reč na osnovu člana 100. stav 1.
Ističem povredu člana 104. stav 1. a vi ćete, kao što imate običaj, nakon mog izlaganja reći da li ima ili nema te povrede, po vašem mišljenju. Kaže član 104. stav 1: "Narodni poslanici dužni su da poštuju dostojanstvo Narodne skupštine." To se odnosi na sve, a odnosi se i na predstavnike vladajuće koalicije koji, po mom dubokom uverenju, ne samo danas nego i svih ovih dana, proteklih nedelja, ne poštuju dostojanstvo ovog doma. Ne samo u načinu ophođenja na samoj sednici, nego i u načinu na koji se organizuje rad Narodne skupštine, a vladajuća koalicija je za to odgovorna, načinu na koji se organizuje rad odbora Narodne skupštine, načinu na koji se doprinosi jednoj drugačijoj atmosferi u Narodnoj skupštini, koja sigurno ne sme biti ovakva kakva je sada. Ptice na grani znaju šta je ovde problem i šta je suština onoga što treba da bude predmet rasprave na Administrativnom odboru kada je reč o mandatima. Vi ste iz vladajuće koalicije smislili sledeću taktiku kako da ovu stvar završavate i prolongirate – tako što vaš predsednik Administrativnog odbora, koji tamo, prvo, ne bi smeo ni da bude predsednik, jer je dogovor na sastanku šefova poslaničkih grupa pre pet-šest meseci bio da tu poziciju treba da drži opoziciona politička stranka, pa je to na jedan potpuno neprimeren način dogovoreno i urađeno... Sada taj isti vaš predsednik Administrativnog odbora zakazuje sednicu Administrativnog odbora sa temom koja se tiče mandata narodnih poslanika, o kojoj treba odlučiti u odnosu na ono što je u materijalu za sednicu Administrativnog odbora. Zatim predsednik Administrativnog odbora ne obezbeđuje kvorum, koji vladajuća koalicija mora da da za sednicu Administrativnog odbora, kao i za svaku drugu sednicu, kao i za ovu ovde kada se daje onaj kvorum ujutru od 84 ili kvorum za glasanje od 126. Vi hoćete da kažete da postoji poslanička grupa u parlamentu, a neka je to i SRS, pretpostavljam da je to vaša poruka, kojima je nešto od neposrednog ličnog interesa, pa da oni to izvole završiti sami. Da li je to poruka? Da li je to ono na šta smo vas mi upozoravali kada smo rekli da vladajuća koalicija mora na sebe da preuzme obavezu da reši problem koji je dobrim delom sama produkovala. Zato imate ovakvu sednicu danas i zbog toga ste bili "prinuđeni" da idete sa ovakvim terorom kada je reč o podnošenju vanrednih izmena Poslovnika Narodne skupštine, potpuno van reda i sklada oko kog smo se dogovorili kada smo radnu grupu formirali. Na taj način doprinosite rušenju i kvarenju atmosfere u Narodnoj skupštini Republike Srbije. Šta to znači? Nisam prisustvovao sednici Administrativnog odbora danas iz ovih razloga, jer mora da se vidi, da se ogoli do kraja ko je odgovoran i ko stoji iza ovakvog stanja i produžavanja ovakve agonije u Narodnoj skupštini. To ste vi. Zašto mislite da bi opozicioni poslanici, naravno sem onih kojima je to od neposrednog interesa, došli i na papazjaniju koju ste vi pravili ovde mesecima i još uvek je produžavate davali kvorum i rešavali problem za koji ste vi, očigledno, odgovorni i prozvani da ga rešite. Izvolite, gospodo, uradite to. Šta znači to bacanje kamena i pravljenje žabica po vodi? Te počeo je Administrativni odbor juče ili prekjuče, pa se nešto nastavio, pa nije bilo kvoruma, pa se ne da ljudima …. (Predsedavajuća:Tri minuta i trideset sekundi.) Hvala vam. Završavam. To nije u redu. Vi ste jedini i isključivi krivci za ovo stanje i za ove prolongirane rasprave u Narodnoj skupštini. Kada bude došlo ono što je na dnevnom redu reći ću vam šta mislim o ovim vašim glupostima koje ste pisali za izmenu Poslovnika.
Narodni poslaniče, nema povrede člana 104, niti je sadržaj vašeg izlaganja obrazloženje bilo kog kršenja procedure. Jedino što mogu da razumem je to da je, po vama, kršenje procedure da su pripadnici vladajuće većine u obavezi da daju kvorum na sednicama Narodne skupštine ili na sednicama odbora, što je netačno i u suprotnosti sa članovima Poslovnika koji definišu šta je kvorum i na šta su narodni poslanici obavezni kada je u pitanju utvrđivanje kvoruma. Dakle, nema povrede člana 104. Reč ima narodni poslanik Miloš Aligrudić. Želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, uvažavam vaše pravo da date objašnjenje nakon isticanja povrede Poslovnika, naravno, koje proističe iz načelnih odredaba člana 27. ovog poslovnika gde se starate o primeni Poslovnika, ali moje mišljenje je da vam to ne daje pravo na pogrešnu interpretaciju onoga što sam ja govorio. Nisam istakao povredu člana 104. zbog toga što vladajuća koalicija nije dala kvorum na sednici bilo kog odbora Narodne skupštine. Moja primedba je bila ta da sam protumačio da je ukupnim ponašanjem i delovanjem vladajuća koalicija, ne samo na sednici odbora, današnjoj sednici, nego uopšte, kada je reč o načinu kako se vodi Narodna skupština, organizuju sve sednice odbora, uključujući i ovu sednicu na kojoj sada mi sedimo, organizovano i smišljeno dovela do toga da se narušava dostojanstvo ovog doma i da se produkuje ovakva atmosfera. Moguće da je moje tumačenje pogrešno, vi mi skrenite pažnju na to, ali ono što ste vi rekli nije ono što sam ja rekao.
Narodni poslaniče, nema povrede člana 27. Možete izvršiti uvid u stenogram sopstvenog izlaganja u kojem stoji tvrdnja da je vladajuća većina u obavezi da obezbedi kvorum na sednicama Skupštine, na sednicama odbora, što je netačno. To je jedini deo vašeg obrazloženje koji sam ja mogla da shvatim kao povredu procedure i zato sam rekla da je to netačno i da predstavlja pozivanje na kršenje članova Poslovnika kojima se definiše kvorum u Narodnoj skupštini za vreme sednica ili za vreme rada radnih tela, u koja spadaju i odbori. Narodna poslanica Gordana Pop-Lazić želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, dame i gospodo narodni poslanici, neophodno je da vam još jednom razjasnim da postoji povreda člana 77. koji govori o tome kako teče sednica odbora. Stav 3. je potpuno jasan, pročitaću ga; piše da se rasprava na sednici odbora vodi bez obzira na broj prisutnih članova odbora. Tačno je da danas nije bilo kvoruma za odlučivanje, ali je bilo dovoljno članova Odbora da se vodi rasprava. Ta sednica je započeta juče u 9.30 časova, a danas je nastavljena i stav 3. člana 77. koji je važeći omogućavao je da ta rasprava otpočne. Nije važno kad će da se završi, možda sledeće nedelje, ali je danas mogla da teče. Gospodin Konstantinović nije mogao da uzme sebi za pravo da kaže da će zakazati novu sednicu, a da ovu koja je započeta nikad ne završi. Jutros sam vas upozoravala na prevaru koja se sprema. Sada nema gospođe Nade Kolundžije ovde da me pogleda u oči, jer je očigledno bilo da sam imala pravu informaciju i da sam prozrela njene namere, tj. vaše namere. U ovoj državi, nažalost, nema vladavine prava, ovde vladaju "sveti" Boris, "sveti" Manter, "velikomučenici", ili "prepodobna" Nada Kolundžija ili Gordana Čomić, ali pravde, Ustava, zakona, prava – nema. Sve dok je tako, u ovoj državi će biti haosa. Sve je to, naravno, uvezano sa Hagom. Nemojte da mislite da se to sinhronizovano ne radi. Haški tribunal, Demokratska stranka, ova nova "atlantistička zvezda", sve je to uvezano – protiv koga? To delovanje je protiv Srbije i protiv srpskog naroda, da se uništi sve što je nacionalno, sve što je srpsko, svaka institucija. Sada je na radu parlament, sutra će biti neka druga institucija, a sve su već načete, uključujući, nažalost, i Srpsku pravoslavnu crkvu. Samo, ovo je zvezda padalica. Nećete moći dugo da je držite u orbiti. Kad-tad ćete morati da se suočite sa stvarnošću, kad-tad ćete morati da donesete neku odluku. Samo hoću da vas podsetim da imate nelegitiman parlament koji donosi zakone. Ne zaboravite, takvi nelegitimni poslanici odlučivaće vam i o statutu Vojvodine. Uzmite se u pamet i razmislite koga ko ovde predstavlja. Da li demokratija podrazumeva vladavinu naroda i samim tim preko nas, neposredno izabranih narodnih predstavnika, narod vlada, ili će ovde da vlada Manter, ili neko drugi? Zaista ne znam koliko ste neozbiljni i ne mogu da shvatim da u ovom istorijskom trenutku, kada moramo da rešavamo ovako važne stvari za državu, vi dozvoljavate ovakav haos u ovom visokom domu.
Nema povrede člana 77. Reč ima narodni poslanik Vladan Batić. Želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, dame i gospodo narodni poslanici, član 98. stav 2. Gospođo predsedavajuća, predlažem da odredite pauzu u radu Narodne skupštine i da se rad Narodne skupštine nastavi nakon sednice Administrativnog odbora, na kojoj bi se odlučilo o tim famoznim mandatima, jer Skupština očito ne radi, da ne izigravamo ovde, tobože, održava se sednica Narodne skupštine. Očigledno je da po dnevnom redu ona neće raditi dok se ne donese ta odluka na sednici Administrativnog odbora. Zaista vas molim, ovo je jedna dobronamerna sugestija. Naravno, kad građani gledaju ovakav prenos nikog ne interesuje rad takvog parlamenta i naravno da ne treba ni da se prenose ovakve sednice na kojima ne odlučujemo o onome o čemu treba da odlučuje skupština. To je, naravno, povezano i sa odredbom člana 27. stav 1. alineja 4. Dakle, ja vam najdobronamernije predlažem da prekinemo ovu agoniju, da se napravi pauza i da najzad Administrativni odbor odluči, meni je apsolutno svejedno, ovako ili onako, ali da se definitivno stavi tačka na ovo što se pretvara zaista u teatar apsurda ili, ako hoćete, u lakrdiju. Hvala.
Zahvaljujem, narodni poslaniče, na sugestiji, i vama i svima drugima koji, pozivajući se na član 98, sa vrlo konstruktivnim predlogom, smatraju da bi se konsultacijama ili prekidom ovo promenilo. Član 27. podrazumeva i dovoljno informacija koje omogućavaju procenu da li konsultacije sa šefovima poslaničkih grupa ili određivanje dužih pauza omogućavaju drugačiju atmosferu rada, odnosno promenu strategije jedne poslaničke grupe da se govori samo o povredama Poslovnika. Pošto takve procene nema, nastavićemo danas do 17.50, po prethodnom dogovoru, dok ne bude završen direktni prenos sednice Skupštine. Molim da uđe u stenogram da će biti izjašnjavanje o povredi Poslovnika koju je u odgovarajućem času, satu i minutu izrekla narodna poslanica Gordana Pop-Lazić, a neposredno pre nego što je reč data narodnom poslaniku Vladanu Batiću. Reč ima narodni poslanik Slobodan Maraš.
Poštovano predsedništvo, dame i gospodo narodni poslanici, javio sam se zbog povrede člana 104, ali isto tako i zbog želje da vam predložim da postupite u skladu sa članom 98. st. 2, kao što je gospodin Batić malopre rekao. U nedelji koja je prethodila onoj pauzi, kada smo birali delegacije, kada smo birali RIK, vladajuća većina je uspela u nameri da od ovog parlamenta, gospođo potpredsednice, napravi "kaljugu", svesno. To isto radite i ove nedelje, potpuno ste svesni da neće biti funkcionisanja parlamenta dok ne rešite problem. Pokušali ste da na Administrativnom odboru, koji ste zakazali, a koji zbog kvoruma nije održan, prebacite odgovornost na opoziciju tako što ste dali signal nekome iz vladajuće većine da ne dođe na Administrativni odbor. Mi iz LDP-a i ove nedelje smo pokazali punu spremnost da radimo na onome što pokušavate da uradite sa ovim poslovnikom. Podneli smo amandmane sa željom da taj poslovnik bude mnogo brži put ka onome šta želimo i vi i mi. Dozvoljavate da drugi dan u ovoj nedelji ne radimo ništa, ne raspravljamo o onome što je tema. Siguran sam da kod svih postoji spremnost da raspravljaju o predlogu promene Poslovnika koji je vladajuća većina predložila, ali to mogu da rade samo onda kada budu imali čistu situaciju. Čistu situaciju će imati kada se održi Administrativni odbor. Ne želite to da uradite. Verujem da je to strategija da od ovog parlamenta napravite živo blato. Računate da ćete i sa tim poslovnikom imati jedno jako oružje kada je u pitanju opozicija. Imao sam već prilike da vam to kažem, ponoviću sada, smatram da će to oružje koje ste odabrali biti bumerang i da će se to vratiti protiv vas, da će biti udarac koji će biti upućen vladajućoj većini koja zbog ove nespremnosti da preuzme odgovornost da reši bilo koji problem sve svaljuje na opoziciju. Danima slušamo kako opozicija opstruiše. Pa, šta je ovo sa Administrativnim odborom, nego opstrukcija vladajuće većine? Svesno dovodite ovaj parlament do toga da svako ko gleda i učestvuje u radu može slobodno da se postidi. Nema potrebe za tim. Preuzmite odgovornost, rešite problem. To sam rekao i one tamo nedelje, ne možete žmuriti i čekati da nešto samo od sebe prođe. Neće proći. Preuzmite odgovornost, rešite problem, da možemo da se bavimo životnim pitanjima koja su bitna za građane. Ovako sve više tonemo. Ako je to vaša strategija, to je u redu, a ako to nije vaša strategija, onda veliku grešku pravite. Bojim se da će oružje koje ste izabrali kada menjate ovaj poslovnik biti bumerang, da će se vratiti protiv vas i da će vas udariti. Ne zaboravite da će izbori biti kad-tad i vi možete biti opozicija.
Narodni poslaniče, za to smo se i borili, da jedni budu na vlasti, pa drugi da budu na vlasti. Zahvaljujem i vama na konstruktivnom komentaru člana 98. stav 2. Poslovnika koji podseća predsedavajućeg da može držanjem konsultacija da napravi dogovor. Ponavljam odgovor koji sam već dala određenom broju poslanika koji na takav način žele da poprave atmosferu rada na ovoj sednici smatrajući da nije odgovarajuća. Na osnovu člana 27. predsednica i predsedavajući su u obavezi da naprave procenu da li od sastanaka sa šefovima poslaničkih grupa ili od određivanja dužih pauza u radu ima efekta u promeni političke strategije poslanika ili jedne od poslaničkih grupa koja legitimno i legalno učestvuje u radu Skupštine. Pošto to nije slučaj, nastavljamo rad do 17.50 časova. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, pozivam se na član 98. stav 2: "Predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje". Gospođo Čomić, mislim da ste čuli glas razuma. Ovde su izašla tri predsednika poslaničkih grupa koji su ukazali na probleme u radu Narodne skupštine. Ti problemi očito ne mogu da se reše. Ovaj današnji rad i sutrašnji rad neće doneti nikakve rezultate, a iskreno se nadam da želite neki rezultat, nadam se da vam nije cilj da ovde sedimo, da pokažete građanima Srbije kako isterujete svoju volju ili način na koji mislite da će biti vama politički koristan, a nekome drugome štetan. Iskreno se nadam da vas ne vode ti motivi. Iskreno se nadam da želite da dođete do mogućnosti da Skupština radi. Ne mogu da verujem šta je u pozadini svega ovoga što radite; da li je možda pokušaj da se uvede neka vrsta diktature, uz onemogućavanje parlamenta preko restriktivnog Poslovnika, zabranu direktnih prenosa, eliminacijom RIK-a i izborom državne izborne komisije, što govori da polako na mala vrata uvodite diktaturu. Znate, sve su ovo tekovine demokratije od devedesetih godina: Republička izborna komisija, koja je bila sastavljena od predstavnika političkih stranaka koje su ispunile uslove, do javnih prenosa, do mogućnosti da se za skupštinskom govornicom iznesu problemi koji tište građane Srbije ili državu Srbiju. Vi sve to nemilosrdno, brutalno gazite. Postavljam vam pitanje – ko to u ime vas radi? Da li se slažete sa ovim? Pogledajte sa Administrativnim odborom, očito je da je to samo igra, očito je bilo da je unapred planirano da do sednice Administrativnog odbora ne dođe, da se ovaj problem ne reši i očito to neko želi. Nije se to slučajno dogodilo, zato što se neko trenutno naljutio, nego zato što neko ima interes da ovo radi. Iskreno mislim da nemate taj interes. Nećemo odustati, ne borimo se ni za jednu stvar koja ne pripada nama, to pripada SRS i građanima Srbije koji su za to glasali i džabe vama Administrativni odbor. Znate, oduzimali su nama mandate i socijalisti, uzimale su još neke stranke, uzimate i vi sada, ali samo se setite, valjda će neko shvatiti da ovo nije dobro, pre svega, za vas, jer oni koji su to radili, … Nisam mislio na tebe kada sam rekao da će neko da shvati, nemoj ti da se osećaš prozvano po tom pitanju, vidiš da grešiš. Prema tome, shvatite da ovakav način rada neće doneti dobro ni državi Srbiji, a sigurno neće doneti ni vama dobro. Videli ste kako su prošli svi oni koji su to primenjivali prema drugima. Hvala vam i oprostite zbog ovog prekoračenja.
Zahvaljujem na diskusiji, odnosno izlaganju još jednog poslanika u nizu koji podseća na mogućnost primene člana 98. stav 2. Poslovnika i ponavljam, na osnovu člana 27. koji omogućava da se napravi procena da li to daje rezultate ili ne, da ćemo, na osnovu napravljene procene, nastaviti rad. Narodni poslanik Paja Momčilov želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, poštovana predsedavajuća, žao mi je što ne mogu da vas gledam u oči dok ovo govorim, ali nema veze. Reklamiram član 104. Vi se, naravno, nećete složiti i znam vaš odgovor, da on nije povređen, ali gledajte šta se dogodilo posle mog izlaganja. Ponovo čitam poslednji stav člana 100. Poslovnika: "Ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će, bez pretresa, odlučiti o tom pitanju u danu za glasanje." Vi uopšte mene niste pitali da li se ja slažem sa vašim obrazloženjem, da li ja ostajem pri svom ili ne. Onda ja ustajem, kamera (nije to iz zle namere kamermana) prikazuje kako ja intervenišem i hoću da izrazim da nisam zadovoljan vašim objašnjenjem i vi onda prenosite moj govor i moje reči tumačite, da je to nepristojno ponašanje. Oprostite, molim vas, vi kršite Poslovnik, ne pitate nijednog poslanika da li je zadovoljan i da li traži da se Narodna skupština u danu za glasanje izjasni o povredi Poslovnika, i onda hoćete da od mene napravite huligana. Znate, ja ima 62 godine, neki ljudi me znaju, neki ne znaju, teško će vam to uspeti. To ste isto pokušali sa gospodinom Martinovićem, pristojnim čovekom, da napravite huligana. Gospođo predsedavajuća, svi predstavnici svih opozicionih stranaka vam iste stvari govore već danima. Vi ste na granici da budete proglašeni za neprijatelja opozicije. Upozoravam vas na drugu činjenicu: nijedan drugi predsedavajući ne čini to što vi činite. Da li ste vi toga svesni? Razumem ja vas, vi ste se prihvatili jednog zadatka i vi istrajavate u tome, ali, verujte, kad je istina i pravda u pitanju mi ćemo istrajavati daleko više. Ne damo to što ste nam ukrali i nećemo popustiti. Sve ove vaše verbalne egzibicije, sve ove konstrukcije, neću da ulazim u njih i neću time da se bavim, neću da analiziram, bile bi i te kako interesantne i za analizu, ali shvatite, razumem ja vas, morate vi da branite: SRS - 78 poslanika. Laž. To stoji na vašem sajtu. Vi ste odgovorni za to. To je neistina. Nas ovde nema 78. Onaj deo tamo se drugačije zove. Ako vi smatrate da mi kršimo Poslovnik kada upozoravamo, ne, mi upravo branimo ugled ovog parlamenta, zalažemo se za istinu. Naravno da vama nije do istine kad onaj ekspert izađe pa kaže da je Beograd najjeftiniji grad u ovom delu Evrope. Naravno, kad ministar zdravlja u "Politici" kaže – neverovatno zvuči da bi neka rešenja iz srpskog zdravstva sada pomogla zdravstvenom sistemu u Americi, i kaže – solidarnost koja je ovde viđena sada će da se primenjuje u Americi. Bizmark je autor toga. Vi ste upregnuti u nešto što je nemoguće. Narod će vama, na kraju krajeva, presuditi na narednim izborima. Molim vas, nemojte da pravite od nas ni huligane, ni nepristojne ljude, držite se Poslovnika. Objasnite mi na koji način ja da kažem - nisam zadovoljan vašim objašnjenjem i tražim glasanje, sem da ustanem ovde. Mnogo je govornika iza mene. Ako se javim ponovo po Poslovniku, to će biti neblagovremeno. Samo toliko.
Četiri minuta. Narodni poslaniče, nema povrede člana 104. Sadržaj vašeg izlaganja nije obrazložio povredu procedure, ali ste zloupotrebili način primene Poslovnika koji nas obavezuje na međusobno ophođenje. Ni u kom slučaju ne mogu ja od vas da napravim huligana. Vaša volja je bila da ustanete i da na nepristojan način komunicirate sa mnom iz klupe, ne moja volja. Molim vas da u pokušaju da obrazložite da ste u pravu kada je u pitanju povreda procedure vodite računa o rečniku koji se upotrebljava. Kada je u pitanju vaš zahtev da ja pitam da li ste zadovoljni objašnjenjem, na zahtev i na intervenciju poslanika vaše poslaničke grupe to je prestala da bude praksa; bio je zahtev da narodni poslanik koji nije zadovoljan ima prava da ponovo dobije reč po Poslovniku i da kaže da nije zadovoljan, upravo zato da bi se izbegla komunikacija, ako poslanik već sam ne kaže – bez obzira na objašnjenje, želim da se Skupština izjasni u danu za glasanje. Uvidom u stenograme prethodnih sednica možete da se uverite u to. Vrlo rado prihvatam sugestije za vođenje i za primenu Poslovnika, kao što sam prihvatila sugestije kada se daje reč, kao što sam prihvatila i sugestije da narodni poslanik dobije reč i kaže – želim da se Skupština izjasni o povredi Poslovnika. Narodni poslanik Miodrag Krstin želi da govori o povredi Poslovnika i dobija reč na osnovu člana 100. stav 1. Milorad, izvinite ako sam izgovorila Miodrag, bilo je nesvesno. Narodni poslanik Milorad Krstin, izvinite.
Znam ja, potpredsednice, da sam ja vama mio... Dame i gospodo narodni poslanici, uvaženi građani Srbije, po čl. 104, 225, 226, gospođo predsedavajuća, vi odlučite da li sam se javio kako treba ili ne. Kao poslanik poslaničke grupe SRS član sam Odbora za poljoprivredu; pošto predsednice Skupštine sada nema, a vi ste predsedavajući, pitam vas - ko je zabranio narodnom poslaniku, članu Odbora, Miloradu Krstinu da prisustvuje sednici Odbora u roku od narednih 20 dana? Od službenika i od službenog lica dobio sam obaveštenje da nemam pravo da prisustvujem, niti sam pozvan na tu fantomsku sednicu koja je trebalo da se održi u Beočinu, pa je odložena zbog snega od 5 cm na Fruškoj gori. Gospođo predsedavajuća, gospođo Čomić, ljubazno vas molim vas da mi kao narodnom poslaniku i članu Odbora kome je zabranjeno da prisustvuje Odboru odgovorite zbog čega Milorad Krstin, član Odbora u više navrata, kao poslanik ovog visokog doma nema pravo da prisustvuje Odboru za poljoprivredu? Hvala.
Na sednicama odbora i radnih tela Narodne skupštine primenjuje se Poslovnik Narodne skupštine, shodno primeni na sednicama Narodne skupštine. Ja ne znam prethodne događaje, sve do informacije koju ste vi izneli za govornicom da vam je izrečena mera udaljenja od 20 dana. To je mera iz Poslovnika koja se izriče nakon prve opomene, pa druge opomene, mere oduzimanja reči. To primenjuje predsedavajući tokom sednice Skupštine, a na radnim telima se primenjuje Poslovnik Narodne skupštine, kao i na sednicama Narodne skupštine. Dakle, i na sednicama odbora mogu se primenjivati odredbe Poslovnika koje se primenjuju tokom sednice. To jasno piše u Poslovniku Narodne skupštine. Naglašavam, ja ne znam da je to ono što je prethodilo vašoj tvrdnji da ne možete da prisustvujete sednici odbora, samo vam citiram odredbe Poslovnika, kao odgovor na vaše pitanje na koji način neko bude udaljen sa sednice 20 dana. Tako što mu se izreknu mere: prva opomena, druga opomena, oduzimanje reči i udaljenje sa sednice od 20 dana. Reč ima narodni poslanik Aleksandar Martinović. Nije prisutan. Narodna poslanica Aleksandra Janković želi da govori o povredi Poslovnika i dobija reč na osnovu člana 100. stav 1.
"To što sam ja paranoik ne znači da mi ne rade o glavi", rekao je nekada slavni političar Henri Kisindžer. Iako nerado prihvatam ove umotvorine američke provenijencije, ova je zaista dobra i vrlo važi za sve nas građane Srbije. Javljam se po članu 226. i tražim više informacija neophodnih za moj rad, ali, bojim se, i za mentalno zdravlje građana Srbije i birača koje predstavljam. Prvo, kakva je ovo vanredna sednica i zašto bi izmena četiri tačke Poslovnika bila važnija od, recimo, sednice posvećene stanju na Kosovu i Metohiji? Posle devet meseci valjda bi "trudna" Skupština mogla da "porodi" bar jednu zdravu odluku, a to je da vidimo šta se zapravo događa sa onima koji su naši državljani, a nemaju elementarna ljudska prava, pravo na život i pravo na slobodno kretanje. Ako nastavimo ovako da branimo Srbe na Kosovu i Metohiji, znači, pisanjem pisama u veoma oštrom tonu, kao što radi osoba u ulozi predsednika, i proglašavanjem svake akcije za srpski diplomatski trijumf, Srbi iz južne pokrajine slobodno mogu da kažu – pored ovakvih prijatelja nisu nam ni potrebni neprijatelji. Predsednica naše skupštine je 23. januara dobila dopis Skupštine Zajednice opština sa Kosova i Metohije da 17. februara, na godišnjicu samoproglašenja tzv. republike Kosovo, bude održana zajednička sednica Skupštine Srbije i Skupštine Zajednice srpskih opština u Kosovskoj Mitrovici. To je bila i tema današnje sednice Odbora za Kosovo i Metohiju. Budući da su poslanici vladajuće koalicije tvrdili da je održavanje zajedničke sednice protivustavno, nisam stručnjak za Ustav, pa ne znam, možda je i tačno, donet je zaključak da po slobodnoj volji poslanici Skupštine Srbije prisustvuju sednici Skupštine Zajednica opština 17. februara, tačno u podne, u Zvečanu. Dobro je da smo se i za to izborili, ali je stvarno tragikomično da putujemo kao neko pevačko ili kulturno-umetničko društvo koje je došlo da poseti sunarodnike u rezervatu. Protivustavno je održavati zajedničku sednicu, ali nije protivustavno praviti državu u državi i to, izgleda, ne samo jednu. Čini mi se da ste ovim izmenama Poslovnika i tendencijom ukidanja javnih prenosa vi koji vladate, a koji ste ovde prisutni samo u tragovima, valjda ste opet po Bodrumima, hteli zapravo da sakrijete od očiju javnosti da ste Kosovo pustili, a sada se spremate da lansirate i Vojvodinu. U to ime, da li je protivustavno pregovarati sa teroristom koji poziva Srbiju da prizna nezavisno Kosovo i najavljuje pravljenje ambasada? Zašto taj Tači nije uhapšen, jer iz ljubaznog odgovora ministra policije Ivice Dačića, koji sam dobila na svoje poslaničko pitanje... (Predsedavajući: Vreme.) ... završavam, mislim da je jako važno da nastavim još par sekundi, da li su i dalje na snazi crvene Interpolove poternice, ministar Dačić kaže da je izvršenim proverama utvrđeno da su na snazi crvene Interpolove poternice za licem zvanim Tači Hašim i Haradinaj Ramuš. Ministarstvo unutrašnjih poslova je 18. februara prošle godine podnelo krivičnu prijavu protiv Tačija, Sejdijua i Krasnićija. Iako ministar policije nije tu, znam izvesno da sve vidi i čuje, pa ga molim da i predsednika Srbije informiše da se sa teroristima ne pregovara. Čak ni onaj drljivi Buš nije pregovarao sa Bin Ladenom.
Reč ima potpredsednica Narodne skupštine gospođica Nataša Jovanović.
Gospodine potpredsedniče Novakoviću, dame i gospodo narodni poslanici, povređen je član 31. stav 1. Poslovnika, koji govori o ulozi potpredsednika Narodne skupštine, članovi 77, 78. i 79. koji se odnose na rad odbora, odnosno radnih tela Narodne skupštine. Naime, član 31. stav 1. kaže da potpredsednici Narodne skupštine pomažu u radu predsedniku, odnosno predsedavajućem. Pokušavala sam, kao što to činim kada ste vi na mestu predsedavajućeg, gospodine Novakoviću... Danas ste mi rekli, naravno zbunjeni zbog cele situacije u kojoj se našla Narodna skupština da vi, hvala Bogu, niste bili onda, niti ste sada član Administrativnog odbora. Podsećala sam vas na vreme kada je vašu koleginicu Lalić Vesnu (ispravljam se, imala je neko drugo prezime) i kolegu Čonjagića (i njemu se izvinjavam što sam jutros pogrešila), kao i Kseniju Milivojević i Gorana Paunovića stranka G 17, na osnovu njihovih blanko ostavki, zamenila novim poslanicima. Ne mogu da se setim imena tih novih koji su došli. Kada je otpočeo popodnevni deo zasedanja pokušala sam da sa mesta potpredsednika gospođi Čomić pomažem u radu. Ta moja uloga nije uloga ikebane, kao što je više puta koleginica Judita Popović rekla, već da se takođe staram o redu u sali u toku sednice Narodne skupštine. Četvrti put se desilo da je Zoran Krasić za govornicom, a da građanin Nikolić prolazi i da mu govori ružne reči. To što šef naše poslaničke grupe gospodin Todorović, gospođica Elena ili gospođa Pop-Lazić nisu mogli to da čuju u tom trenutku ne znači da nismo čuli mi. Nikakvo obraćanje nije dozvoljeno govorniku za vreme njegovog izlaganja. Zoran Krasić se okrenuo i rekao vam je: "Pa zašto se ovo dešava", odnosno, obratio se svima nama za stolom predsedavajućeg. Gospođa Čomić se pravila da to ne vidi. Kao što se pravila da ne vidi ono što je bilo na snimku RTS-a; sada imate to na You tube, "Baš fin neki čovek", to je klip koji može da pogleda cela Srbija. Meni je istog dana omogućio gospodin Milivojević, koji je sa oduševljenjem gledao kako je fin neki čovek u Skupštini Srbije koji preti i psuje narodne poslanike. Šta se desilo na sednici Administrativnog odbora? Tamo je bila jedna uglađenija, finija varijanta. Gospodin Konstantinović, svečano obučen, sa sve manžetnama, doteran, došao je i rekao "Dobar dan, dame i gospodo, dobar dan, novinari" i konstatovao da nema kvoruma za održavanje sednice. Kvorum nije ni bio potreban, gospodine Novakoviću, za održavanje te sednice na kojoj je trebalo da nastavimo onu koja je započeta juče, trideset četvrtu. Pitam vas da li ste možda obavešteni gde su članovi Administrativnog odbora iz vaše grupacije, G 17 plus? Zar vi niste imali principijalan stav, kao što ste imali u slučajevima Čonjagića, Lalićke, Milivojevićke i Paunovića, da treba da se primenjuje zakon i Poslovnik, odnosno sada i član 102. stav 2. Ustava, da treba da se aktiviraju ostavke onima kojima pripadaju mandati? Dokle god Srpska radikalna stranka ne bude imala u Narodnoj skupštini Republike Srbije stvarno 78 mandata, osvojenih na izbornoj listi SRS - dr Vojislav Šešelj, možete i da menjate Poslovnik, i da izričete mere i da radite šta god, mi ćemo da istrajemo do kraja. Izborna volja građana ne može da se ruši. Dali smo vam šest meseci vremena da to rešite, niste sposobni. Skupština Srbije će da radi samo sa 78 srpskih radikala. Hvala.
Reč ima narodni poslanik Tomislav Nikolić.
Dame i gospodo narodni poslanici, pošto je pre mene bila jedna "građanica" za ovom govornicom, moram da odgovorim. Dakle, zaista sam pri ulasku u salu video da je za govornicom gospodin Krasić. On je pošten čovek, neće da laže. Prolazio sam pored njega i pitao sam ga da li je možda reč o RIK-u. Zašto je to uvreda za gospodina Krasića ili za "građanicu" koja je to čula, ne znam. Što se tiče mojih psovki, otprilike na svaku pedesetu psovku Srboljuba Živanovića odgovorim jednom. Cela Skupština mi je svedok da je to mera mog psovanja u ovoj sali. Vama ne smeta kada meni Srboljub Živanović 50 puta nešto opsuje ili me uvredi, a smeta vam kada ja njemu jednom odgovorim. Sada izjavljujem, svaki 50. put odgovoriću Srboljubu Živanoviću; to je oko jedan sat popodne svakog dana, on već stigne do cifre od 50. Ali, vi ste u svom svetu, vi gledate šta drugi rade, ne vidite šta vi radite i šta se oko vas dešava. Upozoravam vas, ako sam ja pitanjem ometao gospodina Krasića dok je govorio, tražio sam od njega informaciju, ovo što vi sada radite lupajući novim cipelama... Neki od vas su to zaradili preko članova porodice koji su u republičkim organima; neki preko članova porodice koji su u opštinskim većima; neki preko članova porodice koji su se obogatili stičući imovinu na svoje ime, da ne bi bilo na vaše; neki preko članova veća koji uopšte ne rade u toj opštini samo primaju plate u opštinama u kojima su radikali na vlasti. Molim vas, nemojte da uništavate te cipele, ima naroda koji nema cipele. Ako vam se ne nose nove cipele, da vas neko ne bi prozivao odakle vam taj novac da kupite, poklonite narodu nove cipele, a vi nosite stare, da dokažete da vi, kao narodni poslanici, zaista nemate dovoljno sredstava za život. Još jednom, da vam bude jasno, novi Ustav je svakome od vas poverio mandat narodnog poslanika. Pre nekoliko dana vas je izvestilac Saveta Evrope opomenuo, bio je zgranut i rekao – ovde još uvek postoje političke stranke koje smatraju da su vlasnici mandata narodnih poslanika. Ne pričajte o stvarima iz prethodnih vremena ili o stvarima koje ne mogu da budu primenjene. Dok ja budem želeo u ovom sazivu ili dok budem živ, ja ću da budem narodni poslanik. To ne zavisi od SRS, to zavisi od mene lično. Kao što od stranke ne zavisi ni da li će neko od vas da bude poslanik. Ako vam aktiviraju one ostavke koje su ukrali iz mog kabineta kada su ga obili, glasaću protiv toga da budete razduženi, i vi, gospodine Todoroviću, i "građanica" i svi ostali. Hvala. (Sve vreme govora narodnog poslanika Tomislava Nikolića narodni poslanici SRS lupaju o klupe.)
Psovke svakako nisu demokratski alat i to je neprimereno u zgradi, instituciji u kojoj se trenutno nalazimo. Reč ima gospođica Nataša Jovanović, potpredsednica Republičke skupštine.
Gospodine Novakoviću, istine radi i zbog građana Srbije i zbog kolega narodnih poslanika koji nisu imali prilike da vide izveštaj monitoring komiteta i pomenutog gospodina Andreasa Grosa, moram samo da kažem šta se zapravo stvarno desilo. Gospodin Gros je imao nameru, po nagovoru nekoga iz kancelarije Parlamentarne skupštine Saveta Evrope, da se sastane u Narodnoj skupštini Republike Srbije sa nekom neformalnom, fantomskom grupom i fantomom, izvesnim građaninom Nikolićem, u to i to vreme i to mu je bilo u protokolu, međutim, posle mog objašnjenja i saopštavanja rezultata, koje je gospodin Gros u ovom izveštaju na engleskom jeziku potvrdio i konstatovao da je SRS osvojila 78 mandata... Ovaj izveštaj ima skoro 50 strana. Na 6. strani ovog izveštaja izvestilac Parlamentarne skupštine Saveta Evrope može da konstatuje samo ono što su građani suvereno, svojom voljom odlučili, a to je da je lista SRS - dr Vojislav Šešelj osvojila 78 mandata. Oni koji hoće da se prave pametni, da imaju svoju stranku, pa misle da nešto mogu, kao, hoće u budućnost, a sada se nutkaju svima redom, moraju nešto i da čitaju, moraju nešto i da znaju o tome šta govore i kako izveštavaju oni koji prate šta se u Srbiji radi. Meni lično i Srpskoj radikalnoj stranci do Grosovog mišljenja uopšte nije stalo. Najpre zbog činjenice što pomenuti gospodin nije upozorio i nije se zgranuo, nego je tražio da se promeni Ustav, što takođe stoji u tački 13. njegovog izveštaja, jer on smatra, a to je njegovo pravo kao člana monitoring komiteta, kao čoveka koji dolazi iz zemlje gde je Ustavom to drugačije uređeno, da mi treba da uspostavimo većinski izborni sistem, uz kritiku što je naš Ustav takav i čak što nije donet velikim brojem glasova, što uopšte nije tačno. Objasnila sam mu da je donet najširim mogućim konsenzusom, jer samo LDP i LSV nisu glasale za mitrovdanski ustav. Još sam mu objasnila, pošto je rekao da je otkazan taj susret koji je imao, da nije trebalo tako nešto ni da zakazuje. Ako je želeo da se sreće sa nekim građaninom u Srbiji, mogao je da vidi kako žive poljoprivrednici, kako žive penzioneri, kako žive nezaposleni, jer je situacija svakoga dana sve gora i gora. Prema tome, ovde moramo da se služimo samo argumentima. Ova "klimava štaka", koju je tako autentično nazvao gospodin Todorović, i sada je to ne samo postalo simpatično našoj javnosti, nego je to zaista prava istina, mora nešto da zna o tome kako stvari stoje i kako se biraju poslanici i kako će da lete iz Narodne skupštine Republike Srbije. Ako to ne bude uradio Administrativni odbor, uradiće nadležni državni organi, ali tamo gde se bude dolazilo po sudskom pozivu nemojte da dolazite u odelima od 2.000 evra i u cipelama od 700-800 evra, a potičete iz grada gde narod nema hleba da jede. Hvala.
Pola minuta više. Reč ima narodni poslanik gospodin Tomislav Nikolić, kao šef poslaničke grupe Napred Srbijo.
Najpre, zbog "Ju tjuba" da pokažem cipelu od 700 evra. (Narodni poslanik Tomislav Nikolić izuo je cipelu.) Pokažite vi vašu. I ova "mau-mau" neka pokaže svoje cipele. Nesporno je da je Srpska radikalna stranka sa mnom na čelu osvojila 78 mandata. Nesporno je to, ali je sporno da li možete sada da uživate sa 78 mandata kada ja više nisam sa vama. Ne možete. Jedan moj mandat nije vaš, nego je moj, i to lepo piše u tom izveštaju. Ali, kada vam odgovara Andreas Gros, vi se sa njim sretnete, kada vam ne odgovara ono što je napisao, vi to ne citirate. Kada vam odgovara dogovor sa Tadićem, pustite mu budžet, a kada vam ne ispuni delove dogovora, vi to prvo ovde otkrijete, jer vi ne umete ništa da sakrijete, a onda blokirate rad Narodne skupštine. Dakle, sve je potpuno jasno. Ovaj Ustav je konačno oslobodio narodne poslanike da ne robuju političkim strankama, jer nisu ih stranke ni izabrale, nego narod, neposredno na izborima. Izvinite, molim vas, nemojte da mi dobacujete, zbunićete me, znate da se lako zbunjujem. Dakle, mandat narodnog poslanika koji ne želi da bude u SRS, dok to zakonom ne bude regulisano, zakonom kojim se reguliše ustavna odredba, ne može da bude vaš. Pripada narodnom poslaniku, a on, ako želi, i to je sporno čak i u evropskom zakonodavstvu na koje smo se obavezali Ustavom, može mandat da poveri političkoj stranci. Ovi iz Evrope, na čije smo se tradicije Ustavom vezali, kažu - ni to ne sme da bude omogućeno političkoj stranci. Dakle, čak i taj deo Ustava na koji imaju zamerke jeste deo u kome je poslanik slobodan da poveri mandat, čak ni to ne sme da se predvidi Ustavom. I vi ovde pričate, opravdavate to što Skupština neće da radi, pretite da Skupština neće da radi ako vam ne vrate mandate. Idemo na izbore. Evo, da hoćete na izbore, vi biste pustili u Beogradu da se raspišu izbori u Zemunu, sad ste još jači, osvojićete mnogo odborničkih mesta. Tamo vam žive članovi RIK-a i njihovi članovi porodica, tamo vam rade aktivisti iz Beograda, svi su na apanaži u opštini Zemun, ta opština će da procveta, osvojićete mnogo glasova. Samo da objasnim ovu terminologiju, zbunio sam neke poslanike: dakle, građanka je, po meni, udata žena, a "građanica" je neudata. Hvala. (Sve vreme govora narodnog poslanika Tomislava Nikolića narodni poslanici SRS lupaju o klupe.)
Reč ima gospođa Pop-Lazić.
Dame i gospodo narodni poslanici, svoje izlaganje vezaću za član 104 – dostojanstvo Narodne skupštine. Neću se izuvati, neću se svlačiti. Svako od građana Srbije može da donese svoj zaključak o tome šta ko od nas radi i kako to radi. Država Srbija je jedna mala zemlja u kojoj se sve sazna, a postoji i ona stara "Zaklela se zemlja raju da se sve tajne saznaju", pa tako i mi, narodni poslanici, ma koliko se ovde pravdali da smo ovakvi ili onakvi, na kraju se ipak vidi ko je kakav i ko šta radi. Recite mi, molim vas, vi koji ovde sedite, građani Srbije nas gledaju, da li je ovaj gospodin koji je bio za ovom govornicom pre mene išta suvislo, išta politički važno, sa nekom političkom težinom, izrekao od kada je formirao tu svoju novu stranku. Da li je rekao šta misli o Euleksu, da li je rekao šta misli o Vojvodini, da li je govorio o bilo kakvom problemu u državi Srbiji, da je čuo od nekog građanina negde na ulici, a nije ni mogao da čuje, pošto se ne kreće slobodno ulicom i nema ko šta da mu kaže? To je njegov problem i mislim da to javnost Srbije dobro primećuje. Što se tiče svega onoga što zamera Srpskoj radikalnoj stranci, pa on je tom strankom rukovodio dok nije izbačen iz nje. Sve je to znao dok je bio ono što je bio. Zašto onda nije govorio o tim problemima? Gde mu je šurak bio zaposlen, neka kaže. Koga je on to molio da mu šuraka zaposli? Gde su mu svastike bile zaposlene? Neka kaže gde su primale platu, ako je toliko pošten. Evo, pobegao je, ne može on da sluša šta mu kažem, jer vrlo dobro zna da ga odlično poznajem. U tome je problem. Ali, on mene lično kao čovek ne interesuje. Mene interesuje to što je on sa Manterom, Tadićem uvezan i radi zajedno sa Haškim tribunalom protiv Vojislava Šešelja i protiv SRS, onog jedinog što je ovde ostalo nacionalno, da se bori za interese srpskog naroda. Zašto je sedam sati pre nego što će se završiti izvođenje svedoka tužilaštva prekinuto suđenje, baš u trenutku kada se ovako važne stvari dešavaju u Srbiji, kada je rejting Vojislava Šešelja ogroman, kada se njegovi prenosi iz Haga gledaju deset puta više nego što se gledaju prenosi iz Skupštine? Nemoguće je sačekati Vojislava Šešelja u Srbiji. Ne može taj čovek da pogleda Vojislava Šešelja ovde i zajedno sa Tadićem radi sve što je u njegovoj moći da on tamo ostane što duže, a ovde komplikuje političku situaciju u zemlji kako bi se što više ovde zakuvalo. Kome je to u interesu? Ako mi ovde ne rešavamo probleme, rešavaćemo ih na ulici. Hoćete li da nas ulica sačeka? Treba li mi da izađemo na ulicu? Hoće li neko motkom da nas dočeka tamo? Hoće li neko da nas pita: "od čega ćemo da živimo", "šta ćemo da jedemo", "čime ćemo decu da hranimo, kako da ih školujemo, kako da ih oblačimo"? Šta mi esencijalno ovde važno za našu državu radimo? Da li nekoga interesuje šta se dešava u Vojvodini? Bila sam u Bačkoj Topoli, ljudi su uplašeni, ozbiljno shvataju to što se tamo radi, a vi se češljate. "Selo gori, a baba se češlja". Nikoliću je verovatno Roska rekla za koga treba da se veže da bi mogao dalje politikom da se bavi.
Reč ima gospođa Elena Božić-Talijan.
Dame i gospodo narodni poslanici, tražim obaveštenje, po članu 226, od ministra unutrašnjih poslova Ivice Dačića. Nedavno sam zatražila obaveštenje od MUP-a i BIA da li imaju bilo kakvih saznanja o navodnim atentatima na Tomislava Nikolića i bilo kakvoj umešanosti SRS i Vojislava Šešelja u navodne atentate. Svi dobro znate da Tomislav Nikolić, kao saučesnik Haškog tribunala, vodi hajku protiv Vojislava Šešelja i iznosi neverovatne laži o navodnim atentatima koje Vojislav Šešelj iz Haškog tribunala tobože organizuje po Srbiji. Tvrdio je da ta saznanja imaju i MUP i BIA. Sada ću vam predočiti dokaze kako je Tomislav Nikolić spreman da, iznoseći morbidne izmišljotine, bestidno napada čoveka koji nije u prilici da demantuje ove optužbe, a onda će građani Srbije da odluče da li takvom čoveku uopšte bilo šta mogu da veruju. Naime, od BIA sam dobila traženo obaveštenje i citiraću šta u tom obaveštenju piše. "Bezbednosno-informativna agencija Republike Srbije ne raspolaže operativnim saznanjima i podacima o eventualnoj ugroženosti lične bezbednosti gospodina Tomislava Nikolića, poslanika u Skupštini Republike Srbije i predsednika SNS". Takođe sam zatražila obaveštenje i od ministra unutrašnjih poslova Ivice Dačića, jer je Nikolić u jednom od intervjua otvoreno rekao da je on "dao informaciju Dačiću u kojoj kući u Beogradu može da se nađe eksploziv i oružje, a da Dačić nije imao saznanja o tome". Zatražila sam da se ispita Tomislav Nikolić i da se utvrdi poreklo njegovog saznanja o kućama u Beogradu u kojima može da se nađe eksploziv i oružje, dakle, da se utvrde veze Tomislava Nikolića sa kriminalcima. Kako Nikolić može da zna u kojim kućama se nalazi eksploziv i oružje, a da policija o tome nema nikakvih saznanja? Ili je boravio u tim kućama družeći se sa kriminalcima ili su kriminalci preneli tu informaciju. Dakle, informaciju povodom ovog zahteva još uvek nisam dobila, nije mi dostavljena i sada ponovo tražim obaveštenje o povezanosti Tomislava Nikolića sa kriminalcima.
Reč ima narodni poslanik gospodin Vladan Batić.
Gospodine potpredsedniče, dame i gospodo narodni poslanici, u skladu sa odredbom člana 98. stav 2, ponavljam predlog da se napravi pauza do okončanja sednice Administrativnog odbora, jer očito se ništa neće i ne može promeniti do tada. Gospođa Čomić je rekla da, prema procenama, ne znam kojim i ne znam čijim, treba nastaviti rad. Sreo sam gospodina Konstantinovića i pitao sam ga zašto za sutra nije zakazana sednica Administrativnog odbora. Gospodin Konstantinović je rekao da je tu sutra Oli Ren i da će mnogi šefovi poslaničkih grupa imati kontakte sa njim i gospodinom Ljoverasom i da nema uslova za održavanje sednice Administrativnog odbora. Kada su već Oli Ren i zvaničnici EU sutra tu, predložio bih i zamolio bih one koji će sa njima razgovarati da ukažu na jedan detalj koji je za Srbiju poprilično poražavajući. Kao što znate, formirane su kosovske bezbednosne snage kao, praktično, vojska Kosova i Metohije. Predsednik Boris Tadić i gospodin Jeremić su uložili proteste i u UN i u NATO. Ima još nešto što je šamar za sve Srbe sa Kosova i Metohije i za sve Srbe uopšte: komandant kosovskih bezbednosnih snaga je Sulejman Selimi, zvani Sultan. Imao sam prilike, kao ministar pravde, da 2001. godine od Haškog tribunala dobijem zahtev u kome su traženi podaci za 15 čelnika OVK i pored Tačija, Čekua, Haradinaja, tu je bilo ime Sulejmana Selimija, kao osvedočenog ratnog zločinca, komandanta jedne operativne zone sa sedištem u Lipovcu. Sulejman Selimi je bio optužen za brojna krivična dela terorizma i 1999. godine za njim je bila izdata poternica. Molio bih sagovornike zvaničnika EU da sutra i na ovaj detalj skrenu pažnju. Hvala.
Hvala. Reč ima narodni poslanik dr Paja Momčilov.
Dame i gospodo narodni poslanici, pozivam se na članove 225. i 226. Poslovnika. Moje pitanje je upućeno predsedniku Narodne skupštine. Ponavljam to pitanje koje sam postavio i ranije i ono glasi – ko je odgovoran za širenje neistinitih informacija zloupotrebom informativnog sistema Skupštine Republike Srbije? Pokazao sam list na kome se lepo vidi da SRS u spisku stranaka broji 78 članova. Ovo nije tačno, ovo je neistina. Ovo ne može da stoji, ovo se mora menjati. Tražim pismeni odgovor od predsednika Skupštine ko je odgovoran za širenje neistina. Mi smo, doduše, u obraćanju gospodina Nikolića čuli jednu priču i objašnjenje. Šta je gospodin Nikolić pokušao da nam objasni? Evo, da uprostim do kraja: fudbalski tim SRS u kvalifikacijama uđe u prvu ligu, igra i osvoji drugo mesto i desi se pobuna u timu. Grupa igrača odluči da promene kapitena, da promene trenera i da promene sistem igre, da ne igraju ofanzivno nego defanzivno. Traže skupštinu fudbalskog kluba. Skupština fudbalskog kluba se ne sastane, upravni odbor donese odluku da nema potrebe da se ide na takve radikalne promene. Šta urade ovi nezadovoljnici? Napuste fudbalski tim SRS, a napuštanjem tima osnuju novi tim, recimo da se zove SNS, i sada kažu – mi smo osvojili plasman u kup UEFA, bili smo drugi, mi učestvujemo u kupu UEFA. Ne možete u UEFA, vi niste SRS, vi više niste ono što ste bili, vi ste nešto drugo. Sada gospodin Tomislav Nikolić, koji se ovde izuvao da nam pokaže svoje cipele... Sticajem okolnosti, imam cipele devet godina stare, može neko i da pogleda i da vidi; imam i boljih i skupljih, naravno, ali mislim da to nije nivo za ovu skupštinu. Vidite, gospodin Tomislav Nikolić stvarno ima četiri velika problema. Izuzetno sam cenio gospodina Nikolića i smatrao ga za jednog od vodećih političara na srpskoj sceni. Faustovski problem – prodaš dušu đavolu; zna se ko je đavo. Evolucioni problem – kada se staviš u službu interesa suprotnih onima kojima si ranije služio, onda ti rok trajanja brzo ističe. Možeš da budeš jednokratno upotrebljen. Treći problem – mesija nadolazeći na srpskoj političkoj sceni, koji će silom ili milom zameniti gospodina Nikolića, a ime mu znate. Četvrti problem – problem digniteta, ne znam da li danas kad pogledam gospodina Tomislava Nikolića za ovom govornicom vidim četničkog vojvodu ili vidim nekog sasvim drugog čoveka.
Samo da bar deo rezimiramo: sada reč ima gospođa Elena Božić-Talijan, pa posle nje gospodin Milorad Krstin, pa posle njega gospodin Srboljub Živanović, pa onda gospođa Gordana itd.
Dame i gospodo narodni poslanici, tražim obaveštenje po članu 226. od Republičkog javnog tužioca, a ovo što ću izložiti povezano je sa slučajem Stanka Subotića Caneta. Znate da se Stanko Subotić Cane pred našim organima tereti da je organizator kriminalne grupe koja je devedesetih godina švercom cigareta oštetila našu državu za 28 miliona evra. Subotić je u bekstvu, jer izbegava da se pred našim sudskim organima izjasni o krivici. Svima je poznato da SRS uvek raspolaže pouzdanim informacijama. Prema našim saznanjima, Aleksandar Vučić, koji je u bliskim kontaktima sa Stankom Subotićem Canetom, obećao mu je da će preko Mikija Rakića, šefa kabineta Borisa Tadića, da obezbedi Stanku Subotiću da može da se vrati bez problema u Beograd i da se brani sa slobode. Podsetiću vas da smo mi već iznosili u javnosti jednu opštepoznatu istinu, a to je da se Aleksandar Vučić često sastajao sa Stankom Subotićem Canetom, da je od njega dobio milion evra i da je jedan od sastanaka bio i u Moskvi. Sada imamo pouzdana saznanja da se Vučić nedavno sastao u Crnoj Gori sa Subotićem i da mu je, verovali ili ne, nosio čvarke; izgleda da je gospodin Subotić ljubitelj čvaraka. Ne raspolažemo pouzdanim informacijama da li su u pitanju obični ili duvan čvarci, ali u svakom slučaju, Vučić je obećao da će mu rešiti probleme u Beogradu, a za tu uslugu će Vučić od Stanka Subotića dobiti ogromnu novčanu nagradu. To je isti onaj Aleksandar Vučić koji, služeći se jeftinom demagogijom, neprestano ponavljam, citiram: "Mi hoćemo da se bavimo samo problemima u Srbiji i kako da pomognemo našim građanima". Očigledno je da se Vučić bavi jedino problemima kontraverznih biznismena i onih koje naši sudski organi gone. Još jedan pokazatelj da Vučića građani Srbije uopšte ne zanimaju jeste i činjenica da uopšte nije bio zainteresovan za sudbinu radnika kompanije "Invej", u čijem sastavu se nalazi više fabrika, a čiji vlasnik je Predrag Ranković Peconi, inače odličan prijatelj Aleksandra Vučića. Dakle, Vučića uopšte nije potreslo što je njegov prijatelj za protekle tri godine otpustio hiljadu radnika, a to je, prema pisanju medija, bilo neopravdano učinjeno. Na kraju da ponovim: tražim obaveštenje od Republičkog javnog tužioca, jer informacije koje sam iznela moraju da budu interesantne javnom tužilaštvu i moralo bi da se ispita da li i kod Aleksandra Vučića postoji osnov za krivičnu odgovornost. Hvala.
Hvala vama. Prema svim informacijama koje imate, bojim se da javni tužilac nije ni blizu tako obavešten kao vi, tako da ćemo čuti od njega kada budemo prosledili to pitanje. Nastavljamo, reč ima narodni poslanik gospodin Petar Jojić, pa Krstin.
Gospodine potpredsedniče i gospođo potpredsedniče, dame i gospodo narodni poslanici, dozvolite mi da zatražim jedno obaveštenje u smislu odredaba čl. 225. i 226, jer sam dobio pismo od radnika iz jedne firme, a to je bivši "Planteks" iz Plandišta. Ta firma je zapošljavala oko 800 radnika, uglavnom žena, do 2005. godine, kada je otišla u stečaj po drugi put. Godine 2006, kako pišu radnici, kupljena je od strane "Modusa" Pančevo, "Ledženda" Subotica i još jednog vlasnika koji je odustao, ali je potom ostao "Ledžend" i on je, navodno, dobio iz pokrajinskog fonda nepovratna sredstva u iznosu od oko 500.000 evra, i to navodno nije vratio, pod uslovom da zaposli 300 radnika, a zaposlio je oko 30 njih, koji su radili do pred kraj prošle godine i kojima je otkaz dat i ostali su na ulici. Klanica "Planima", takođe iz Plandišta, bila je velika klanica živinskog mesa, bavila se proizvodnjom i tovljenjem brojlera i bila priznata u zemlji i inostranstvu. Ovo preduzeće je prodato preduzeću "Jedinstvo"; u svom sastavu ima oko 700 hektara zemljišta, i to zemljišta u Velikoj Gredi. Navodi se da je to prodato Nicoviću. Prema tome, postavljam pitanje i tražim odgovor kako je došlo do ovakve prodaje "Planteksa" i ovog preduzeća u Velikoj Gredi i velikih površina poljoprivrednog zemljišta? Naime, da podsetim samo još nešto, predsedavajući, da se grupa radnika oslanjajući se na izjavu predsednika Republike da se moraju braniti radna mesta obratila – obraćamo vam se u skladu sa vašim rečima, predsedniče, gospodine Tadiću, da je najvažnija stvar ili cilj u 2009. godini očuvanje radnih mesta i zbog neizvesne sudbine 115 radnika koji su bili zaposleni u DOO "Planima farme" iz Plandišta. Gospodine potpredsedniče, hvala vam, vi ste konstruktivni i vi znate da vodite sednicu. Još jednom, ja vam se zahvaljujem što ste bili ovako stručni i profesionalni. Parlament traži ovakvog predsedavajućeg. Hvala.
Hvala vama. Nemojte me ni hvaliti ni kuditi, najbolje ništa. Ja samo predsedavam. Reč ima gospodin Vladan Batić.
Gospodine potpredsedniče, dame i gospodo narodni poslanici, kad već nije prihvaćen moj predlog da se napravi pauza, onda ću u skladu sa odredbama čl. 225. i 226. i ja da zatražim neka obaveštenja. Pozdravljajući akciju policije pitam ministra unutrašnjih poslova šta je preduzeto i da li je bilo šta preduzeto da se ispita kriminalno poslovanje firme "Protent" iz Obrenovca, da se vidi kakva je prava svrha i namena funkcionisanja i postojanja te firme, da se vidi sprega te firme sa opštinom Obrenovac, da se sve samo ispita. To je jedan detalj. Drugi detalj se tiče ministra za ekologiju i prostorno planiranje, tiče se republičke i gradske građevinske inspekcije. Da li imaju pojma o urbanističkom genocidu u Obrenovcu, o tome da su opet povezani sa opštinskim organima pojedinci koji su navodno investitori, došli sa kojekakvih čuka, čast izuzecima? Oni prave objekte koji su kombinacija zatvora, ludnice i kasarne, koji estetski ni na šta ne liče itd. To na stranu, da li postoji statički proračun za te objekte? Tvrdim, da se dogodi, ne daj Bože, zemljotres od dva stepena Merkalijeve skale, ne oni kataklizmički od sedam-osam stepeni, to bi se sve porušilo kao kula od karata. Ti vajni investitori stavljaju blokove u temelje. Samo što više kvadrata, u sprezi sa lokalnim organima vlasti nadležnim za urbanizam. To ne liči ni na šta. Kada je skoro izmenama Statuta grada Beograda nadležnost za veće objekte prešla na grad Beograd za par dana izdali su dozvole za 100.000 kvadrata. Samo tražim da se sve ovo proveri, to je takvo ruglo da je zaista katastrofa. Urbanistički objekti nisu kratkoročni. Da vidimo ko je tim ljudima dozvolio tehnički prijem, ko je izdao upotrebne dozvole i da li većina (ponavljam, čast nekolicini onih koji to valjano rade) tih objekata ispunjava elementarne uslove: i urbanističke, i tehničke i sigurnosne. Odgovorno tvrdim da ne ispunjava. To su te životne, male stvari koje život znače. Hvala.
Hvala vama. Reč ima šef poslaničke grupe SRS - dr Vojislav Šešelj gospodin Dragan Todorović.
Hvala, gospodine Novakoviću. Javljam se po članu 226. i po članu 27. Gospodine predsedavajući, mislim da biste i vi mogli da pomognete u ovom slučaju. Naime, danas se održava sednica Skupštine grada Beograda. Pretpostavljam da mnogi to znaju. Ima dosta tačaka na dnevnom redu. Jedna od tih tačaka je i pitanje kriminala u zdravstvu. Sećate se problema vezanih za četiri doma zdravlja u Beogradu i optužbi od strane sekretara za zdravstvo grada Beograda gospođe Dragane Jovanović koja je optužila direktore ta četiri doma zdravlja da su prilikom nabavki opreme i drugog inventara grubo zloupotrebili svoj položaj i da su prekršili zakon zato što su, najverovatnije, potrošili ogromna sredstva i plaćali nešto što toliko ne vredi. Umesto da danas ta tačka dnevnog reda bude po uobičajenom postupku, od strane "žutog preduzeća" predloženo je da to ide po skraćenom postupku, kako bi se onemogućila gospođa Dragana Jovanović da govori i da sva objašnjenja i obrazloženja vezana za tu ogromnu pljačku u domovima zdravlja u Beogradu. Iako je ona insistirala na tome da objasni i gradskim odbornicima, normalno i građanima Beograda, sve to što se dešava, prekinuta je sednica Skupštine grada Beograda. Verovatno su pokušali da je ubede da odustane od toga. Iskreno se nadam da predstavnici LDP-a Čedomira Jovanovića neće dozvoliti da se onemogući Dragana Jovanović, kao ni odbornici SRS, jer smo mi između ostalog to i zahtevali, i da će se omogućiti Dragani Jovanović da javnosti saopšti sve činjenice vezane za ovu ogromnu pljačku u ova četiri doma zdravlja. Između ostalog, znate da su sva četvorica direktora morali pod pritiskom javnosti da podnesu ostavke. Ovo vam govorim da vam potpuno povežem, da shvatite o čemu se radi i na koji način Demokratska stranka pokušava da reši problem. Ona ne pokušava na način koji je jedino moguć – da se istraži, da oni koji su odgovorni za to odgovaraju, da odgovarajuće službe rade i da se onima koji su to, u skladu sa zakonom, zaslužili odmere određene kazne. Ne, oni postupaju po već ustaljenom principu, pokušavaju da to trenutno sakriju računajući da će nova afera koja će doći zatrpati tu staru, kao što se i dešava. To je problem koji nas u kontinuitetu prati ovih poslednjih skoro devet godina i koji ne samo da neće dovesti do rešenja, nego će dodatno stvarati probleme i državi Srbiji i građanima Srbije. Pozivam članove Demokratske stranke da shvate da to, pre svega, nije u njihovom interesu. Nama to politički odgovara zato što možemo ove činjenice da iznosimo, da vas kritikujemo itd., ali vi to treba da rešite. Ukoliko niste u stanju da rešite, ne možete da rešite, možemo da dođemo jedino do zaključka da vas neko izuzetno moćan sprečava da to rešite. Siguran sam da bi najveći broj ljudi iz Demokratske stranke, bez ikakvog kompromisa, rešio da završi sa svim tim problemima, siguran sam u to, ali ko je onda taj koji to sprečava? To se zapitajte. Zašto skrivate ovakav kriminal? Kome je to u interesu? Da li štitite kriminalce ili štitite neke u svojim redovima koji su izvršili kriminal, nema drugog objašnjenja. Možda imate neko drugo objašnjenje, ali recite kome je u interesu da građani Beograda ne znaju kako su pokradene pare iz zdravstva za ova četiri doma zdravlja. Čiji su to direktori domova zdravlja? Zašto to radite? Zašto vi treba za to da snosite političku odgovornost? Vi ste za to najodgovorniji. Sve ovo što se dešava u Skupštini usko je povezano sa svim tim događajima, sada sa ovim u Skupštini grada Beograda, pa mandati SRS, pa državna izborna komisija, pa javni prenosi Skupštine Srbije – iza svega toga je samo jedan jedini cilj: da se onemogući da istina izađe na videlo i da se obračunamo sa kriminalom i korupcijom. Dok je ova vlast, na čelu sa Borisom Tadićem, Srbija ne može da krene napred.
Gospodin Milorad Krstin ima reč.
Dame i gospodo narodni poslanici, uvaženi građani Srbije, pre nekih 40 minuta sam ovde izašao i postavio pitanje da mi neko odgovori kako je moguće, ovo je meni četvrti mandat, još nisam to čuo, da neko bude udaljen sa odbora, da li poljoprivrede, finansija, administrativnog. Da li je moguće da mu neko da opomenu, jednu, drugu, oduzme reč i predloži udaljavanje sa sednice odbora, a da to narodni poslanik, član odbora, ne čuje? Da li je moguće da neko toliko, a posebno ako je u pitanju građanin, da sebi za pravo, a kako sam uspeo da čujem odgovor ili neki polovičan odgovor od gospođe Čomić koja je tada predsedavala... A sada, gospodine Novakoviću, vas ponovo pitam kako je moguće da se članu odbora zabrani da dođe na Odbor za poljoprivredu kada mu prethodno, bar nisam čuo, dao jednu opomenu, drugu opomenu, oduzeo reč i odstranio ga sa tog odbora? Juče sam ovde izašao i objašnjavao sam, na osnovu dobijenog odgovora od ministra poljoprivrede na pitanje koje sam pisanim putem uputio 14. januara 2009. godine; saslušan sam i pustila me je predsednica tada, predsedavajuća. Kada sam drugi put izašao rekla je da ne mogu da postavljam poslaničko pitanje, ali sam ga obrazlagao jer je to bilo drugo pitanje i na njeno insistiranje sam sišao sa govornice. Da sam tada i tamo bio opomenut, zar ne bi sebi dozvolio da sutra neko ili nekom drugom poslaniku uzme 32.000 i da uzme nečijoj deci da mogu da se školuju, jer te 32.000 nekome i nečijoj deci će puno značiti. Prema tome, gospodine predsedavajući, gospodine Novakoviću, molim vas da dobijem odgovor u pisanoj formi zašto, kako, zbog čega nemam prava da prisustvujem Odboru za poljoprivredu i ko je taj ko mi je odredio te kaznene mere. Hvala.
Hvala vama. Ono što je u mojoj nadležnosti, direktan odgovor na vaše pitanje mogu da vam dam tek sutra kad vidim da li je na tom odboru ... na kome su vama navodno, a vi čuli niste, izrečene sve te kazne, sledstveno, kako ste ih i nabrojali, prva, druga opomena, kako to Poslovnik predviđa, jer on se, na osnovu člana 113, primenjuje adekvatno i na rad odbora. Dakle, ako je to tako, onda je poslednja u nizu mera udaljenja do 20 dana, ali ne mogu da verujem da bilo kome iko može da izrekne bilo kakvu meru upozorenja, a da taj kome je to upućeno o tome pojma nema. Dakle, tu nešto ne valja. To ću da proverim i ujutru ću vam dati pismeno ili usmeno, kako god hoćete, obaveštenje o tome. Reč ima gospodin Dragan Todorović kao šef poslaničke grupe SRS. Izvolite.
Dame i gospodo narodni poslanici, reklamiram čl. 110. i 113, vezano za ove podatke koje je izneo gospodin Milorad Krstin. Gospodine Novakoviću, pravnik ste i vama nije problem da tumačite Poslovnik na način na koji je jedino moguće tumačiti. Kad god se izrekne neka kazna, posebno novčana kazna, odluku o tome donosi Administrativni odbor. Ne sumnjam da je za vas jednostavno, to je za svakog zdravorazumskog čoveka vrlo jednostavno, ali postoje ljudi koji, nažalost, nemaju takve mogućnosti, a nalaze se na mestima da mogu da procenjuju i od njihove odluke zavisi sudbina nekih ljudi. Vrlo je jednostavno, ne treba sada neke specijalne mere istrage da primenjujete, treba da dobijete zaključak sa Administrativnog odbora gde će vrlo jednostavno da se kaže – zbog toga, toga i toga, na sednici Odbora... Pretpostavljam da su tamo vođene stenografske beleške, nećemo ovde da slušamo rekao je ovaj, rekao onaj, nego na osnovu činjenica, a jedine činjenice koje mogu da ukažu ili da dokažu jesu stenografske beleške i na osnovu tih stenografskih beležaka odluku treba da donese Administrativni odbor. O kažnjavanju, zna se: jedna opomena, druga opomena, ukoliko je izrečena mera udaljenja - 32.000 i zabrana prisustva sledećih 20 dana. Ali, sve to, gospodine Novakoviću, isključivo može na osnovu pismene odluke Administrativnog odbora. Zamislite da se neko pojavi i kaže – imaš pet godina strogog zatvora. To je u redu, nije problem, ali dajte nam odluku suda, da bude pravosnažna itd. Tako je i ovde. Gospodine Novakoviću, očito je da se u ovoj skupštini dešava nešto što izmiče kontroli. Očito da neko želi da dođe do ekscesa. Zbog čega? Ako je bilo koji poslanik učinio povredu Poslovnika, došao u situaciju da u skladu sa Poslovnikom snosi konsekvence, nije sporno, ali ne može to da zavisi od nečije odluke, od nečije volje da se neko optuži i da se automatski kazni, bez mogućnosti da taj koji se kažnjava ima crno na belo da je to učinio. Valjda je to za svakog poslanika najvažnija stvar; za svakog čoveka, ne samo za poslanika. Kako je uopšte moguće da se donese takva odluka, a da ne zaseda, da to nije doneo Administrativni odbor, gospodine Novakoviću? Hajde, recite mi vi. (Predsedavajući: Nije moguće.) Kako onda neko može da zabrani Miloradu Krstinu automatski da prisustvuje sednicama? Kako je to moguće? Neko rekao službenici, službenica rekla svojoj babi, a ona strini, a strina prenela nekoj drugoj službenici. Objasnite mi vi koji su to putevi u ovoj skupštini, kako je to moguće, gospodine Novakoviću? (Predsedavajući: Vreme.) Vidim da je vreme. Ja postavljam vrlo jednostavna pitanja, ni na koji način ne želim vas da dovedem u nezgodnu situaciju. Kako je moguće da u Skupštini to ovako funkcioniše: da se pojavi službenica i kaže poslaniku - vama je zabranjeno da prisustvujete 20 dana? Da li je to normalno? Zamislite da vas sačeka na vratima služba obezbeđenja i kaže - vama je zabranjen ulaz u salu. Da li treba neko fizički da se obračunava zbog toga što nema odluke Administrativnog odbora, nema ničega? Vidite do čega vi dovodite. (Predsedavajući: Shvatili smo, minut i po već teče.) Znam. Ne sumnjam. Zbog čega ovog govorim? Jesam produžio, ali samo da shvatite da mi ovo ne radimo zbog toga da bismo isterali neki svoj ćef. Pokušali smo, na način koji je primeren rekli smo sekretaru da nam dostavi to, jer to je njegova obaveza. Do ovog momenta to nije urađeno. Nije urađeno na način kako predviđa Poslovnik. Očigledno je da je nečija samovolja, zloupotreba i mi moramo da dođemo do toga ko je na ovakav način zloupotrebio. (Predsedavajući: Dva minuta.) Hvala vam, oprostite.
Naravno da treba da se raščisti i da dođete do odgovora na sva ta tri pitanja. Upravo sam to i rekao, da ću se iz sve snage potruditi da vam do sutra ujutru dam sve te odgovore; ako postoje, napismeno, ako ne postoje, da vidimo gde su uzroci ovakvog ponašanja. S druge strane sam potpuno siguran da nikom nije stalo do ekscesa u ovoj skupštini, ni na kojinačin. Reč ima gospodin Srboljub Živanović. Izvinjavam se, gospodin Miroslav Markićević, kao zamenik šefa poslaničke grupe Nova Srbija. Izvolite.
Gospodine potpredsedniče, kolege narodni poslanici, poštovani građani Srbije, pozivam se na član 226. i tražim jedno obaveštenje. U ovom trenutku, gospodine potpredsedniče, mi narodni poslanici nemamo koga da pitamo i da zatražimo to obaveštenje, nego vas. S obzirom na to da ja svedočim da ste vi osvedočeni demokrata i tolerantan čovek, molimo vas da u ime vladajuće koalicije, pošto ovde nema šefova poslaničkih grupa koje pripadaju vladajućoj koaliciji, niti zamenika, poslanicima NS i svim građanima Srbije koji u ovom trenutku gledaju ovaj prenos kažete šta je, zapravo, vaša namera. Šta je plan vladajuće koalicije? Šta vi hoćete? Da li je ovo što se dešava ova dva dana Narodna skupština? Da li ovde neko zabada, kao noj, glavu u pesak? Da li je neko svestan u kakvoj se situaciji nalaze građani Srbije? Kakav je vaš plan? Kakve su vaše namere? Da li vi u vladajućoj koaliciji imate među sobom neke konsultacije? Imate li neki predlog da iznesete ovde ili će ovaj rad Skupštine da se nastavi do potpunog besmisla? Da li znate da su građani Vojvodine, pogotovo srpske nacionalnosti, uznemireni? O Srbima na Kosovu i Metohiji ne treba da pričamo, o otpuštenim radnicima, o onima koji čekaju otkaz, o onima koji nisu primili plate. Mogu da kažem da poslanici opozicije imaju odgovornost pred svojim biračima i građanima koji su im dali mandat da dođu ovde, ali naša odgovornost spram vaše... Po vokaciji i po prilici, vi ste vladajuća koalicija, vaša odgovornost je neuporedivo veća. Vi vodite ovu skupštinu. Možete sad, ovog trenutka, da prekinete ovaj sraman dan ovde. Pozovite na konsultacije sve šefove poslaničkih grupa da se nešto dogovorimo, ako možemo, ili raspišite izbore. Ovo što se dešava ovde nije normalno. Da li je nekome u interesu da potpuno dezavuiše i sroza ovu Narodnu skupštinu? Ako mi ne valjamo, doći će neki drugi, ali Narodna skupština mora da radi. Da li ste vi svesni toga, da li vam je to cilj? Da li je to cilj Vladi Republike Srbije? Da li je to cilj predsedniku Srbije, da li je to vama cilj? Kažite šta je vama cilj, gospodo iz vladajuće koalicije. Hvala.
Hvala vama. Reč ima gospodin Srboljub Živanović.
Dame i gospodo poslanici, vi ste videli kada je ovde bilo skidanje cipele, možete zamisliti šta je tek bilo skidanje u kabinetu Tadića. Ono što je vrlo bitno, videli ste ove afere koje se javljaju, naročito u Ministarstvu trgovine. Da li su ti kadrovi koji su pohapšeni i koji su članovi te nove izdajničke partije, koji su sa Bojanom Dimitrijevićem zajedno na čelu takvog kriminala i takve korupcije... To su ljudi koji čine danas deo ove izdajničke političke partije. Želim i vama poslanicima, verovatno i celoj srpskoj javnosti da kažem nešto što je vrlo bitno za ove ostavke koje stalno pominje gospodin, nije gospodin nego Tomislav Nikolić. Kada je trebalo potpisivati ove ostavke ja nisam tada potpisao jer nisam imao vremena da čekam da se te ostavke potpišu. Na autoputu me je zvao da se vratim nazad i rekao – sa tobom se nalazi poslanik sa Banovog brda. Znam da se ne nalazi poslanik sa Banovog brda, nego poslanik iz Banovog Polja kod Bogatića. Kaže – dobro je kada je iz Bogatića, kada nije sa Banovog brda, jer taj bi me izdao. Vratite se odmah da potpišete te ostavke. Znači, tada su te ostavke bile vrlo važne za Tomislava Nikolića, a danas te ostavke nisu bitne za njega, to je ono što treba da zna javnost. Drugo, što se tiče njegovog stalnog pominjanja, ja njemu nikada nisam psovao majku, jesam ga pitao – ako je moj politički tata, ko je onda moja politička mama? Ako je njemu njegova Dragica politička mama, onda neka on o tome odlučuje. Ono što je takođe vrlo bitno, dame i gospodo, trebalo je da pričamo o jednom vrlo važnom zadatku koji nas čeka na proleće, a to je setva. Kao što stalno pominje moj kolega Pera Jojić, dame i gospodo, treba da vidite da seljak ne da je na minusu ili na nuli, nego je totalno ugrožen, jer sve ono što treba da da za setvu on ne može posle toga da požanje ili da ostvari neku dobit. To država treba da pominje i o tome treba da razmišlja. Treba da razmišlja o slamci spasa, a slamka spasa ove države, kako stalno pominjete, jeste poljoprivreda. Vi ste je urnisali, vi ste je oteli, vi ste doveli do toga da seljak, kao najveći heroj … (Predsedavajući: Vreme, gospodine Živanoviću.) … rada, danas bude socijalni slučaj. Hvala vam.
Reč ima gospođa Gordana Paunović-Milosavljević.
Dame i gospodo može li malo mira, da završimo ovu sednicu? Pre nego što postavim poslaničko pitanje htela bih da podsetim sve narodne poslanike na dva neprijatna događaja čiji se datumi ovih dana približavaju: 23. februara biće šest punih i počeće sedma godina otkako se predsednik SRS nalazi u Haškom tribunalu, u tribunalu koji navodi sve Srbe da se muče i da se bore za svoja ljudska prava. Takođe, 24. marta navršava se deset godina od NATO agresije, kada je korišćena municija sa osiromašenim uranijumom prilikom NATO bombardovanja SRJ 1999. godine. Ovo ne sme da se zaboravi. Ovo mora da se osudi i ovo moraju da osude svi, i predsednik Republike Boris Tadić. Srpska radikalna stranka je od početka osuđivala NATO bombardovanje i bombardovanje građana Srbije. Municija od osiromašenog uranijuma prilikom udara u oklop stvara oblak radioaktivne prašine koja kontaminira i čije udisanje je opasno po zdravlje. Zašto do sada Ministarstvo zdravlja i ministar za zdravlje, koji je od 2000. godine četiri puta bio ministar za zdravlje, nisu do sada uradili nijedno medicinsko istraživanje koje bi dokazalo koliko je ljudi obolelo od karcinoma raznih organa zbog osiromašenog uranijuma? Dokazano je da se od 1999. godine do 2002. godine malignitet povećao za 13%. Mnogi lekari non-stop upozoravaju na to da se broj obolelih povećava. Svake godine u Srbiji umre 30.000 ljudi više nego što se rodi, odnosno jedan grad u Srbiji nestane. Italijanska vlada, odnosno mediji su dokazali da je od trovanja osiromašenim uranijumom u toku NATO bombardovanja umrlo 45 italijanskih vojnika koji su služili na Kosovu i Metohiji u sastavu KFOR-a, dok je 515 obolelo od karcinoma. Građani Srbije su u strahu i obmanuti su lažnim srbovanjem, jer demokratska vlada je zločince NATO agresije proglasila za saveznike, a strašne ratne zločince za posledicu demokratskih promena. Radi građana Srbije molimo vas da Ministarstvo zdravlja već jednom saopšti medicinska istraživanja koliko je od 1999. godine ljudi obolelo od karcinoma, jer znamo da je malignitet drugi uzrok smrti u Srbiji. Hvala.
Kao poslednji za danas, reč ima mr Aleksandar Martinović. Ako se javljate po Poslovniku i poštujete vreme od tri minuta, ima sasvim dovoljno vremena do kraja prenosa. Izvolite.
Dame i gospodo narodni poslanici, nije sporno da SRS poštuje Poslovnik, ali je, izgleda, sporno kada je reč o vladajućoj većini. Dakle, gospođa Gordana Čomić je imala običaj da kritikuje poslanike opozicije zašto ne ubacuju svoje kartice u poslaničke jedinice, odnosno zašto ne daju kvorum za početak sednice Narodne skupštine, ali kada je u pitanju vladajuća koalicija ima drugi aršin, pa kaže – pa ko kaže da vladajuća koalicija mora da da kvorum za sednicu Administrativnog odbora. Imala je običaj da se poziva na Poslovnik. Evo šta kaže Poslovnik, član 221: "Narodni poslanik dužan je da učestvuje u radu Narodne skupštine". To valjda znači i u radu Administrativnog odbora. "Narodni poslanik koji se nalazi na stalnom radu u Narodnoj skupštini dužan je da prilikom utvrđivanja kvoruma, kao i u toku rada sednice, bude prisutan na sednici Narodne skupštine. Narodnom poslaniku iz stava 1. ovog člana koji neopravdano odsustvuje prilikom utvrđivanja kvoruma ili u toku rada na sednici Narodne skupštine oduzeće se status poslanika na stalnom radu u Narodnoj skupštini Republike Srbije." Jasno je da je vladajuća koalicija danas izbegla da prisustvuje sednici Administrativnog odbora. Gospodine Novakoviću vi ste pravnik, vi ćete me valjda razumeti, kvorum nije ni bio potreban zato što je sednica počela juče. Moglo je da se raspravlja. Gospodin Nenad Konstantinović nije dao reč poslanicima iz SRS. On je okončao sednicu i nezvanično nam je saopštio da će sazvati neku novu sednicu, navodno, u petak u 10.00 časova, a da ni ova 34. sednica nije završena. Znate li šta to znači? Počeće 36. sednica, a 34. nije završena. Ako je to igde moguće, u bilo kom svetskom parlamentu, vi mi kažite, izviniću se za sve što sam rekao. Pošto ste rekli da ste iz Novog Sada, poštujem i uvažavam tu činjenicu, a ovde su se neki vaši poslanici smejali, evo, danas je jedan dnevni list objavio sledeći članak: "Glavni grad Vojvodine Novi Sad", pazite ovu sintagmu - glavni grad Vojvodine, dakle vi ste to već otpisali, "osvanuo je ispisan antisrpskim grafitima: Srbe na vrbe, Srbi marš odavde, velika Mađarska, Srbe pod led. Najviše natpisa nalazi se na zgradama univerzitetskog kampusa", tu ste možda i vi, gospodine Novakoviću studirali, "ali ih ima po celom gradu. Pretpostavlja se da iza njih stoje hrvatski i mađarski ekstremisti. Grafiti su ispisani latiničnim pismom, crnim, odnosno zelenim sprejom. Crni natpisi su potpisani isprepletanim slovima 'u' i 'm', što je u vreme nezavisne države Hrvatske predstavljalo oznake organizacije 'ustaška mladež'; zatim, sa BBB, što je skraćenica za 'bed blu bojs', navijače zagrebačkog Dinama, a tu je i nepoznati potpis." Ako je vama ovo smešno, gospodo iz vladajuće koalicije, Srbima koji žive u Vojvodini uopšte nije smešno. Ovako je počelo i u Sloveniji, ovako je počelo i u Hrvatskoj, ovako je počelo i na Kosovu i Metohiji. Zvanični organi pokrajine Vojvodine izmišljaju novu naciju – Vojvođani. Svi koji su zaposleni na teritoriji AP Vojvodine u zdravstvu, socijalnim službama, prosveti itd. kada se izjašnjavaju, kada popunjavaju upitnike imaju pravo da se izjasne i kao Vojvođani. Ne vredi objašnjenje Nenada Čanka – deca objavila kartu Vojvodine, šta mi tu možemo. Neka deca su počela rat i u Sloveniji, ali zato neka druga deca danas nisu živa. Da nam se to ne bi desilo ponovo, molim vas, nemojte da se smejete, nemojte da provocirate sukobe koji mogu da se izliju van Narodne skupštine. Hajde da te probleme rešimo ovde. Dođite na sednicu Administrativnog odbora, donesite kakvu god odluku, glasajte za ostavke, protiv ostavki, ali budite muškarci, budite ljudi, dođite na sednicu i iznesite svoj stav. Nemojte da budete kukavice. Srpski narod nikad nije bio kukavički narod. I među vama ima čestitih Srba, ubeđen sam u to.
Nikakav komentar, osim što zahvaljujem na današnjem radu. Nastavak je sutra u 10.00 časova.